Man came from Dubai tests coronavirus positive | കണ്ണൂരിൽ കൊവിഡ് ബാധിതരിൽ ഒരാൾ ദുബായിൽ നിന്നും കഴിഞ്ഞ ദിവസമെത്തിയ പ്രവാസിയും:ജാഗ്രതയോടെ ആരോഗ്യവകുപ്പ് - Malayalam Oneindia\njust now തുറന്നടിച്ച് മുരളീധരൻ; എംഎൽഎയാകാൻ ഇല്ല, സമരങ്ങൾ അവസാനിപ്പിച്ചത് കൂടിയാലോചന ഇല്ലാതെ\n5 min ago രാഹുലും പ്രിയങ്കയും സമരമുഖത്തേക്ക്; അതിര്‍ത്തി അടച്ച് യുപി പോലീസ്, നിരോധനാജ്ഞ, ആസാദ് തടവില്\n48 min ago 'നാവ് മുറിച്ചിട്ടില്ല,ഹത്രാസ് പെൺകുട്ടി ബലാത്സംഗത്തിന് ഇരയായിട്ടില്ലെന്ന് ബിജെപി ഐടിസെൽതലവൻ,വിവാദം\nകണ്ണൂരിൽ കൊവിഡ് ബാധിതരിൽ ഒരാൾ ദുബായിൽ നിന്നും കഴിഞ്ഞ ദിവസമെത്തിയ പ്രവാസിയും:ജാഗ്രതയോടെ ആരോഗ്യവകുപ്പ്\nUpdated: Fri, May 15, 2020, 13:19 [IST]\nകണ്ണൂർ: കണ്ണൂരിൽ വീണ്ടും കൊവിഡ് ഭീതി പടരുന്നു. ജില്ലയിൽ കൊവിഡ് സ്ഥിരീകരിച്ചവരിൽ കഴിഞ്ഞ ദിവസം കണ്ണൂർ വിമാനത്താവളം വഴിയെത്തിയ പ്രവാസി യുവാവും ഉൾപ്പെട്ടിട്ടുണ്ട്. മെയ് 12ന് ദുബായില് നിന്ന് ഐഎക്‌സ് 814 വിമാനത്തില് കണ്ണൂര് എയര്‍പോര്‍ട്ട് വഴിയെത്തിയ കടമ്പൂര് സ്വദേശി യാ യ 20കാരനും മെയ് ആറിന് ചെന്നൈയില് നിന്നെത്തിയ മട്ടന്നൂര് സ്വദേശി 24കാരനുമാണ് പുതുതായി വൈറസ് ബാധ സ്ഥിരീകരിച്ചത്.\nരാജ്യം ആശങ്കയില്; ഒറ്റ ദിവസം കൊണ്ട് 4000 കൊവിഡ് രോഗികള്; മൊത്തം രോഗികള് 80,000 കടന്നു\nമെയ് 12ന് സ്രവ പരിശോധനയ്ക്ക് വിധേയരായ ഇരുവരും ഇപ്പോള് അഞ്ചരക്കണ്ടി കൊവിഡ് കെയർ ആശുപത്രിയില് ചികില്‍സയിലാണ്. കഴിഞ്ഞ ദിവസം കേളകം സ്വദേശിക്കും രോഗം റിപ്പോർട്ട് ചെയ്തിരുന്നു. കണ്ണൂർ വിമാനത്വതാളത്തിൽ എയർ ഇന്ത്യയുടെ പ്രത്യേക വിമാനത്തിലെത്തിയ യുവാവിന് കൊ വിഡ് സ്ഥിരീകരിച്ചതോടെ ഇതേ വിമാനത്തിലുണ്ടായിരുന്ന 180 പേർ ആശങ്കയിലാണ്. കൊവിഡ് ഏറ്റവും കൂടുതൽ പകരാൻ സാധ്യതയുള്ള സ്ഥലങ്ങളിലൊന്നാണ് വിമാനം അതുകൊണ്ടുതന്നെ ഇവരുടെ കാര്യത്തിൽ ആരോഗ്യ വകുപ്പ് പ്രത്യേക ജാഗ്രത പുലർത്തുന്നുണ്ട്. കടമ്പൂർ സ്വദേശിയുടെ കൂടെ യാത്ര ചെയ്ത മറ്റു യാത്രക്കാരുടെ സ്രവം പരിശോധനയ്ക്ക് അയച്ചിട്ടുണ്ട്.\nഇതിനിടെ പുതുതായി ഒരാൾ രോഗ കൂടി രോഗ മോചിതനായത് കണ്ണൂരിന് ആശ്വാസമേകിയിട്ടുണ്ട്. ഇനി ജില്ലയിൽ മുൻപ് പോസറ്റീവായവരിൽ രണ്ടു പേരും പുതുതായി മൂന്നു പേരുമുൾപ്പെടെ അഞ്ച് ആക്ടീവ് കേസുകളുണ്ട്. ഇതോടെ ജില്ലയില് ഇതുവരെ റിപ്പോര്‍ട്ട് ചെയ്യപ്പെട്ട കോവിഡ് പോസിറ്റീവ് കേസുകളുടെ എണ്ണം 121 ആയി. ഇവരില് 116 പേര് രോഗം ഭേദമായി ആശുപത്രി വിട്ടു. ഇതുവരെയായി ജില്ലയില് നിന്നും 4580 സാമ്പിളുകള് പരിശോധനയ്ക്കയച്ചതില് 4519 എണ്ണത്തിന്റെ ഫലം ലഭ്യമായി. 61 എണ്ണത്തിന്റെ ഫലം ലഭിക്കാനുണ്ട്.\nഇതിനിടെ കൊട്ടിയൂർ കേളകം മേഖലയില് കോവിഡ് സ്ഥിരീകരിച്ച പശ്ചാത്തലത്തില് ഒൻപതാം വാർഡിനെ ഹോട്ട് സ്പോട്ടാക്കി മാറ്റി. ഇതോടെ കതിരൂർ (വാർഡ് 5) പാട്യം (വാർഡ് 8,9) എന്നീ മൂന്ന് പഞ്ചായത്തുകളാണ് കണ്ടെയ്മെന്റ് സോണുകൾ 'മാനന്തവാടിയിൽ ജോലി ചെയ്യുന്ന പൊലിസുകാരനാണ് കേളകത്തെ കൊ വിഡ് രോഗി. ഇതിനിടെ വൈറസ് രോഗം പടരുന്ന സാഹചര്യത്തിൽ കേളകത്ത്\nപഞ്ചായത്ത് സുരക്ഷാ കമ്മറ്റി യോഗം ചേര്‍ന്നു. അഡ്വ സണ്ണി ജോസഫ് എംഎൽഎയാണ് യോഗം വിളിച്ചു ചേർത്തത്. കൊവിഡ് കേളകത്ത് സ്ഥിരീകരിച്ചതിനെ തുടര്‍ന്ന് നടപടികള് ശക്തമാക്കുന്നത് സംബന്ധിച്ചായിരുന്നു യോഗം. കോവിഡ് സ്ഥിരീകരിച്ച ആളുടെ പ്രൈമറി കോണ്‍ടാക്റ്റില്‍പ്പെട്ട 20 ലധികം പേരെ വീടുകളില് നിര്‍ബന്ധിത ക്വാറന്റൈനില് പ്രവേശിപ്പിക്കാന് യോഗത്തില് തീരുമാനമായി. കൂടാതെ 9, 10, 12,13 വാര്‍ഡുകള് ഹോട്ട് സ്‌പോട്ടായി പ്രഖ്യാപിക്കണമെന്ന് ജില്ലാ ഭരണകൂടത്തോട് യോഗം ആവശ്യപ്പെട്ടിട്ടുണ്ട്.\nപ്രവാസികളെ നാട്ടിലെത്തിക്കുന്ന രണ്ടാം ഘട്ടം ശനിയാഴ്ച്ച മുതൽ | Oneindia Malayalam\nകൊവിഡ് സ്ഥിരീകരിച്ച ആളുടെ കുടുംബാംഗങ്ങളുടെ ശ്രവം പരിശോധിക്കാന് ഡി എം ഒ യോട് ആവശ്യപ്പെടുന്നതിനും വാര്‍ഡ് തല സേഫ്റ്റി കമ്മറ്റി യോഗം ചേര്‍ന്ന് മറ്റ് സുരക്ഷ നടപടികള് സ്വീകരിക്കുന്നതിനും യോഗത്തില് തീരുമാനമായി. ആളുകള് ടൗണിലേക്കിറങ്ങുന്നത് തടയുന്നതിനായി അവശ്യസാധങ്ങള് ഹോം ഡെലിവറിയായി എത്തിക്കുന്നതിനുള്ള സംവിധാനം ഏര്‍പ്പെടുത്തുന്നത് സംബന്ധിച്ച് വ്യാപാരികളുമായി ചര്‍ച്ച നടത്തുന്നതിനും തീരുമാനിച്ചു. സെക്കന്‍ഡറി കോണ്‍ടാക്റ്റില് 60 തിലധികം പേര് ഉണ്ടാവുമെന്നാണ് ആരോഗ്യവകുപ്പിന്റെ കണക്ക്. മാനന്തവാടിയില് നിന്നും കോവിഡ് സ്ഥിരീകരിച്ച ആളുടെ സ്രവ പരിശോധനക്ക് അയച്ച വിവരം പഞ്ചായത്തിനെയോ ,ആരോഗ്യ വകുപ്പിനെയോ അറിയിച്ചില്ലെന്ന് യോഗത്തില് ആരോപണം ഉയർന്നു.\ncoronavirus expats kerala police health department ആരോഗ്യ വകുപ്പ്\nMan came from Dubai tests coronavirus positive


Buzz Stand: ഇരുളടഞ്ഞ ഏടുകളിലൂടെ- 3\nPosted by ദേവന് at 2:58 AM\nsuraj::സൂരജ് August 24, 2010 at 8:33 PM\nദേവേട്ടാ, ആദ്യത്തെ ഇളംകുളം ഇത് ബസ്സിലും ഇടണം. പ്ലീസ്.\nഎന്നാലേ ബസ്സിൽ അത് ട്രാക്ക് ചെയ്യുന്നവർക്ക് അപ്ഡേറ്റ്സ് കിട്ടൂ.\nദേവന് August 26, 2010 at 12:08 AM\nബസ്സില് അപ്ഡേറ്റ് ഇട്ടു, നന്ദി :)\nസിമി August 26, 2010 at 11:36 AM\nദേവാ, കേരളത്തിലെ മസ്ലിന് പ്രൊഡക്ഷന് - south indian muslin എന്നു ഗൂഗ്ല് ബുക്സില് തിരക്കിയാല് മതി.\nദേവന് August 27, 2010 at 1:19 PM\nഒരു ലിങ്ക് തരൂ, സംഗതി എനിക്കു കിട്ടിയില്ല.


ജാഗ്രത: പഴയ റെയില്‍വേസ്റ്റേഷന് പുനരുദ്ധാരണം തടയാന് ശ്രമം\nപഴയ റെയില്‍വേസ്റ്റേഷന് പുനരുദ്ധാരണം തടയാന് ശ്രമം\nഎറണാകുളം പഴയ റെയില്‍വേസ്റ്റേഷന് പുനരുദ്ധരിക്കുന്നത് തടയാന് ആസൂത്രിതമായ നീക്കമാണ് നടക്കുന്നതെന്ന് പി രാജീവ് എംപി വെളിപ്പെടുത്തി. മൂന്നുവര്‍ഷമായി കൊച്ചിയിലെ പൗരസമൂഹം പഴയ സ്റ്റേഷന് റെയില്‍വേ സബര്‍ബന് ഹബ്ബായി മാറ്റണമെന്ന് തുടര്‍ച്ചയായി ആവശ്യപ്പെടുമ്പോള് പാസഞ്ചര് സ്റ്റേഷനായി മാറ്റാന് കഴിയുമോ എന്ന് പരിശോധിക്കാമെന്ന കേന്ദ്രമന്ത്രി കെ വി തോമസിന്റെ പുതിയ വാദം സംശയകരമാണെന്നും രാജീവ് വാര്‍ത്താസമ്മേളനത്തില് പറഞ്ഞു. ഇതിന്റെ മറവില് ഇവിടം കേന്ദ്രമാക്കി സ്വകാര്യപങ്കാളിത്തത്തോടെയുള്ള പദ്ധതി ആവിഷ്കരിക്കാനുള്ള നീക്കത്തെ ബഹുജനപ്രക്ഷോഭത്തിലൂടെ ചെറുക്കുമെന്നും അദ്ദേഹം വ്യക്തമാക്കി.\nമെമു-പാസഞ്ചര് ട്രെയിനുകള് സര്‍വീസ് നടത്തുന്ന സബര്‍ബന് ഹബ്ബാക്കി ഈ സ്റ്റേഷനെ മാറ്റണമെന്നാണ് ജസ്റ്റിസ് വി ആര് കൃഷ്ണയ്യര് ചെയര്‍മാനും താന് ജനറല് കണ്‍വീനറുമായ കൊച്ചി നഗരവികസന സമിതി കാലങ്ങളായി ആവശ്യപ്പെടുന്നത്. ഗാന്ധിജി വന്നിറങ്ങിയ സ്റ്റേഷന് എന്ന നിലയില് പൈതൃകപദവിയും നല്‍കണം. ഒപ്പം ഐലന്‍ഡിലേക്കുള്ള റെയില്‍വേലൈന് വൈദ്യുതീകരിച്ച് ആ ഭാഗത്തേക്കുകൂടി ട്രെയിന്‍സര്‍വീസും ആരംഭിക്കണം. 2011 നവംബര് 17ന് എറണാകുളം ഗസ്റ്റ്ഹൗസില് ജില്ലയിലെ ഗതാഗതപ്രശ്നങ്ങള് ചര്‍ച്ചചെയ്യാന് താന് വിളിച്ച വിവിധ സംഘടനകളുടെ യോഗത്തിലാണ് സബര്‍ബന് ഹബ് എന്ന നിര്‍ദേശം ഏകകണ്ഠമായി അംഗീകരിക്കപ്പെട്ടത്. അന്നത്തെ റെയില്‍വേമന്ത്രി ദിനേശ് ത്രിവേദി, റെയില്‍വേ ബോര്‍ഡ്, സതേണ് റെയില്‍വേ ജനറല് മാനേജര് എന്നിവര്‍ക്ക് നിര്‍ദേശം സമര്‍പ്പിച്ചു. പൈതൃക സ്റ്റേഷനായി വികസിപ്പിക്കണമെന്ന് രാജ്യസഭയിലും ആവശ്യപ്പെട്ടു. എന്നാല്, ഇവിടം മെഡിക്കല് കോളേജ്പോലുള്ള സ്വകാര്യപങ്കാളിത്ത സംരംഭങ്ങള്‍ക്ക് ഉപയോഗപ്പെടുത്താമെന്ന നിര്‍ദേശമാണ് അന്ന് കേരളത്തില്‍നിന്നുള്ള ചില കേന്ദ്രമന്ത്രിമാര് മുന്നോട്ടുവച്ചത്. ഇതു നടക്കില്ലെന്ന് റെയില്‍വേ വ്യക്തമാക്കിയപ്പോഴാണ് ഇപ്പോള് സ്വകാര്യപങ്കാളിത്തത്തോടെയുള്ള റെയില്‍വേസ്റ്റഷനും വാണിജ്യ സ്ഥാപനങ്ങളുമെന്ന പുതിയ നിര്‍ദേശം. ആരുടെയോ നിര്‍ദേശപ്രകാരം തിരുവനന്തപുരം റെയില്‍വേ ഡിവിഷനാണ് ഈ പദ്ധതി തയ്യാറാക്കുന്നതെന്നായിരുന്നു വെളിപ്പെടുത്തല്. എന്നാല്, രാജ്യസഭയില് താന് ഉന്നയിച്ച ചോദ്യത്തിന് ഇത്തരമൊരു പദ്ധതി ഇല്ലെന്നായിരുന്നു മറുപടി. പദ്ധതി സ്വമേധയാ തയ്യാറാക്കാന് റെയില്‍വേ ഡിവിഷന് അധികാരവുമില്ല. എന്നിരിക്കെ സ്വകാര്യ സ്ഥാപനങ്ങള്‍ക്കും വ്യക്തികള്‍ക്കുമായി ജനകീയ ആവശ്യത്തെ ഇല്ലാതാക്കുന്ന സമീപനമാണ് ചിലരില്‍നിന്നും ഇപ്പോഴുണ്ടാകുന്നത്.\nകൊച്ചിയുടെ പൈതൃകമുറങ്ങുന്ന റെയില്‍വേഭൂമി സ്വകാര്യ ശക്തികള്‍ക്ക് വിട്ടുകൊടുക്കാന് അനുവദിക്കില്ലെന്ന നിലപാടാണ് പൊതുവെ ഇതുമായി ബന്ധപ്പെട്ട സംഘടനകളും വ്യക്തികളും സ്വീകരിച്ചത്. ഈ സന്ദര്‍ഭത്തിലാണ് റെയില്‍വേ ജനറല് മാനേജര് മിന്നല് സന്ദര്‍ശനം നടത്തി പദ്ധതികള് പ്രായോഗികമല്ലെന്ന നിലപാട് സ്വീകരിച്ചത്. ഒരു പാസഞ്ചര് മാത്രം ഓടിക്കുന്ന സ്റ്റേഷനാക്കി മാറ്റണമെന്ന അഭിപ്രായവും ദുരൂഹമാണ്. ജനകീയ ആവശ്യത്തെ അട്ടിമറിക്കാനുള്ള നീക്കത്തിനെതിരെ കൊച്ചി നഗരവികസന സമിതിയുടെ ആഭിമുഖ്യത്തില് ജനുവരി രണ്ടിന് വൈകിട്ട് അഞ്ചിന് പഴയ റെയില്‍വേസ്റ്റേഷന് പരിസരത്ത് ജനകീയകുട്ടായ്മ സംഘടിപ്പിക്കുമെന്നും രാജീവ് പറഞ്ഞു. ആവശ്യമെങ്കില് തുടര്‍പ്രക്ഷോഭവും നടത്തും. എറണാകുളം സൗത്ത് റെയില്‍വേസ്റ്റേഷന് ഷൊര്‍ണൂര് സ്റ്റേഷന് മാതൃകയില് ട്രയാങ്കിള് റെയില്‍വേസ്റ്റേഷനാക്കി വികസിപ്പിക്കണമെന്നും രാജീവ് ആവശ്യപ്പെട്ടു. ഇത് എന്‍ജിന് മാറ്റാതെ സര്‍വീസ് നടത്താന് സ്റ്റേഷനെ പര്യാപ്തമാക്കും.\nPosted by ജനശക്തി at 9:49 PM


കോവിഡ് ബാധിച്ച് മരിച്ച സ്ത്രീയുടെ ആഭരണങ്ങൾ തിരികെ ലഭിച്ചില്ലെന്ന് പരാതി ;ഹരിപ്പാട് സ്വദേശിനിയുടെ ആറര പവൻ സ്വർണ്ണം നഷ്ടപ്പെട്ടതായി ആരോപണം | Daily Indian Herald\nകോവിഡ് ബാധിച്ച് മരിച്ച സ്ത്രീയുടെ ആഭരണങ്ങൾ തിരികെ ലഭിച്ചില്ലെന്ന് പരാതി ;ഹരിപ്പാട് സ്വദേശിനിയുടെ ആറര പവൻ സ്വർണ്ണം നഷ്ടപ്പെട്ടതായി ആരോപണം\nMay 23, 2021 10:03 am By : Indian Herald Staff\nആലപ്പുഴ : വണ്ടാനം മെഡിക്കൽ കോളേജിൽ കോവിഡ് ബാധിച്ച് ചികിത്സയിലിരിക്കെ മരിക്കുന്നവരുടെ സ്വർണ്ണാഭരണങ്ങൾ നഷ്ടപ്പെടുന്നതായി പരാതി.സ്വർണ്ണാഭരണങ്ങൾ മോഷണം പോകുന്നതുമായി ബന്ധപ്പെട്ട്ഇതുവരെ5പരാതികൾ ലഭിച്ചതായി ആശുപത്രി അധികൃതർ അറിയിച്ചു\nസ്വർണാഭരണങ്ങൾക്ക് പുറമെ മൊബൈൽ ഫോണും പേഴ്‌സും നഷ്ടപ്പെട്ടതായും പരാതിയുണ്ട്. ഏറ്റവും ഒടുവിലായി ഹരിപ്പാട് മുട്ടം സ്വദേശി വത്സലകുമാരി യുടെ ആറര പവന്റെ സ്വർണമാണ് നഷ്ടപ്പെട്ടത്. കോവിഡ് സ്ഥിരീകരിച്ച് കഴിഞ്ഞ12 ന് വൈകിട്ടാണ് വത്സലകുമാരിയെ വണ്ടാനം മെഡിക്കൽ കോളേജിൽ പ്രവേശിപ്പിച്ചത്.\nഐ.സി യു വിൽ പ്രവേശിപ്പിക്കുമ്പോൾ നാലരപവന്റെ മാല ഉൾപ്പെടെ ഏഴര പവൻ സ്വർണാഭരണങ്ങളാണ് വത്സലകുമാരി ധരിച്ചത്. രോഗം മൂർഛിച്ച വത്സല കുമാരി വെള്ളിയാഴ്ച ഉച്ചയ്ക്ക് മരിയ്ക്കുകയായിരുന്നു.\nഎന്നാൽ വൈകിട്ട് ഏഴേ മുക്കാലോടെ മൃതദേഹം പുറത്തിറക്കിയപ്പോൾ ഒരു പവന്റെ വള മാത്രമാണ് മുറിച്ച നിലയിൽ ബന്ധുക്കൾക്ക് കൈമാറിയത്.\nബന്ധുക്കൾ പലതവണ ആഭരണങ്ങൾ ചോദിച്ചെങ്കിലും പിന്നീട് നൽകാമെന്ന് പറഞ്ഞ് ആശുപത്രി ജീവനക്കാർ ഒഴിഞ്ഞു മാറിയതായും ബന്ധുക്കൾ ആരോപിക്കുന്നു. എല്ലാവരും പിപി ഇ കിറ്റ് ഉപയോഗിക്കുന്നതിനാൽ ആശുപത്രി ജീവനക്കാരെ തിരിച്ചറിയാൻ കഴിയാത്ത സാഹചര്യമാണ് നിലവിലുള്ളത്.\nTags: Covid-19, kerala police, robbery\nകുഴൽപ്പണവുമായി മൂന്നുപേർ പൊലീസ് പിടിയിൽ ; ഓപ്പറേഷൻ ട്യൂബിൽ സംഘം കുടുങ്ങിയത് 36 ലക്ഷം രൂപയുമായി\nശ്രദ്ധിക്കുക!!! വാട്ട്‌സാപ്പില് വരുന്ന സ്വാതന്ത്ര്യദിന ആപ്ലിക്കേഷനുകള് പണിതരും; മുന്നറിയിപ്പുമായി കേരള പേലീസ്


ഓര്‍ക്കുന്നുവോ `ഷോലെ'യിലെ അനശ്വരമായ ആ ബച്ചന് ഈണം? | amitabh bacchan gets dadasheb phalke award\nഓര്‍ക്കുന്നുവോ `ഷോലെ'യിലെ അനശ്വരമായ ആ ബച്ചന് ഈണം?\nSep 24, 2019, 10:31 PM IST\nഅമിതാഭ് ബച്ചന് ഫാല്‍ക്കെ അവാര്‍ഡ്\nഭാര്യയെ പോലെയാണ് ഭാനു ഗുപ്തക്ക് സ്പാനിഷ് ഗിറ്റാര്; മൗത്ത് ഓര്‍ഗന് കാമുകിയേപ്പോലെയും. ഇണ പിരിയാത്ത തോഴികളായി ഇരുവരും ഒപ്പം കൂടിയിട്ട് പതിറ്റാണ്ടുകള് പലതാകുന്നു. പ്രിയപത്‌നിയുടേയും പ്രണയിനിയുടേയും കൈപിടിച്ച് ഗുപ്ത കടന്നുചെല്ലാത്ത നാടുകളില്ല; കയ്യടി നേടാത്ത വേദികളും.\nഉസ്താദ് അല്ലാ രഖ, ഉസ്താദ് വിലായത്ത് ഖാന്, കിഷോരി അമോന്‍കര് തുടങ്ങി അതിപ്രഗല്‍ഭരായ എത്രയോ സംഗീതജ്ഞരുടെ കച്ചേരികള്‍ക്ക് അകമ്പടി സേവിച്ചിട്ടുണ്ടെങ്കിലും, ജീവിതത്തിലെ ഏറ്റവും അവിസ്മരണീയ സംഗീതമുഹൂര്‍ത്തം ഏതെന്നു ചോദിച്ചാല് ഒരു നിമിഷം നിശബ്ദനാകും ഗുപ്ത. മുംബൈ നഗരത്തിലെ പൊള്ളുന്ന ഉച്ചവെയിലിലേക്ക് മനസ്സുകൊണ്ട് മടങ്ങിപ്പോകും അദ്ദേഹം. വാഹനങ്ങള് തലങ്ങും വിലങ്ങും ചീറിപ്പായുന്ന നഗരവീഥിയുടെ ഓരത്ത്, കാറിന്റെ ബോണറ്റില് ചാരിനിന്ന് മൗത്ത് ഓര്‍ഗന് വായിക്കുകയാണ് ഗുപ്ത-- കണ്ണുകള് ചിമ്മി, താപസതുല്യമായ ഏകാഗ്രതയോടെ. കേള്‍വിക്കാരായി ആയിരങ്ങളും പതിനായിരങ്ങളുമില്ല; ആകെയുള്ളത് ഒരു പാവം ട്രാഫിക് പോലീസുകാരന് മാത്രം.\n``അതായിരുന്നു എന്റെ ജീവിതത്തിലെ ഏറ്റവും വിലമതിക്കാനാവാത്ത കച്ചേരി''-- രാഹുല് ദേവ് ബര്‍മനെ കുറിച്ചുള്ള ഒരു ദൂര്‍ദര്‍ശന് പരിപാടിയില് ഭാനു ഗുപ്ത പറഞ്ഞു. ``മഹത്തായ ശാസ്ത്രീയ സംഗീത കൃതികളോ ഗസലുകളോ വെസ്റ്റേണ് ക്ലാസിക്കലോ ഒന്നുമല്ല ആ വഴിയോരത്തു നിന്നുകൊണ്ട് ഞാന് വായിച്ചത്; ഷോലേ എന്ന സിനിമയില് നിന്നുള്ള ഒരു കൊച്ചു സംഗീത ശകലം മാത്രം. എന്തോ ഒരു മാജിക് ഉണ്ടായിരുന്നിരിക്കണം ആ ഈണത്തില്. വായന കഴിഞ്ഞ് കണ്ണുതുറന്നു നോക്കുമ്പോള് ഒരു വിതുമ്പലിന്റെ വക്കിലെത്തി നില്‍ക്കുകയാണ് പോലീസുകാരന്. ജീവിതത്തിലെ ഏതോ വികാരഭരിതമായ മുഹൂര്‍ത്തത്തിന്റെ ആര്‍ദ്രസ്മരണകളിലേക്ക് അറിയാതെ മടങ്ങിപ്പോയിരിക്കണം അയാളുടെ മനസ്സ്. ഒരു കൊച്ചു മ്യൂസിക്കല് ബിറ്റിനു ഇത്രയും ശക്തിയോ എന്നോര്‍ത്തു പോയി ഞാന്.''\nനിമിഷങ്ങള് മാത്രം മുന്‍പാണ് ഗുപ്തയുടെ കാര് അതേ ട്രാഫിക് കോണ്‍സ്റ്റബിള് നടുറോഡില് കൈകാണിച്ചു തടഞ്ഞു നിര്‍ത്തിയത്. പ്രശ്‌നം അമിതവേഗത തന്നെ. ഓര്‍ക്കസ്ട്ര കലാകാരനാണെന്നും സിനിമയുടെ റെക്കോഡിംഗിന് സമയത്തിനെത്താന് വേണ്ടി അല്‍പം ധൃതി കൂട്ടിയതാണെന്നും ഇത്തവണ മാപ്പാക്കണമെന്നും കേണപേക്ഷിച്ചപ്പോള്, സംഗീതപ്രേമിയായ പോലീസുകാരന്റെ മനസ്സലിഞ്ഞു. ``സിനിമാ പാട്ടുകളുടെ പിന്നണിയില് വാദ്യോപകരണങ്ങള് വായിച്ചിട്ടുണ്ടോ?'' കൌതുകത്തോടെ അയാളുടെ ചോദ്യം. ``ഇഷ്ടം പോലെ. അതാണെന്റെ ജോലി. ആയിരക്കണക്കിന് പാട്ടുകളില് മൌത്ത് ഓര്‍ഗനും ഗിറ്റാറും വായിച്ചിട്ടുണ്ട്,'' ഗുപ്ത പറഞ്ഞു. എങ്കില് പിന്നെ ഒരു ട്യൂണ് വായിച്ചു കേള്‍ക്കട്ടെ എന്ന് പോലീസുകാരന്. ട്രാഫിക് നിയമലംഘന കേസില് നിന്ന് കഴിയുന്നതും വേഗം തലയൂരണം എന്നുണ്ടായിരുന്നതുകൊണ്ട് സമയം പാഴാക്കാതെ കാറിന്റെ ഡോര് തുറന്നു പുറത്തിറങ്ങി, ഗുപ്ത. പെട്ടെന്ന് ഓര്‍മ്മയില് വന്ന ഒരു ഈണം പോലീസുകാരന് വേണ്ടി നിന്ന നില്‍പ്പില് മൌത്ത് ഓര്‍ഗനില് വായിച്ചു അദ്ദേഹം.\n`ഷോലേ'യിലെ വികാരതരളമായ ഒരു കഥാമുഹൂര്‍ത്തത്തെ പ്രേക്ഷകഹൃദയങ്ങളില് അനശ്വരമാക്കി മാറ്റിയ ഈണമായിരുന്നു അത്. നിലാവൊഴുകുന്ന രാത്രിയില്, ഠാക്കൂര് ബല്‍ദേവ് സിംഗിന്റെ (സഞ്ജീവ് കുമാര്) ബംഗ്ലാവിന്റെ മട്ടുപ്പാവിലെ റാന്തല് വിളക്കുകള് ഒന്നൊന്നായി തിരി താഴ്ത്തിയണച്ച് നടന്നുനീങ്ങുന്ന ശുഭ്രവസ്ത്ര ധാരിയായ രാധ (ജയഭാദുരി). കുറച്ചകലെ, ഠാക്കൂര് സാഹിബിന്റെ ഔട്ട്ഹൗസിന്റെ ഉമ്മറപ്പടിയില് ഇരുന്ന് മൗത്ത് ഓര്‍ഗനില് വിഷാദ മധുരമായ ഏതോ ഈണം വായിക്കുന്ന ജയദേവ് (അമിതാഭ് ബച്ചന്). നിര്‍വചിക്കാനാവാത്ത ഒരു വിങ്ങലായി ജയ് മനസ്സില് കൊണ്ടുനടക്കുന്ന രാധയോടുള്ള നിശബ്ദപ്രണയത്തിന്റെ തീവ്രത മുഴുവന് നമ്മെ അനുഭവിപ്പിക്കുന്നു ആ നാദപ്രവാഹം. ഒപ്പം രാധയുടെ മനസ്സിനെ തരളിതമാക്കുകയും ചെയ്യുന്നു അത്. കഷ്ടിച്ച് ഒരു മിനുട്ട് മാത്രം ദൈര്‍ഘ്യമുള്ള ആ ഈണം ഷോലേയ്ക്ക് വേണ്ടി മൌത്ത് ഓര്‍ഗനില് വായിച്ചു റെക്കോര്‍ഡ് ചെയ്തത് മറ്റാരുമല്ല; ഭാനു ഗുപ്ത തന്നെ. സിനിമയില് അമിതാഭിന്റെയും ജയഭാദുരിയുടെയും കഥാപാത്രങ്ങള് ഒരുമിച്ചു വരുന്ന രംഗങ്ങളില് എല്ലാം ആവര്‍ത്തിക്കപ്പെടുന്നുണ്ട് ആ സംഗീത ശകലം. ജയദേവിന്റെ അന്ത്യനിമിഷങ്ങളില് വരെ.\n``സ്‌നേഹാദരങ്ങളോടെ പോലീസുകാരന് അന്നെന്നെ യാത്രയാക്കിയപ്പോള് മനസ്സു കൊണ്ട് പഞ്ചമിനും (ആര് ഡി ബര്‍മന്) ബസുദായ്ക്കും (ബസുദേവ് ചക്രവര്‍ത്തി) നന്ദി പറഞ്ഞു ഞാന്. അവരില്ലെങ്കില് ഈ ഈണമില്ലല്ലോ. പഞ്ചമിന്റെ ബുദ്ധിയില് പൊട്ടി വിരിഞ്ഞതായിരുന്നു ആ കഥാ സന്ദര്‍ഭം തന്നെ. ബസുദാ അതിനൊരു ഈണത്തിന്റെ ചട്ടക്കൂട് നല്‍കി. മൌത്ത് ഓര്‍ഗന് വായിച്ച് അത് റെക്കോര്‍ഡ് ചെയ്യാനുള്ള ഭാഗ്യം സിദ്ധിച്ചത് എനിക്കും.'' ഭാനു ഗുപ്ത പറഞ്ഞു. `` പണ്ടെങ്ങോ സിനിമയില് കേട്ട ഒരു ഉപകരണസംഗീത ശകലം ഇത്ര വര്‍ഷങ്ങള്‍ക്കു ശേഷവും ആളുകള് നെഞ്ചോട് ചേര്‍ത്തു വെക്കുന്നു എന്നത് ചെറിയ കാര്യമാണോ? എത്രയോ പേരുടെ മൊബൈല് ഫോണുകളില് ഇന്നും റിംഗ് ടോണ് ആണത്. ചെന്ന നാടുകളിലൊന്നും ആ ട്യൂണ് ഒരിക്കലെങ്കിലും മൌത്ത് ഓര്‍ഗനില് വായിക്കാതെ വേദി വിട്ടിട്ടില്ല ഞാന്... എത്ര വൈകാരികമാണ് സാധാരണ മനുഷ്യന് ആ ഈണത്തോടുള്ള ബന്ധം എന്നോര്‍ത്ത് വിസ്മയം തോന്നിയിട്ടുണ്ട്. ഒരു സിനിമാഗാനം പോലുമല്ല അതെന്നോര്‍ക്കണം. എങ്കിലും സ്റ്റേജില് ആ ബിറ്റ് വായിക്കുന്നതു കേട്ട് മുന്നിലിരുന്നു കണ്ണ് തുടക്കുന്നവരെ കാണുമ്പോള് വീണ്ടും വീണ്ടും അതിന്റെ ശില്‍പ്പികളെ ഓര്‍ക്കും ഞാന്.''\nഭാനു ഗുപ്തയുടെ വാക്കുകളില് അതിശയോക്തി കലര്‍ന്നിട്ടുണ്ടെന്ന് തോന്നിയോ? എങ്കിലിതാ വ്യക്തിപരമായ മറ്റൊരനുഭവം. കോഴിക്കോട് ദേവഗിരി കോളേജില് സഹപാഠിയായിരുന്ന ജോണ് എന്ന പുരോഹിത വിദ്യാര്‍ഥി അതീവ ഹൃദ്യമായി ഈ ഈണം മൌത്ത് ഓര്‍ഗനില് വായിച്ചു കേട്ടിട്ടുണ്ട്. കോളേജ് അങ്കണത്തിലെ കൊച്ചു ഉദ്യാനത്തിന്റെ നടുക്കുള്ള ജലാശയത്തിന്റെ ചുറ്റുമതിലില് കാല്‍നീട്ടിയിരുന്നു സുഹൃത്തുക്കള്‍ക്ക് വേണ്ടി ``പെര്‍ഫോം'' ചെയ്യുന്ന ജോണിന്റെ രൂപം മറക്കാനാവില്ല. പ്രായത്തില് അഞ്ചോ ആറോ വയസ്സ് മുതിര്‍ന്ന ഫാദര് ജോണിനെ പിന്നീട് ഞാന് കണ്ടത് വര്‍ഷങ്ങള്‍ക്കു ശേഷം എറണാകുളം നോര്‍ത്ത് സ്റ്റേഷനില് യഥാര്‍ത്ഥ ``ഫാദറി''ന്റെ വേഷത്തിലാണ്. ഭാര്യയോടും രണ്ടു മക്കളോടുമൊപ്പം. ഭാര്യ, ജോണിന്റെ അയല്‍ക്കാരി തന്നെ. ``ഷോലേയിലെ ആ ട്യൂണ് ആണ് എല്ലാ കുഴപ്പത്തിനും കാരണം,'' ചിരിച്ചുകൊണ്ട് ജോണ് പറഞ്ഞു. ``ഇവള്‍ക്ക് അത് വലിയ ഇഷ്ടമായിരുന്നു. അവധിക്കാലത്ത് വല്ലപ്പോഴും നാട്ടില് ചെല്ലുമ്പോള് ഞാന് ഇത് വായിച്ചു കേള്‍ക്കാന് വേണ്ടി അവള് വരും. പിന്നെ രാത്രി അത് കേട്ടേ ഉറങ്ങൂ എന്നായി. ഒടുവില് എനിക്ക് സെമിനാരി വിടേണ്ടി വന്നു എന്നതാണ് കഥയുടെ രത്‌നച്ചുരുക്കം.'' ഇത്തരം അനുഭവങ്ങള് ഒറ്റപ്പെട്ടതാവാനിടയില്ല.\nContent Highlights : amitabh bacchan gets dadasheb phalke award\nകോന് ബനേഗ ക്രോർപതിയിൽ മനുസ്മൃതിയെക്കുറിച്ച് ചോദ്യം; ബച്ചനെതിരെ ബിജെപി എംഎല്‍എ പരാതി നൽകി\nപ്രഭാസിന്റെ 21-ാം ചിത്രത്തില് ദീപികയ്ക്ക് പുറമേ അമിതാഭ് ബച്ചനും; ഇനി അറിയേണ്ടത് പേര് മാത്രം


HC directs CBI to investigate Shukoor murder case | ഷുക്കൂർ വധത്തിന്റെ ഗൗരവം കോടതിക്കു ബോധ്യമായത് അമ്മ ഹാജരാക്കിയ പത്രക്കട്ടിംഗുകൾ കണ്ടിട്ടോ? ഒരിക്കൽ പാർട്ടി കൊണ്ടുവന്ന് സറ്റഡിക്ലാസ് നടത്തിച്ച അൻസാരിയെ മടക്കിവിട്ടതും ആത്തിക്കയുടെ കത്തിന്റെ ദയനീയത - MarunadanMalayalee.com\nFebruary 10, 201602:31 PM IST Permalink\nകണ്ണൂർ: അരിയിൽ ഷുക്കൂർ വധക്കേസ് സിബിഐയെക്കൊണ്ട് അന്വേഷിപ്പിക്കാൻ കോടതിക്ക് പ്രേരണയായത് പതിനഞ്ചോളം പത്രങ്ങളുടെ പഴയകട്ടിംഗുകൾ. ഈ കേസിൽ സിബിഐ അന്വേഷണം നടത്തണമെന്നാവശ്യപ്പെട്ട് രണ്ടു തവണ സർക്കാർ അപേക്ഷ നൽകിയെങ്കിലും നിരസിക്കപ്പെടുകയായിരുന്നു. തുടർന്നാണ് ഷുക്കൂറിന്റെ അമ്മ ഹൈക്കോടതിയിൽ റിട്ട് ഹർജി സമർപ്പിച്ചത്.\nഹർജി പരിഗണനയ്‌ക്കെടുത്തപ്പോൾ ഹാജരായ സിബിഐ. അഭിഭാഷകൻ ഷുക്കൂർ വധക്കേസ് സിബിഐ. ഏറ്റെടുക്കാൻ മാത്രം പ്രത്യേകതകളൊന്നുമില്ലെന്നു പറഞ്ഞുതള്ളുകയായിരുന്നു. തുടർന്ന് കേന്ദ്ര സർക്കാരിനെ കക്ഷി ചേർത്ത് ഹർജി നൽകി. അതിന് സോളിറ്റർ ജനറൽ നല്കിയ മറുപടിയിലും സിബിഐ.അന്വേഷണം നടത്താൻ പ്രാധാന്യമുള്ള കേസല്ല ഇതെന്നായിരുന്നു.\nഷുക്കൂർ വധക്കേസിൽ കോടതിയുടെ കണ്ണു തുറപ്പിച്ചത് പത്രക്കട്ടിംഗുകളായിരുന്നു. പൊലീസിനു കണ്ണൂരിലെ ചില പ്രദേശങ്ങളിൽ ശരിയായ നിലയിൽ കേസ് അന്വേഷിക്കാൻ കഴിയുന്നില്ലെന്നും ഷുക്കൂർ കേസിൽ, പൊലീസ് തികഞ്ഞ കൃത്യവിലോപമാണ് കാട്ടിയതെന്നും കൊല നടന്നതിനെത്തുടർന്നുള്ള ദിവസങ്ങളിലെ പത്രങ്ങളിൽ വ്യക്തമാക്കിയിരുന്നു.\nഷുക്കൂർ മരണം ഇരന്നുവാങ്ങുകയായിരുന്നുവെന്ന പി. ജയരാജന്റെ പ്രസ്താവനയും കോടതി മുമ്പാകെ ഷുക്കൂറിന്റെ അമ്മ സമർപ്പിച്ചിരുന്നു. രണ്ടു തവണ സർക്കാർ അപേക്ഷ നല്കിയിട്ടും കേന്ദ്ര സർക്കാരിനെ കക്ഷി ചേർത്തിട്ടും തള്ളപ്പെട്ടുപോയതാണ് സിബിഐ അന്വേഷണാവശ്യം. എന്നാൽ ഷുക്കൂറിന്റെ അമ്മ ആത്തിക്ക കണ്ണൂരിന്റെ യഥാർത്ഥ ചിത്രം മാദ്ധ്യമങ്ങളിലൂടെയും അല്ലാതെയും ഫലപ്രദമായി ബോധ്യപ്പെടുത്തിയതു കോടതിയുടേയും കണ്ണു തുറപ്പിച്ചിട്ടുണ്ടെന്നാണു കരുതുന്നത്.\nഷുക്കൂർ വധം നടന്നശേഷം, ഗുജറാത്ത് കലാപത്തിൽ രക്ഷപ്പെട്ട് ബംഗാളിൽ അഭയം തേടിയ കുത്ത്ബുദ്ദീൻ അൻസാരിയെന്ന സാംസ്‌കാരിക പ്രവർത്തകനെ ഒരിക്കൽ സിപിഐ.(എം). കണ്ണൂരിൽ കൊണ്ടുവന്നിരുന്നു. ഷുക്കൂർ ഉയർത്തിക്കാട്ടാനായിരുന്നു കൊല നടന്ന മണ്ഡലമായ തളിപ്പറമ്പിൽ തന്നെ അദ്ദേഹത്തിനു വേദി ഒരുക്കിയത്. ഗുജറാത്തിലെ ആർ.എസ്.എസ് വേട്ടയുടെ ക്രൂരതകളെക്കുറിച്ച് ദീർഘനേരം പ്രസംഗിച്ച കുത്ത്ബുദ്ദീൻ താൻ അവിടെനിന്നു രക്ഷപ്പെട്ടത് തൊഴുകൈയുമായി അപേക്ഷിച്ചതിനാലാണെന്ന് അവിടെ വച്ചു വിശദീകിരി്ച്ചിരുന്നു.\nതൊട്ടടുത്ത ദിവസം തന്നെ ഷുക്കൂറിന്റെ അമ്മ ആത്തിക്ക ഒരു നിവേദനം തയ്യാറാക്കി കുത്ത്ബുദ്ദീന് കൊടുത്തയച്ചിരുന്നു. താങ്കൾ കൈകൂപ്പി നിന്ന്് അപേക്ഷിച്ചപ്പോൾ ആർ.എസ്.എസ്സുകാർ താങ്കളെ വെറുതെ വിട്ടു. എന്നാൽ പ്രാണനു വേണ്ടി രണ്ടു മണിക്കൂറിലേറെ തന്റെ മകൻ സിപിഐ(എം) കാരുടെ മുന്നിൽ യാചിച്ചു നിന്നെങ്കിലും അവരുടെ ഹൃദയം അലിഞ്ഞില്ല. ഇങ്ങനെ വിശദമാക്കിയ നിവേദനമാണ് ഷുക്കൂറിന്റെ മാതാവ് നൽകിയത്. ഇതിനു ശേഷം കുത്ത്ബുദ്ദീൻ കേരളത്തിലെ സിപിഐ(എം). വേദികളിൽ പ്രസംഗിച്ചതായി അറിവില്ല.\nഅതിനിടെ ഷുക്കൂർ വധക്കേസിൽ സിപിഐ(.എം). ജില്ലാ സെക്രട്ടറി പി.ജയരാജൻ ഹൈക്കോടതി ഡിവിഷൻ ബഞ്ച് മുമ്പാകെ അടുത്ത തിങ്കളാഴ്ച അപ്പീൽ ഹർജി സമർപ്പിക്കും. സുപ്രീം കോടതി മുമ്പാകെ അപ്പീൽ നല്കാൻ പാർട്ടി ആലോചിച്ചിരുന്നുവെങ്കിലും ഹൈക്കോടതി ഡിവിഷൻ ബഞ്ചിൽ അപ്പീൽ ഹർജി സമർപ്പിക്കാനാണ് ജയരാജന് ലഭിച്ചനിയമോപദേശം. ചീഫ് ജസ്റ്റിസ് അശോക് ഭൂഷൻ, ജസ്റ്റിസ് ഷെഫീക്ക് എന്നിവരുൾപ്പെടുന്ന ബഞ്ചിലാണ് ഹർജി സമർപ്പിക്കുക.\nഹൈക്കാടതിയാണ് ഷുക്കൂർ കേസ് അന്വേഷണം സിബിഐയ്ക്ക് വിട്ടത്. കേസ് സിബിഐക്ക് വിട്ടുകൊണ്ട് സർക്കാർ ഉത്തരവിറങ്ങിയെങ്കിലും ഏറ്റെടുക്കാൻ സിബിഐ വിസമ്മതിച്ചിരുന്നു. ഇതിനെ കോടതി വിമർശിച്ചിരുന്നു. സിബിഐക്ക് ഒഴിഞ്ഞുമാറാൻ കഴിയില്ലെന്നും പ്രതിസന്ധിഘട്ടങ്ങളിൽ കണ്ണകടയ്ക്കാതെ കേസ് അന്വേഷിക്കുകയാണ് വേണ്ടതെന്നും കോടതി പറഞ്ഞു. ഷുക്കൂറിന്റെ മാതാവിന്റെ കണ്ണുനീർ കാണാതിരിക്കാൻ കഴിയില്ല. സ്വയം പ്രഖ്യാപിത ഗുണ്ടകൾ അഴിഞ്ഞാടുന്നു. ഇതു കണ്ടുനിൽക്കാൻ കഴിയില്ലെന്ന് കോടതി നിരീക്ഷിക്കുകയും ചെയ്തു.\n2012 ഫെബ്രുവരി 20നാണ് സിപിഐ(എം) ശക്തികേന്ദ്രമായ ചെറുകുന്ന് കീഴറയിൽ ഷുക്കൂർ കൊല്ലപ്പെട്ടത്. എം.എസ്.എഫ് പ്രാദേശിക നേതാവായിരുന്നു ഷുക്കൂർ. ഇയാൾ കൊലചെയ്യപ്പെട്ട ദിവസം പട്ടുവത്ത് വച്ച് ജയരാജനും ടി.വി.രാജേഷും സഞ്ചരിച്ച വാഹനത്തിനു നേരെ ആക്രമണം ഉണ്ടായിരുന്നു. ഇതിന്റെ പ്രതികാരമായിട്ടാണ് ഷുക്കൂറിനെ കൊലപ്പെടുത്തിയതെന്നാണ് കേസ്. ക്രിക്കറ്റ് കളിക്കിടെ പരുക്കേറ്റ സുഹൃത്തിനെ ആശുപത്രിയിലേക്കു കൊണ്ടുപോവുകയായിരുന്ന ഷുക്കൂറിനെ സിപിഐ(എം) പ്രവർത്തകർ തടഞ്ഞുവച്ച ശേഷം നേതാക്കളുടെ നിർദ്ദേശപ്രകാരം കൊലപ്പെടുത്തുകയായിരുന്നുവെന്നാണു ആരോപണം.


ഗൾഫിൽ ഒരു ജോലിയാണോ ലക്ഷ്യം? എങ്കിൽ ഈ 15 കാര്യങ്ങൾ നിങ്ങളെ സഹായിക്കും, ഉറപ്പ്! - മലയാളം ഇ മാഗസിൻ.കോം\nഇന്ത്യയിൽ നിന്നും മറ്റു പല രാജ്യങ്ങളിൽ നിന്നുമായി അനേകം ആളുകൾ ജോലി തേടി ദിനംപ്രതി ഗൾഫിലേക്ക് എത്തിക്കൊണ്ടിരിക്കുകയാണ്. എക്സ്പീരിയൻസ് ഉള്ളവരാണെങ്കിലും ഇല്ലാത്തവരാണെങ്കിലും പ്രധാനമായും ശ്രദ്ധിക്കേണ്ട ചില കാര്യങ്ങൾ എന്റെയും എന്റെ പരിചയത്തിലുള്ളവരുടെയും അഭിപ്രായങ്ങളും പരിചയ സമ്പത്തും ആസ്പദമാക്കി ഇവിടെ പറയാം.\n1. നാട്ടിൽ നിന്ന് വരുമ്പോൾ ജോലിയാണ് എന്റെ പ്രധാന ഉദ്ദേശമെന്നും അതിനു വേണ്ടി കൂടുതൽ സമയം ചെലവഴിക്കണം എന്ന കാര്യവും മനസ്സിൽ എപ്പോഴും സൂക്ഷിക്കുക. ആവശ്യമായ സെർട്ടിഫിക്കറ്റുകൾ കുടെ കരുതുക.\n2. റെസ്യൂമെ അല്ലെങ്കിൽ സി.വി (കരിക്കുലം വീറ്റെ) കഴിയുന്നതും നാട്ടിൽ നിന്ന് തന്നെ ഉണ്ടാക്കാൻ ശ്രമിക്കുക. റെസ്യൂമെ എന്ന വാക്ക് ജോലി പരിചയം ഇല്ലാത്തവർക്കും സി.വി ജോലി പരിചയം (വർക്ക് എക്സ്പീരിയൻസ്) ഉള്ളവർക്കും എന്ന രീതിയിലാണ് ഉപയോഗിക്കാറുള്ളത്.\n3. നിങ്ങൾക്ക് ഏത് മേഖലയിലാണോ പ്രവൃത്തി പരിചയം അല്ലെങ്കിൽ ഏത് മേഖലയിലാണോ നിങ്ങൾ ജോലി അന്വേഷിക്കുന്നത് എന്നത് അടിസ്ഥാനമാക്കിയാവണം സി.വി ഉണ്ടാക്കേണ്ടത്.\n4. ഭൂരിപക്ഷം കമ്പനികളും ജോലിക്കാരെ റിക്രൂട്ട് ചെയ്യുന്നത് ഏജൻസികൾ(ഓൺലൈൻ/ഓഫ് ലൈൻ) വഴിയോ എച്ച്.ആർ കമ്പനികൾ വഴിയോ ആണ്. അത് കൊണ്ട് തന്നെ ഇത്തരം കമ്പനികളെപ്പറ്റി ആദ്യമേ ഒരു ധാരണ ഉണ്ടാക്കി വെക്കുക. ഇതിന് വേണ്ടി ഗൾഫിൽ മുൻപരിചയമുള്ള ബന്ധുക്കളെയോ സുഹൃത്തുക്കളെയോ അതുമല്ലെങ്കിൽ ഇന്റർനെറ്റോ ഉപയോഗപ്പെടുത്തുക.\n5. റെസ്യൂമെ / സി.വിയിൽ നിങ്ങളുടെ മുഴുവൻ പേര്, കോണ്ടാക്ട് നമ്പർ, ഫോട്ടോ, ഇമെയിൽ അഡ്രസ്സ്, ജനന തിയ്യതി (വയസ്സ് ) എന്നിവ നിർബന്ധമായും ചേർക്കാൻ ശ്രമിക്കുക. ഏത് കമ്പനിയായാലും അവർക്ക് ഏത് മേഖലയിലേക്കാണോ ജോലിക്കാരുടെ ആവശ്യം അതിനനുസൃതമായി കഴിവ് (സ്കിൽ) ഉള്ളവർക്കാണ് മുൻഗണന കൊടുക്കുന്നത്. അതു കൊണ്ട് തന്നെ സി.വി യിലാണെങ്കിൽ നിങ്ങളുടെ പ്രവൃത്തി പരിചയവും കഴിവുകളും നല്ല രീതിയിൽ എഴുതിച്ചേർക്കുക.\n6. പ്രവൃത്തി പരിചയമുള്ളവരാണെങ്കിൽ ജോലി ചെയ്ത റോൾ, (ഉദാ: സ്റ്റോർ കീപ്പർ, ഡ്രൈവർ, അക്കൗണ്ടന്റ്) ജോലി ചെയ്ത കമ്പനിയുടെ മുഴുവൻ പേര്, കാലയളവ് എന്നിവ ചേർക്കാൻ ശ്രദ്ധിക്കുക. കൂടാതെ കമ്പനിയെപ്പറ്റി ഒന്നോ രണ്ടോ വരിയിൽ ചെറിയ വിവരണം കൂടെ എഴുതിച്ചേർക്കുക.\n7. പ്രവൃത്തി പരിചയം ഇല്ലാത്തവർ (ഫ്രഷർ) ആണെങ്കിൽ കഴിവുകൾ എഴുതുന്നതിന്റെ കൂടെ നിങ്ങൾക്ക് കിട്ടിയ ട്രെയിനിംഗ്, പങ്കെടുത്ത വർക്ക്ഷോപ്പുകൾ, കോഴ്സ് സെർട്ടിഫിക്കേഷൻ എന്നിങ്ങനെയുള്ള കാര്യങ്ങൾ എഴുതിച്ചേർക്കാൻ ശ്രദ്ധിക്കുക.\n8. ഗൾഫിൽ എവിടെ നോക്കിയാലും ഏകദേശം കമ്പനികളും ഇ മെയിൽ വഴി റെസ്യൂമെ / സി.വി സ്വീകരിക്കുന്നവരാണ്. അത്കൊണ്ടു തന്നെ ഓഫീസുകൾ കയറി ഇറങ്ങേണ്ട ആവശ്യമില്ല. ഒന്നുകിൽ ഏജൻസികൾക്ക് ഇമെയിൽ ചെയ്യുക അല്ലെങ്കിൽ നേരിട്ട് കമ്പനികൾക്ക് തന്നെ അയക്കാവുന്നതാണ്.\n9. ഇമെയിൽ ഐ.ഡി ഉണ്ടാക്കുമ്പോൾ നിങ്ങളുടെ പേര് വ്യക്തമാകുന്ന രീതിയിൽ അവതരിപ്പിക്കുക. (ഉദാ: sachinvarghese@gmail.com,sachin123@gmail.com). പേര് വ്യക്തമാക്കാത്ത രീതിയിലുള്ള ഇ മെയിൽ ഐഡികൾക്ക് പ്രസക്തി വളരെ കുറവാണ് (ഉദാ: captionammuz@gmail.com, popzdevil@gmail.com).\n10. പ്രവൃത്തി പരിചയമില്ലാത്തവർക്ക് വാക്കൻസികൾ (ജോലി ഒഴിവുകൾ) മനസ്സിലാക്കാനും അപേക്ഷിക്കാനും പറ്റുന്ന പ്രധാനപ്പെട്ട ഓൺലൈൻ സൈറ്റുകളാണ് Dubizzle (ഡുബിസിൽ), Indeed (ഇൻസീഡ്), Noukari(നൗക്കരി) എന്നിവ. ഇതു കൂടാതെ വേറെയും ഒരുപാട് സൈറ്റുകളും ഏജൻസികളുമുണ്ട്. പ്രധാനപ്പെട്ട ഏജൻസികളുടെ വെബ്സൈറ്റ് ലിങ്കുകൾ ഇവിടെ ചേർക്കുന്നു.\nNaukri – https://www.naukrigulf.com/\nDubizzle – https://dubizzle.com/\nJAMS HR Solutions – http://www.jamshrsolutions.com/\nUltimate HR Solutions – http://www.uhrs.ae/\nTASC – http://www.tascoutsourcing.com/\nDULSCO – http://www.dulsco.com/Site/Index.aspx\n11. അധികമാരും ശ്രദ്ധിക്കാതെ പോകുന്ന ഒരു കാര്യമാണ് ലിങ്ക്ടിൻ (LinkedIn) അക്കൗണ്ടിന്റെ കാര്യം. ഫെയ്സ് ബുക്ക് പോലെ തന്നെ പ്രൊഫഷനുകൾ മാത്രം ഉപയോഗിക്കുന്ന സോഷ്യൽ നെറ്റ്വർക്കിംഗ് സൈറ്റാണ് ലിങ്ക്ടിൻ. അക്കൗണ്ട് നിർമ്മിക്കുകയും അതിൽ നമ്മുടെ പ്രൊഫൈൽ നല്ല രീതിയിൽ പൂർത്തിയാക്കുകയും ചെയ്യുക. നിങ്ങളുടെ ജോലി മേഖലയിലുള്ള ആളുകൾക്ക് അത് വഴി മെസ്സേജ് അയക്കാനും കമ്പനികളുടെ വിവരങ്ങൾ ലഭ്യമാക്കാനും ഇത് സഹായിക്കും.\n12. റെസ്യൂമെ / സി.വി ഇ മെയിൽ അല്ലെങ്കിൽ നേരിട്ട് കൊടുത്ത ഒരാൾക്ക് കുറഞ്ഞ ദിവസങ്ങൾക്കുള്ളിൽ തന്നെ ഫോൺ/ഇമെയിൽ വഴി വിവരം ലഭിക്കും.ഇന്റർവ്യൂ തിയ്യതി കിട്ടിക്കഴിഞ്ഞാൽ യഥാർത്ഥ സമയത്ത് തന്നെ അവിടെ എത്തുക\n13. ഇന്റർവ്യൂവിന് പോകുമ്പോൾ നിങ്ങളുടെ ഡ്രസ്സ് കോഡ് (വസ്ത്രധാരണം) വളരെ പ്രധാനപ്പെട്ടതാണ്. നല്ല വൃത്തിയുള്ള എക്സിക്യുട്ടീവ് അല്ലെങ്കിൽ പ്രഫഷനൽ സ്റ്റൈലുള്ള വസ്ത്രം, ഷൂസ്, പറ്റുമെങ്കിൽ ടൈ കൂടെ ഉൾപ്പെടുത്തുക. കമ്പനിയെപ്പറ്റിയും ഇന്റർവ്യൂ ചെയ്യുന്ന ആളിനെപ്പറ്റിയും മുൻകൂട്ടി മനസ്സിലാക്കുക.\n14. ഇന്റർവ്യൂ സമയത്ത് കാര്യങ്ങൾ ചോദിക്കുമ്പോൾ അറിയില്ല എന്നതിന് പകരം ചോദിച്ചതുമായി ബന്ധപ്പെട്ട എന്തെങ്കിലും കാര്യങ്ങൾ പറയാൻ ശ്രമിക്കുക. നെഗറ്റീവ് കാര്യങ്ങൾ ഒഴിവാക്കി പോസിറ്റീവിന് മുൻഗണന കൊടുക്കൽ, അറിയാത്ത കാര്യങ്ങളിൽ ആവശ്യത്തിൽ കൂടുതലുള്ള സംസാരം ഒഴിവാക്കൽ, ആത്മവിശ്വാസത്തോടെയുള്ള സംസാരം എന്നിവ കൂടുതൽ ശ്രദ്ധിക്കുക.\n15. ഒരു പക്ഷേ, പലർക്കും ജോലി നഷ്ടപ്പെടാൻ വരെ കാരണമായ പ്രധാനപ്പെട്ട കാര്യമാണ് സാലറി എക്സ്പെക്ടേഷനെ (പ്രതീക്ഷിക്കുന്ന ശമ്പളം) പറ്റിയുള്ള ചോദ്യം. പരിചയ സമ്പത്തുള്ള ഒരാളാണെങ്കിൽ അയാൾ ജോലി ചെയ്ത കമ്പനിയിൽ അവസാനം കിട്ടിയ സാലറിയെപ്പറ്റി പറയുക (സാലറി സ്ലിപ്പ് കൂടെ കരുതക). ഫ്രഷർ ആണെങ്കിൽ മാർക്കറ്റിൽ ഇപ്പോൾ ലഭിക്കുന്ന മാന്യമായ രീതിയിലുള്ള സാലറി പറയുക. ഒരു നമ്പർ നേരിട്ട് പറയുന്നതിന് പകരം കമ്പനി നൽകാൻ ഉദ്ദേശിക്കുന്ന സാലറി എന്ന രീതിയിൽ മറുപടി കൊടുക്കുന്നതാവും ഏറ്റവും നല്ലത്. എങ്ങനെ ആണെങ്കിലും അവസാനവാക്ക് നിങ്ങളെ ഇന്റർവ്യൂ ചെയ്യുന്നയാളെ അനുസരിച്ചിരിക്കും.\nനാം സ്ഥിരമായി ഉപയോഗിക്കുന്ന വാട്ട്സപ്പ്, ഫേസ് ബുക്ക് പോലെയുള്ള സമൂഹമാധ്യമങ്ങൾ ബന്ധങ്ങളെ ശക്തിപ്പെടുത്താനും ജോലി സംബന്ധമായ വിവരങ്ങൾ കൈമാറാനും അറിവുകൾ കൈമാറാനും വേണ്ടി ഉപയോഗിക്കുക.ഇതിനൊക്കെ പുറമെ നിങ്ങളുടെ ആത്മവിശ്വാസവും കർമ്മശേഷിയും കഠിന പ്രയത്നവും തന്നെയാണ് ജീവിതത്തിൽ നിങ്ങളെ വിജയത്തിലേക്കെത്താൻ സഹായിക്കുന്നത്.\nകടപ്പാട്: ഏഷ്യാവിഷൻ ഫാമിലി മാഗസിൻ (ഒക്ടോബർ ലക്കം)


ജസ്റ്റിസ് അരുണ് മിശ്ര: വിധികള്, വിവാദങ്ങള്, വിമര്‍ശനങ്ങള് | Justice Arun Mishra\nSep 3, 2020, 05:55 PM IST\nമാധ്യമങ്ങള്‍ക്ക് ഏറ്റവുമധികം തലക്കെട്ടുകള് സമ്മാനിക്കുന്നത് ആരാണ്? രാഷ്ട്രീയ നേതാക്കള്, സെലിബ്രിറ്റികള് ഒക്കെയാണ് പട്ടികയില് മുന്നിലെത്തിയിരുന്നത്. എന്നാല് കഴിഞ്ഞ കുറച്ചുവര്‍ഷങ്ങളായി ഇവര്‍ക്കൊപ്പം മത്സരിക്കാന് സുപ്രീംകോടതി ജഡ്ജിമാരുമുണ്ടെന്നതില് തര്‍ക്കമുണ്ടാവില്ല. ഇംപീച്ച്മെന്റിന്റെ വക്കോളമെത്തിയ ജസ്റ്റിസ് ദീപക് മിശ്ര, ലൈംഗികാരോപണം വരെ നേരിട്ട ജസ്റ്റിസ് രഞ്ജന് ഗൊഗോയ് (ഇപ്പോള് രാജ്യസഭാംഗം)..... പിന്നെയാരെന്ന് അധികം ചിന്തിക്കേണ്ടതില്ല. ആറ് വര്‍ഷത്തെ 'സംഭവബഹുലമായ' സേവനത്തിനുശേഷം ബുധനാഴ്ച സുപ്രീംകോടതിയുടെ പടിയിറങ്ങിയ ജസ്റ്റിസ് അരുണ് മിശ്ര തന്നെ.\nആദ്യം പറഞ്ഞ പേരുകളായ ജസ്റ്റിസ് ദീപക് മിശ്രയും ജസ്റ്റിസ് ഗൊഗോയിയും അവര് പറഞ്ഞ വിധികളേക്കാളുപരി മറ്റുകാരണങ്ങളാലാണ് വിവാദങ്ങള് സമ്പാദിച്ചത്. പ്രത്യേക താത്പര്യമുള്ള കേസുകള് ഇഷ്ടക്കാരുടെ ബെഞ്ചിലേക്ക് (അതില് പലതും ജസ്റ്റിസ് അരുണ് മിശ്രയുടെ) വിടുന്നുവെന്നതായിരുന്നു ദീപക് മിശ്ര നേരിട്ട മുഖ്യ ആരോപണം. പരോക്ഷമായി തനിക്കെതിരേ ആരോപണമുയര്‍ന്ന മെഡിക്കല് കോഴ കേസ്, ഗുജറാത്തിലെ സൊറാബുദ്ദീന് ശൈഖ് വ്യാജ ഏറ്റുമുട്ടല്‍ക്കേസ് കേട്ടിരുന്ന പ്രത്യേക സി.ബി.ഐ. ജഡ്ജി ബി.എച്ച്. ലോയ മരിച്ചതുമായി ബന്ധപ്പെട്ട കേസ് എന്നിവയെല്ലാം ഇഷ്ടബെഞ്ചുകള്‍ക്ക് വിട്ടുവെന്നാണ് ആരോപണം.\nതുടര്‍ന്ന് ദീപക് മിശ്രയുടെ കോടതി നടത്തിപ്പില് ശരികേടുണ്ടെന്നാരോപിച്ച് നാല് സിറ്റിങ് ജഡ്ജിമാര് പത്രസമ്മേളനം നടത്തിയപ്പോള് രാജ്യം ഞെട്ടി. അതിലൊരു ജഡ്ജിയായ ജസ്റ്റിസ് ഗൊഗോയി അടുത്ത ചീഫ് ജസ്റ്റിസായപ്പോള് അതിലേറെ വിവാദങ്ങള് നേരിട്ടത് കാലത്തിന്റെ കാവ്യനീതിയോ? താനുമായി പരോക്ഷ ബന്ധമുണ്ടെന്ന് ആരോപിക്കപ്പെട്ട കേസ് ഇഷ്ടബെഞ്ചിന് വിട്ടുവെന്നതാണ് ദീപക് മിശ്രയ്ക്കെതിരേ ജസ്റ്റിസ് ഗൊഗോയ് ഉള്‍പ്പെടെയുള്ള ജഡ്ജിമാര് ഉന്നയിച്ചത്. എന്നാല് പിന്നീട് ചീഫ് ജസ്റ്റിസായ ഗൊഗോയിയാവട്ടെ, ജീവനക്കാരിയില് നിന്ന് ലൈംഗികാരോപണം നേരിട്ടുവെന്നുമാത്രമല്ല, തന്നെ നേരിട്ടുബാധിക്കുന്ന കേസില് സ്വയം ബെഞ്ച് വിളിച്ചുചേര്‍ത്ത് തീരുമാനങ്ങളെടുത്ത് ഒരുപടികൂടി മുന്നോട്ടുപോയി.\n2020-ല് ഇന്നിങ്സ് അവസാനിപ്പിച്ച ജസ്റ്റിസ് അരുണ് മിശ്രയുടെ പല ഉത്തരവുകളും 20-20 ക്രിക്കറ്റിലെ വെടിക്കെട്ട് പോലെയായിരുന്നു. ഓരോ വിക്കറ്റിലും ഗാലറി ഞെട്ടുന്നതുപോലെ ജസ്റ്റിസ് മിശ്രയുടെ വിധികളില് പലരും നടുങ്ങി. കണ്ണൂര്, കരുണ മെഡിക്കല് കോളജില് ക്രമവിരുദ്ധമായി നടത്തിയ 180 വിദ്യാര്‍ഥികളുടെ പ്രവേശനം ജസ്റ്റിസ് അരുണ് മിശ്ര റദ്ദാക്കിയപ്പോള് അവരുടെ രക്ഷിതാക്കള് മാത്രമല്ല, സംസ്ഥാന സര്‍ക്കാര് പോലും ഞെട്ടി. പ്രവേശനത്തില് ക്രമക്കേടുണ്ടെങ്കില്‍പ്പോലും വിദ്യാര്‍ഥികളുടെ ഭാവിയെ കരുതി 'ഇത്തവണത്തേയ്ക്ക് ക്ഷമിക്കല്' നടപടി അരുണ് മിശ്രയില് നിന്നുണ്ടാകുമെന്ന് പ്രതീക്ഷിച്ചവര്‍ക്കാണ് തെറ്റിയത്. ഈ വിധിയെ മറികടക്കാന് സംസ്ഥാന സര്‍ക്കാര് ഓര്‍ഡിനന്‍സ് കൊണ്ടുവന്നതും അതിനെ രൂക്ഷമായി വിമര്‍ശിച്ചുകൊണ്ട് ജസ്റ്റിസ് മിശ്ര അത് റദ്ദാക്കിയതും ചരിത്രം.\nമരട് ഫ്ളാറ്റുകള് പൊളിക്കാന് ജസ്റ്റിസ് മിശ്ര ഉത്തരവിട്ടപ്പോള് തീരദേശനിയമലംഘനം ചൂണ്ടിക്കാട്ടി പരാതി നല്‍കിയവര് പോലും ഞെട്ടി. വിഷയം ഹൈക്കോടതിക്ക് വിടാമെന്നാണ് ജസ്റ്റിസ് മിശ്ര തുടക്കത്തില് പറഞ്ഞതെങ്കിലും സുപ്രീംകോടതി തന്നെ പരിഗണിച്ചാല് മതിയെന്ന് അഭിപ്രായമുയര്‍ന്നതോടെ ജസ്റ്റിസ് മിശ്ര വാദംകേള്‍ക്കാന് സമ്മതിക്കുകയായിരുന്നു. ഒരുമാസത്തിനകം ഫ്‌ളാറ്റുകള് പൊളിച്ച് റിപ്പോര്‍ട്ട് നല്‍കണമെന്ന് ഉത്തരവിട്ടപ്പോള് ഹര്‍ജിക്കാര് പോലും ഞെട്ടി. പൊതുവേ സംഭവിക്കാറുള്ളതുപോലെ നിര്‍മാതാക്കള്‍ക്ക് വന്‍തുക പിഴചുമത്തുമെന്നേ അഭിഭാഷകര് പ്രതീക്ഷിച്ചിരുന്നുള്ളൂ. അംബരചുംബികളായ മരട് ഫ്ളാറ്റുകളേക്കാള് ഉറപ്പാണ് അരുണ് മിശ്രയുടെ ഉത്തരവിനെന്ന് അവ നിലംപൊത്തിയപ്പോള് മാത്രം തിരിച്ചറിഞ്ഞവരുമുണ്ട്.\nമലങ്കര സഭയിലെ ഓര്‍ത്തഡോക്സ്- യാക്കോബായ പള്ളിത്തര്‍ക്ക കേസിലെ വിധിയാണ് ജസ്റ്റിസ് അരുണ് മിശ്രയെ കേരളത്തില് പരിചിതനാക്കിയ മറ്റൊരു വിധി. പതിറ്റാണ്ടുകള് നീണ്ട തര്‍ക്കത്തിനാണ് അദ്ദേഹം തീര്‍പ്പുണ്ടാക്കിയത്. എന്നാല് അതിനെതിരേ നിരന്തരം ഹര്‍ജികളെത്തിയത് ജസ്റ്റിസ് മിശ്രയെ പലതവണ ചൊടിപ്പിച്ചു. തന്റെ ഉത്തരവുകള് സംസ്ഥാനത്ത് പാലിക്കപ്പെടുന്നില്ലെന്ന് പലതവണ തോന്നിയപ്പോള്, കേരളമെന്താ ഇന്ത്യയിലല്ലേ, രാജ്യത്തെ നിയമങ്ങള് നിങ്ങള്‍ക്ക് ബാധകമല്ലേയെന്ന് ജസ്റ്റിസ് മിശ്ര ചോദിക്കുകയുണ്ടായി.\nബെഞ്ചില് അരുണ് മിശ്രയാണെങ്കില് ലാഘവത്തോടെ മുന്നില്‍ച്ചെന്നുനില്‍ക്കാന് അഭിഭാഷകര്‍ക്ക് സാധിച്ചിരുന്നില്ല. കേസില് വാദം തുടങ്ങുന്നതിന് മുന്‍പുതന്നെ ഫയല് പഠിച്ച് വ്യക്തമായ ധാരണയുണ്ടാക്കി വരുന്നതാണ് ജസ്റ്റിസ് അരുണ് മിശ്രയുടെ രീതിയെന്ന് അഭിഭാഷകര് പറയുന്നു. മുന് ഉത്തരവുകള് പാലിക്കപ്പെട്ടിട്ടില്ലെങ്കില് ജസ്റ്റിസ് മിശ്രയുടെ മുന്നില് നില്‍ക്കാന് അഭിഭാഷകര് ഭയന്നു. അദ്ദേഹം 'പൊരിക്കും' എന്നതുതന്നെ കാരണം. ഈ പൊരിക്കല് അതിരുവിട്ടുവെന്ന് തോന്നിയപ്പോള് ഒരിക്കല് അഭിഭാഷകര് പരാതി പറഞ്ഞു. എന്തായാലും മരട് ഫ്ളാറ്റ് പൊളിക്കലിന് ശേഷം പിന്നീടുള്ള കുറച്ച് ദിവസങ്ങളില് ജസ്റ്റിസ് അരുണ് മിശ്ര ഒന്നു തണുത്തതായി തോന്നി. ഫ്ളാറ്റ് പൊളിക്കേണ്ടിവന്നതില് തനിക്കും ദുഃഖമുണ്ടെന്ന തരത്തില് അദ്ദേഹം പിന്നീട് വാക്കാല് പരാമര്‍ശിക്കുകയും ചെയ്തു.\nരാഷ്ട്രീയപ്രാധാന്യമുള്ള കേസുകള് തുടര്‍ച്ചയായി എത്തിയിരുന്നത് ജസ്റ്റിസ് അരുണ് മിശ്രയുടെ ബെഞ്ചിലാണ്. അദ്ദേഹത്തിന്റെ നടപടികളില് പലതും ചര്‍ച്ചയും വിവാദവുമാവാന് ഇതും ഒരുകാരണമായി. ഗുജറാത്ത് കലാപക്കേസില് ഉന്നതര്‍ക്ക് പങ്കുണ്ടെന്ന മുന് ഐ.പി.എസ്. ഉദ്യോഗസ്ഥന് സഞ്ജീവ് ഭട്ടിന്റെ ഹര്‍ജി തള്ളിയ ബെഞ്ചിന്റെ വിധിയെഴുതിയത് ജസ്റ്റിസ് മിശ്രയായിരുന്നു. മുസ്ലിം വിരുദ്ധ കലാപകാരികള്‍ക്കെതിരേ മൃദുസമീപനം മതിയെന്ന് പോലീസിനോട് അന്നത്തെ മുഖ്യമന്ത്രി നരേന്ദ്ര മോദി നിര്‍ദേശിച്ച മീറ്റിങ്ങില് താനുമുണ്ടായിരുന്നുവെന്ന ഭട്ടിന്റെ വാദം സുപ്രീംകോടതി തള്ളി. ഒമ്പതുവര്‍ഷം ഭട്ട് മിണ്ടാതിരുന്നുവെന്നും അക്കാലത്ത് എതിര്‍ചേരിയിലെ നേതാക്കളുമായും പ്രവര്‍ത്തകരുമായും ബന്ധംപുലര്‍ത്തിയെന്നും ജസ്റ്റിസ് മിശ്രയുടെ വിധിയില് നിരീക്ഷിച്ചു.\nഗുജറാത്ത് മുഖ്യമന്ത്രിയായിരിക്കേ നരേന്ദ്ര മോദിക്കും പാര്‍ട്ടി നേതാക്കള്‍ക്കും സഹാര, ബിര്‍ള കമ്പനികളില് നിന്ന് കോഴ ലഭിച്ചുവെന്നുകാട്ടി പ്രശാന്ത് ഭൂഷന്റെ കോമണ് കോസ് എന്നസംഘടന നല്‍കിയ ഹര്‍ജി ജസ്റ്റിസ് മിശ്ര തള്ളി. ഭരണഘടനാ പദവിയിലുള്ളവര്‍ക്കെതിരേ ആരോപണമുന്നയിക്കുമ്പോള് ഡയറിയിലെ എഴുത്തും ഇലക്ട്രോണിക് രേഖയുമൊന്നും തെളിവായെടുക്കാനാവില്ലെന്നായിരുന്നു നിരീക്ഷണം.\nചീഫ് വിജിലന്‍സ് കമ്മിഷണര്, വിജിലന്‍സ് കമ്മിഷണര് പദവികളിലേക്ക് യഥാക്രമം കെ.വി. ചൗധരി, ടി.എം. ഭാസിന് എന്നിവരെ നിയമിച്ച നടപടി ജസ്റ്റിസ് മിശ്രയുടെ ബെഞ്ച് ശരിവെച്ചു. നിയമനത്തിനെതിരേ കോമണ് കോസിന്റെ ഹര്‍ജിയാണ് തള്ളിയത്. സഹാര- ബിര്‍ള രേഖകള് സംബന്ധിച്ച വിഷയത്തില് നടപടികള് വൈകിപ്പിച്ചയാളാണ് ചൗധരിയന്നായിരുന്നു പ്രശാന്ത് ഭൂഷന്റെ ആരോപണം. നാഗേശ്വര റാവുവിനെ സി.ബി.ഐ.യുടെ ഇടക്കാല ഡയറക്ടറാക്കിയത് ചോദ്യംചെയ്ത ഹര്‍ജിയും ജസ്റ്റിസ് മിശ്ര തള്ളി.\nഇതിനേക്കാളേറെ ചര്‍ച്ചയായത് അമിത് ഷാ പ്രതിയായിരുന്ന സൊഹ്റാബുദ്ദീന് കേസിലെ വിചാരണ കോടതി ജഡ്ജി ലോയയുടെ മരണം സംബന്ധിച്ച വിഷയമാണ്. ലോയയുടെ മരണത്തില് അന്വേഷണം ആവശ്യപ്പെടുന്ന ഹര്‍ജി അന്ന് ചീഫ് ജസ്റ്റിസായിരുന്ന ദീപക് മിശ്ര, ജസ്റ്റിസ് അരുണ് മിശ്രയുടെ ബെഞ്ചിലേക്ക് വിട്ടതാണ് നാല് മുതിര്‍ന്ന ജഡ്ജിമാരുടെ പത്രസമ്മേളനത്തിലേക്ക് വരെ നയിച്ചത്. വിവാദത്തേത്തുടര്‍ന്ന് ജസ്റ്റിസ് അരുണ് മിശ്ര ഈ കേസില് നിന്ന് പിന്‍മാറി. പിന്നീട് ചീഫ് ജസ്റ്റിസ് ദീപക് മിശ്രയുടെ ബെഞ്ച് ഹര്‍ജി തള്ളുകയും ചെയ്തു.\nഒടുവില് ഭൂഷണ് കേസും\nസുപ്രീംകോടതിയിലെ അഭിഭാഷകനായ പ്രശാന്ത് ഭൂഷണെ കോടതിയലക്ഷ്യക്കുറ്റത്തിന് ശിക്ഷിച്ചതാണ് ജസ്റ്റിസ് മിശ്ര വിധിപറഞ്ഞ അവസാന കേസുകളിലൊന്ന്. ചീഫ് ജസ്റ്റിസുമാര്‍ക്കെതിരേ ആരോപണമുന്നയിച്ച് ട്വീറ്റുകള് ചെയ്തതിന് സ്വമേധയാ എടുത്ത കേസിലാണ് ഭൂഷണ് ഒരു രൂപ പിഴ വിധിച്ചത്. തന്റെ ജുഡീഷ്യല് കരിയറില് ആരേയും കോടതിയലക്ഷ്യക്കുറ്റത്തിന് ശിക്ഷിച്ചിട്ടില്ലെന്നു പറഞ്ഞ ജസ്റ്റിസ് മിശ്ര, ഭൂഷണ് മാപ്പ് പറയാന് പലതവണ അവസരം നല്‍കിയിരുന്നു. എന്നാല് ട്വീറ്റിലും തുടര്‍ന്നു നടത്തിയ പ്രസ്താവനയിലും ഭൂഷണ് ഉറച്ചുനിന്നതോടെ 'നാമമാത്രമായ' തുക പിഴവിധിച്ചു.\nഎന്നാല്, ഇതിനിടെ ഭൂഷണെതിരായ 2009-ലെ കേസും ജസ്റ്റിസ് അരുണ് മിശ്രയുടെ ബെഞ്ചില് ലിസ്റ്റ് ചെയ്തെത്തിയത് സ്വാഭാവിക നടപടിയായി കാണാന് പലര്‍ക്കും കഴിഞ്ഞില്ല. കഴിഞ്ഞ 16 ചീഫ് ജസ്റ്റിസുമാരില് പകുതിയും അഴിമതിക്കാരാണെന്ന ഭൂഷന്റെ പ്രസ്താവനയാണ് ഈ കേസിന്നാധാരം. എന്നാല് ഇതിലെ നിയമപരമായ ചോദ്യങ്ങള് വിശദമായി പരിശോധിക്കാന് സമയമില്ലെന്നു ചൂണ്ടിക്കാട്ടി കേസ് മറ്റൊരു ബെഞ്ചിന് വിട്ടു.\nകുറച്ചുനാള് മുന്‍പ് മറ്റൊരഭിഭാഷകനായ റീപക് കന്‍സലിന് ജസ്റ്റിസ് മിശ്ര നൂറ് രൂപ പിഴവിധിച്ചിരുന്നു. സുപ്രീംകോടതി രജിസ്ട്രിയിലെ ഉദ്യോഗസ്ഥര് പക്ഷപാതം കാണിക്കുന്നുവെന്ന് പരാതിപ്പെട്ടതിനായിരുന്നു അത്. എന്നാല്, ഇതിനെതിരേ അഭിഭാഷകര് പ്രതിഷേധവുമായി രംഗത്തെത്തി. നൂറ് രൂപ പിഴയടയ്ക്കാനായി അഭിഭാഷകര് വാട്‌സാപ് ഗ്രൂപ്പ് വഴി 50 പൈസ വീതം ശേഖരിച്ചത് വാര്‍ത്തയായിരുന്നു. അതുപോലൊരു പ്രതിഷേധം തടയാനാകുമോ ഭൂഷണ് ഒരു രൂപ മാത്രം പിഴ ചുമത്തിയത്?\nContent Highlights:The controversial statements made by Justice Arun Mishra\nകോവിഡ് പോരാളികളെ അധിക്ഷേപിക്കരുതെന്ന് കേന്ദ്ര സര്‍ക്കാരിനോട് രാഹുല്‍ഗാന്ധി\nന്യൂഡല്‍ഹി: രാജ്യത്ത് കോവിഡ് ബാധിച്ച് മരിച്ച ആരോഗ്യ പ്രവര്‍ത്തകരുടെ വിവരങ്ങള് ..\nസുപ്രീം കോടതി ജസ്റ്റിസ് അരുണ് മിശ്ര വിരമിച്ചു\nമഹാകാലേശ്വര് ക്ഷേത്രത്തിലെ ശിവലിംഗ സംരക്ഷണം; ജസ്റ്റിസ് അരുണ് മിശ്രയുടെ അവസാനത്തെ ഉത്തരവ്\nനെഹ്രു കുടുംബത്തിനെതിരെ അനുരാഗ് താക്കൂറിന്റെ ആരോപണം; ലോക്‌സഭ രണ്ട് തവണ നിര്‍ത്തിവെച്ചു\nഎംപിമാരുടെ ശമ്പളം വെട്ടിക്കുറയ്ക്കുന്ന ബില് പാര്‍ലമെന്റ് പാസാക്കി\nനാഷണല് ഇന്‍ഫോര്‍മാറ്റിക്‌സ് സെന്ററിന് നേരെ സൈബര് ആക്രമണം


ബി.ജെ.പിയില് കുംഭകോണങ്ങളുടെ കുംഭമേള; കള്ളന് കപ്പലില് തന്നെയെന്നും വെള്ളാപ്പള്ളി\neditor Thursday, July 20th, 2017 12:32 pm 20 July, 2017\nതിരുവനന്തപുരം: കേരള ബി.ജെ.പിയില് കുംഭകോണങ്ങളുടെ കുംഭമേളയെന്ന് എസ്.എന്.ഡി.പി യോഗം ജനറല് സെക്രട്ടറി വെള്ളാപ്പള്ളി നടേശന്. ബി.ജെ.പി സംസ്ഥാന നേതൃത്വത്തിനെതിരെ രൂക്ഷമായ വിമര്‍ശനവുമായാണ് വെള്ളാപ്പള്ളി രംഗത്തുവന്നിരിക്കുന്നത്.\nബി.ജെ.പി കേരളാ ഘടകത്തിലെ നേതാക്കള്‍ക്കിടയിലെ അനൈക്യം കാരണമാണ് ഇപ്പോള് ഈ റിപ്പോര്‍ട്ടു പുറത്തുവന്നത്. പങ്കുകിട്ടാത്തതിന്റെ പേരിലാണ് ഇപ്പോള് ഈ വിവാദം ഉണ്ടായിരിക്കുന്നത്. കള്ളന് കപ്പലില് തന്നെയുണ്ടെന്നും വെള്ളാപ്പള്ളി പരിഹസിച്ചു.\n‘ബി.ജെ.പിയില് ഇപ്പോഴുള്ളത് കിട്ടിയവരും കിട്ടാത്തവരും തമ്മിലുള്ള കിടമത്സരമാണ്. കിട്ടിയവരില് തന്നെ വീതംവെയ്ക്കുന്നത് സംബന്ധിച്ച തര്‍ക്കവും. ഇതൊക്കെ കാരണമാണ് ഇത് ഇപ്പോള് പുറത്തുവന്നിരിക്കുന്നത്.’ അദ്ദേഹം പറഞ്ഞു.\nAlso Read: മുലഞെട്ടുകള് ഞെരടിപൊട്ടിച്ചു, കരഞ്ഞപ്പോള് ലിംഗത്തില് മര്‍ദിച്ചു: മുടി നീട്ടിയതിന്റെ പേരില് ‘പൊലീസ് കൊന്ന’ ദളിത് യുവാവ് കസ്റ്റഡിയില് നേരിട്ടത് ക്രൂരപീഡനം\nവലിയ കളികളാണ് ബി.ജെ.പി സംസ്ഥാന ഘടകത്തില് നടക്കുന്നത്. സംസ്ഥാന നേതൃത്വത്തിലെ നേതാക്കള് തനിപിടിയാണ് നടത്തുന്നത്. ഓരോരുത്തരും പലയിടപാടുകളില് കോഴ വാങ്ങിയിട്ടുണ്ട്. കേന്ദ്ര നേതൃത്വത്തില് ചില ഉപജാപങ്ങള് സൃഷ്ടിച്ചാണ് സംസ്ഥാനത്തെ നേതാക്കള് പാര്‍ട്ടിയെ നയിക്കുന്നതെന്നും അദ്ദേഹം പറഞ്ഞു.\nനേതാക്കള്‍ക്കെതിരെ ഉയര്‍ന്നിരിക്കുന്ന അഴിമതി ആരോപണം പ്രധാനമന്ത്രി നരേന്ദ്ര മോദിക്ക് അപമാനമുണ്ടാക്കി. കേന്ദ്ര നേതൃത്വം കേരള ഘടകത്തെ ശുദ്ധീകരിക്കണമെന്നും വെള്ളാപ്പള്ളി അഭിപ്രായപ്പെട്ടു.\nസംസ്ഥാന നേതാക്കള് അഴിമതിയില് മുങ്ങിക്കുളിക്കുമ്പോള് നാറുന്നത് മോദിയാണെന്ന് അവര് ഓര്‍ക്കണമെന്നും വെള്ളാപ്പള്ളി പറഞ്ഞു.


rajeevcoup: January 2010\n1948 ഫെബ്രുവരി 26ന് പ്രധാനമന്ത്രി ജവഹര് ലാല് നെഹ്‌റു ആഭ്യന്തര മന്ത്രിയായ സര്‍ദാര് വല്ലഭ് ഭായ് പട്ടേലിനെഴുതിയ കത്തില് ഇങ്ങനെ പറയുന്നു- ``നമ്മുടെ ഓഫീസുകളിലും പോലീസ് സേനയിലും ആര് എസ് എസ് നുഴഞ്ഞുകയറിയിട്ടുണ്ട്. അതുകൊണ്ടുതന്നെ ഔദ്യോഗിക രഹസ്യങ്ങള് സൂക്ഷിക്കാനാവുന്നില്ല.'' 1948 ഫെബ്രുവരി 27നു സര്‍ദാര് പട്ടേല് പ്രധാനമന്ത്രിക്കു നല്‍കിയ മറുപടിയില് ഇങ്ങനെ പറഞ്ഞു - ``സവര്‍ക്കറുടെ നേതൃത്വത്തില് ഹിന്ദു മഹാസഭയിലെ ഒരു സംഘമാളുകളാണ് മഹാത്‌മാ ഗാന്ധിയെ വധിക്കാന് ഗൂഢാലോചന നടത്തിയത്. അത് അവര് അനുഭവത്തില് കൊണ്ടുവരികയും ചെയ്‌തു.'' - സര്‍ദാര് പട്ടേല്‍സ് കറസ്‌പോണ്ടന്‍സില് നിന്ന്.\nഗാന്ധിജിയുടെ വധത്തിനു ശേഷം രാഷ്‌ട്രീയ സ്വയം സേവക് സംഘിനെ കേന്ദ്ര സര്‍ക്കാര് നിരോധിച്ചു. നിരോധത്തിനു വിശദീകരണം നല്‍കിക്കൊണ്ട് സര്‍സംഘചാലകായിരുന്ന മാധവറാവു സദാശിവറാവു ഗോള്‍വാള്‍ക്കര്‍ക്ക് സര്‍ദാര് പട്ടേല് എഴുതിയ കത്തില്, ഗാന്ധിജിയെ കൊലപ്പെടുത്തിയതില് ആര് എസ് എസിനു പങ്കുണ്ടെന്നു വ്യക്തമായി പറയുകയും ചെയ്‌തിരുന്നു. 62 വര്‍ഷം മാത്രം പഴക്കമുള്ള കാര്യങ്ങളാണിത്. മഹാത്‌മാഗാന്ധിക്കു നേര്‍ക്കു വെടിയുതിര്‍ത്ത നാഥുറാം വിനായക് ഗോഡ്‌സെ ഹിന്ദു മഹാസഭയില് അംഗമായിരുന്നു. ആര് എസ് എസിലും.\nഗോഡ്‌സെക്കൊപ്പം ഗാന്ധി വധക്കേസില് ആരോപണവിധേയരായവര് ഇവരാണ് - നാഥുറാം വിനായക് ഗോഡ്‌സെ, നാരായണ് ആപ്‌തെ, ഗോപാല് ഗോഡ്‌സെ, മദന്‍ലാല് പഹ്വ, ശങ്കര് കിസ്‌തയ്യ, ദിഗംബര് ബഡ്‌ഗെ, വിനായക് ഡി സവര്‍ക്കര്, വിഷ്‌ണു കാര്‍ക്കറെ. ഇതില് നാഥുറാമിനെയും നാരായണ് ആപ്‌തെയെയും തൂക്കിലേറ്റി. വിനായക് ഡി സവര്‍ക്കറെ കോടതി വെറുതെവിട്ടു. ദിഗംബര് ബഡ്‌ഗെ മാപ്പുസാക്ഷിയായി. ബാക്കിയുള്ളവരെ ജീവപര്യന്തം തടവിനു ശിക്ഷിച്ചു. ആരോപണവിധേയരില് ഏറെക്കുറെ എല്ലാവരും ഹിന്ദു രാഷ്‌ട്രത്തിനു വേണ്ടി വാദിച്ചവരോ ഈ ആശയം പ്രചരിപ്പിച്ചവരോ ആയിരുന്നു. ഇത് ഏവരും അംഗീകരിക്കുന്നതുമാണ്.\nവിനായക് ഡി സവര്‍ക്കറെ കോടതി വെറുതെവിട്ടുവെങ്കിലും അദ്ദേഹത്തിന്റെ നേതൃത്വത്തിലാണ് മഹാത്‌മാ ഗാന്ധിയെ വധിക്കാന് ഗൂഢാലോചന നടന്നത് എന്ന് സര്‍ദാര് പട്ടേല് പോലും വിശ്വസിച്ചിരുന്നു. ആര് എസ് എസും അതിന്റെ രാഷ്‌ട്രീയ ആയുധമായ ബി ജെ പിയും തങ്ങളുടെ സ്വന്തമെന്ന് അവകാശപ്പെടുന്നയാളാണ് സര്‍ദാര് പട്ടേല്. അതുകൊണ്ടാണ് സവര്‍ക്കര് ഗൂഢാലോചനയില് പങ്കാളിയായിരുന്നുവെന്നു പട്ടേല് പോലും വിശ്വസിച്ചിരുന്നു എന്ന് പ്രത്യേകം എടുത്തെഴുതിയത്.\nചരിത്ര വിവരണത്തില് നിന്നു വര്‍ത്തമാനത്തിലേക്കു വരാം. വലതുപക്ഷ തീവ്രവാദത്തെക്കുറിച്ചു ബ്ലോഗില് കണ്ട കുറിപ്പിനോട് പ്രതികരിക്കവെ അജ്ഞാതനായിരിക്കാന് താത്‌പര്യപ്പെടുന്ന സംഘപരിവാറുകാരന് (താന് സംഘപരിവാരത്തിന്റെ ഭാഗമാണെന്ന് അദ്ദേഹം തന്നെ സൂചിപ്പിക്കുന്നുണ്ട്) നല്‍കിയ ഉപദേശത്തിലെ അവസാന വാചകങ്ങള് ഇതാണ്. ``ഒടുവില് ഗുജറാത്തിന്റെ ജി ഡി പി 14 ശതമാനമായപ്പോള് താങ്കള് എഴുതിയോ? മാതൃഭൂമി പേപ്പര് എപ്പോഴെങ്കിലും വായിക്കുന്നത് നന്നായിരിക്കും'' സംഘപരിവാരത്തിന്റെ ഭാഗമെന്നു പരസ്യപ്പെടുത്താന് മടിയില്ലാത്ത ഈ അജ്ഞാതന്, സ്വാതന്ത്ര്യ സമരത്തിന്റെയും സ്വതന്ത്രവും നിര്‍ഭയവുമായ പത്രപ്രവര്‍ത്തനത്തിന്റെയും പൈതൃകം അവകാശപ്പെടുന്ന മാതൃഭൂമി വായിക്കാന് ശിപാര്‍ശ ചെയ്‌തതിന്റെ കാരണം മനസ്സിലായിരുന്നില്ല.\nഗുജറാത്തിന്റെ ജി ഡി പി 14 ശതമാനമായി എന്ന വാര്‍ത്ത വലുതാക്കിക്കൊടുത്തതുകൊണ്ടോ ഗുജറാത്ത് നേടുന്ന വളര്‍ച്ചയെ അഭിനന്ദിച്ചു ലേഖനമോ മുഖപ്രസംഗമോ എഴുതിയതു കൊണ്ടോ മാതൃഭൂമി പത്രത്തിന്റെ നിലപാട് ബി ജെ പിക്കോ സംഘ രാഷ്‌ട്രീയത്തിനോ അനുകൂലമാണെന്നു വിലയിരുത്തുന്നത് സര്‍വാബദ്ധമായിരിക്കും. എന്നിട്ടും അജ്ഞാതന് എന്തുകൊണ്ട് ഇങ്ങനെ ശിപാര്‍ശ ചെയ്‌തു എന്നു മനസ്സിലായത് 2010 ജനുവരി 29ന് ഇറങ്ങിയ മാതൃഭൂമി പത്രത്തിന്റെ `വിദ്യ' എന്ന പേജ് കണ്ടപ്പോഴാണ്. വിദ്യാര്‍ഥികള്‍ക്കു വേണ്ടി പ്രത്യേകം തയ്യാറാക്കുന്നതാണ് ഈ പേജ്.\nഈ പേജില് ഗാന്ധിജിയുടെ വധത്തെക്കുറിച്ചു കെ കെ വാസു എഴുതിയ കുറിപ്പ് തുടങ്ങുന്നത് ഇങ്ങനെയാണ് - ``ഗാന്ധിജിയെ വധിക്കാന് ഒരു സംഘമാളുകള് നാളുകള്‍ക്കു മുമ്പേ തയ്യാറെടുപ്പ് നടത്തിയിരുന്നു. കൊലപാതക സംഘത്തില് ഏഴു പേരുണ്ടായിരുന്നു.'' കേസില് ആരോപണ വിധേയനാവുകയും പിന്നീട് കോടതി കുറ്റവിമുക്തനാക്കുകയും ചെയ്‌ത വിനായക് ഡി സവര്‍ക്കര് ഒഴികെയുള്ളവരാണ് ഏഴംഗ സംഘം. കൊല ആസൂത്രണം ചെയ്‌തത്, 1948 ജനുവരി 20ന് നടന്ന ആദ്യത്തെ ശ്രമം, 1948 ജനുവരി 30ന് ഗാന്ധിജിയെ വധിച്ചത് എന്നിവ സംക്ഷിപ്‌തമായി കുറിപ്പില് തുടര്‍ന്നു വിവരിക്കുന്നു.\nഇതിലൊരിടത്തും പ്രതികളുടെ തീവ്ര ഹൈന്ദവ രാഷ്‌ട്രീയ നിലപാടിനെ സൂചിപ്പിച്ചിട്ടില്ല. നാഥുറാം വിനായക് ഗോഡ്‌സെ വെറും നാഥുറാം വിനായക് ഗോഡ്‌സെയാണ്. ഹിന്ദു മഹാസഭയിലോ ആര് എസ് എസിലോ ഗോഡ്‌സെക്ക് അംഗത്വമുണ്ടായിരുന്നുവെന്ന സൂചന പോലുമില്ല. കേസില് ആരോപണവിധേയനായ വിനായക് ഡി സവര്‍ക്കറെക്കുറിച്ചു പരാമര്‍ശവുമില്ല. ഏഴുപേരടങ്ങുന്ന സംഘം ഒരു സുപ്രഭാതത്തില് ഗാന്ധിജിയെ വധിക്കാന് തീരുമാനിച്ചു. അവരതിന് നാളുകള്‍ക്കു മുമ്പേ തയ്യാറെടുപ്പ് നടത്തി. ആദ്യം ബോംബ് സ്‌ഫോടനത്തിലൂടെ വധിക്കാന് ശ്രമിച്ചു. പിന്നീട് നാഥുറാം ഗോഡ്‌സെ വെടിവെച്ചു കൊന്നു. ഇതിലപ്പുറം ലളിതമായി ഗാന്ധി വധത്തെക്കുറിച്ചു വിദ്യാര്‍ഥികള്‍ക്കു പറഞ്ഞുകൊടുക്കാന് കഴിയില്ല തന്നെ. കുറിപ്പിന്റെ തുടക്കത്തില് ``ഒരു സംഘമാളുകള്'' എന്ന് എഴുതിയത് ഒരു കൂട്ടമാളുകള് എന്ന് മാറ്റിയിരുന്നുവെങ്കില് `സംഘ'മെന്ന പ്രയോഗം കൂടി ഒഴിവാക്കി കുറേക്കൂടി സുതാര്യമാക്കാമായിരുന്നു.\nഎന്തുകൊണ്ടാണ് ഇങ്ങനെയൊരു ചരിത്ര പാഠം മുന്നോട്ടുവെക്കപ്പെടുന്നത്? ഇത് മനഃപൂര്‍വമല്ലാതെ സംഭവിച്ചുപോകുന്നതാണോ? ബ്ലോഗില് അജ്ഞാതന് നല്‍കിയ ഉപദേശം അതിനു മറുപടി നല്‍കും. ബോധപൂര്‍വം സൃഷ്‌ടിക്കപ്പെടുന്ന ചരിത്ര പാഠമാണിത്. അത് വേണ്ടപ്പെട്ടവര് മനസ്സിലാക്കുന്നുമുണ്ട്. അതുകൊണ്ടാണ് സംഘപരിവാര് സഹചാരിയെന്നു സൂചിപ്പിക്കാന് മടിയില്ലാത്ത അജ്ഞാതന് നമ്മോട് മാതൃഭൂമി വായിക്കൂ എന്ന് ഉപദേശിക്കുന്നത്.\nബാബരി മസ്‌ജിദിന്റെ തകര്‍ച്ചയിലേക്കു നയിച്ച സംഭവങ്ങളെക്കുറിച്ച് അന്വേഷിച്ച് ജസ്റ്റിസ് ലിബര്‍ഹാന് കമ്മീഷന് തയ്യാറാക്കിയ റിപ്പോര്‍ട്ട് ചോരുകയും അത് പിന്നീട് പാര്‍ലിമെന്റില് വെക്കുകയും ചെയ്‌ത ദിവസങ്ങളില് മാതൃഭൂമി പത്രത്തിനു ബാബരി മസ്‌ജിദ്, തര്‍ക്ക മന്ദിരമായിരുന്നു. നൂറ്റാണ്ടുകളുടെ പഴക്കമുണ്ട് ബാബരി മസ്‌ജിദിന്. അത് രാമജന്‍മഭൂമിയാണെന്നും അവിടെ മുമ്പ് ക്ഷേത്രമുണ്ടായിരുന്നുവെന്നും ഒരു കൂട്ടര് വാദിക്കുകയും പുരാവസ്‌തു ഗവേഷണ വകുപ്പ് ഇതേക്കുറിച്ചു പഠനം നടത്തുകയും കോടതിയില് കേസ് നിലനില്‍ക്കുകയും ചെയ്യുന്ന സാഹചര്യത്തിലാവണം തര്‍ക്ക മന്ദിരം എന്ന വാക്കുപയോഗിക്കാന് പത്രം നയപരമായ തീരുമാനമെടുക്കുന്നത്. രാഷ്‌ട്രീയ, സാമൂഹിക പ്രശ്‌നങ്ങളില് സ്വീകരിക്കുന്ന നിലപാടുമായി ബന്ധപ്പെട്ട് തര്‍ക്ക മന്ദിരം എന്ന വാക്കുപയോഗിക്കുന്നതില് അപാകം കാണുന്നവര് കുറവുമല്ല. അല്ലെങ്കില് ഇത്രയും പ്രശ്‌നങ്ങള് നിലനില്‍ക്കുന്ന സാഹചര്യത്തില് തര്‍ക്ക മന്ദിരം എന്നുപയോഗിക്കുന്നതാണ് നന്നാവുക എന്ന് വാര്‍ത്ത എഴുതിയ ലേഖകന് തീരുമാനിച്ചതുമാവാം.\nഇവിടെ പക്ഷേ, ഇത്തരം ന്യായങ്ങളൊന്നും ബാധകമല്ല. 62 വര്‍ഷം മുമ്പ് പകല് വെളിച്ചത്തില് നടന്ന സംഭവം. അതിലെ പ്രതികളുടെ തീവ്ര ഹിന്ദുത്വ നിലപാടുകളെക്കുറിച്ച് അന്നേ പുറത്തുവന്ന വിവരങ്ങള് ലഭ്യമാണ്. സര്‍ദാര് പട്ടേലിനെപ്പോലുള്ളവര് എഴുതിയ വിവരങ്ങളും നമ്മുടെ മുന്നിലുണ്ട്. എന്നിട്ടും ഗാന്ധി വധത്തിലെ പ്രതികള് `ഒരു സംഘമാളുകള്' മാത്രമാവുന്നു. `ഗാന്ധിജിയുടെ വധം: ഒരു ഫ്‌ളാഷ് ബാക്ക്' എന്ന കെ കെ വാസുവിന്റെ കുറിപ്പ് ആ ദിവസത്തില് ഉദയം കൊണ്ട വാര്‍ത്ത പോലെയല്ല. മുന്‍കൂട്ടി ആലോചിച്ചു തയ്യാറാക്കി പ്രസിദ്ധീകരിച്ചതാണ്. `ഒരു സംഘമാളുകളുടെ' മനുഷ്വത്വഹീനമായ പ്രവൃത്തിയായി വാസു ഗാന്ധിജിയുടെ വധത്തെ കണ്ടുവെങ്കില് അതിന്റെ വസ്‌തുതകള് ചേര്‍ക്കാന് മാതൃഭൂമിക്ക് ബാധ്യതയുണ്ട്. അതില് നിന്നു വിട്ടുനില്‍ക്കുന്നത് കൈയബദ്ധമായി കാണാനാവില്ല.\nസര്‍ദാര് പട്ടേലിന്റെ വാക്കുകളെ വിശ്വസിക്കേണ്ട. ഗാന്ധിജിയുടെ വധത്തിനു പിന്നില് ആര് എസ് എസാണെന്ന വാര്‍ത്തകളുണ്ടായിരുന്നു എന്നെങ്കിലും ചേര്‍ക്കാമായിരുന്നു. ഗാന്ധിജി വധത്തിനു ശേഷം ആര് എസ് എസിനെ നിരോധിച്ചിരുന്നുവെന്ന വസ്‌തുതയും പറയാമായിരുന്നു. ഇതെല്ലാം മുന്‍കാല മാതൃഭൂമിയുടെ താളുകളില് മഷിപുരണ്ടു ജനങ്ങള്‍ക്കു മുന്നിലെത്തിയ വിവരങ്ങളാണ് എന്ന ഓര്‍മയെങ്കിലും ഉണ്ടാവേണ്ടതാണ്. ഗാന്ധിജി മാതൃഭൂമിയിലെത്തിയതിന്റെ എഴുപത്തിയഞ്ചാം വാര്‍ഷികം ആഘോഷിക്കുന്ന തിരക്കിലാണ് ആ സ്ഥാപനം. ഗാന്ധിജി ജീവിച്ചിരുന്നപ്പോള് എന്തിനെയാണോ അത്രമേല് ശക്തമായി എതിര്‍ത്തിരുന്നത്, അതിനെ വെള്ളപൂശുന്നതിനു പുതുതലമുറയില് നിന്ന് ചരിത്രം തമസ്‌കരിക്കുകയാണ് മാതൃഭൂമി. ഇതൊരു തന്ത്രമാണ്. ഒരു ഭാഗത്ത് വെള്ളപൂശുമ്പോള് മറുഭാഗത്ത് കുറ്റപ്പെടുത്തലിനും ആരോപണങ്ങള് നിരത്തുന്നതിനും ഉള്ള ഒരു പഴുതും ഒഴിവാക്കാതിരിക്കുക. അജ്ഞാതനായ ഉപദേശിക്കു നന്ദി പറയാം, കരുതലോടെ ഇരിക്കാം.\nനീതിന്യായ സംവിധാനത്തിനു രാജ്യത്തെ ഭരണഘടന ചില അതിര്‍വരമ്പുകള് നിശ്ചയിച്ചിട്ടുണ്ട്. നയപരമായ കാര്യങ്ങളില് സര്‍ക്കാറെടുക്കുന്ന തീരുമാനങ്ങളില് ഇടപെടാതിരിക്കുക എന്നതാണത്. തിരഞ്ഞെടുപ്പ് പ്രക്രിയ ആരംഭിച്ചു കഴിഞ്ഞാല് അത് പൂര്‍ത്തിയാവും വരെ കോടതി ഇടപെടല് നിഷിദ്ധമാണ്. ഈ വ്യവസ്ഥ ചൈനയുടെ വന്‍മതില് പോലെയാണെന്ന് അടുത്തിടെ കോടതി വ്യക്തമാക്കുകയും ചെയ്‌തു. സാമൂഹിക മാറ്റത്തിന് അനിവാര്യമായ നിയമനിര്‍മാണങ്ങള് കോടതികളില് ചോദ്യം ചെയ്യുന്നത് ഒഴിവാക്കാന് ഉദ്ദേശിച്ചുള്ളതാണ് ഭരണഘടനയുടെ ഒമ്പതാം പട്ടിക. ജുഡീഷ്യറി, നിയമനിര്‍മാണ സഭ, ഭരണ സംവിധാനം എന്നിവ അധികാരങ്ങളില് കടന്നുകയറുന്നത് ഒഴിവാക്കുക എന്നതാണ് ഇത്തരം നിയന്ത്രണങ്ങളുടെ ലക്ഷ്യം. എങ്കിലും ചില കാര്യങ്ങളില് ഈ നിയന്ത്രണങ്ങള് ലംഘിക്കപ്പെടാറുണ്ട്. അത് അനിവാര്യമായ തര്‍ക്കത്തിനു കാരണമാവാറുമുണ്ട്. നിയന്ത്രണങ്ങള് ലംഘിക്കാനുള്ള പ്രവണത മിക്കപ്പോഴും പ്രകടിപ്പിച്ചിട്ടുള്ളത് നീതിന്യായ സംവിധാനമാണ്.\nഭരണഘടനാ ശില്‍പ്പി ബി ആര് അംബേദ്‌കര്, ബി എസ് പി സ്ഥാപക നേതാവ് കാന്‍ഷി റാം തുടങ്ങിയവരുടെ സ്‌മരണ നിലനിര്‍ത്തുന്നതിനായി പ്രതിമകളും പാര്‍ക്കുകളും നിര്‍മിക്കാന് യു പിയിലെ മായാവതി സര്‍ക്കാര് തീരുമാനിച്ചത് വിവിധ കോടതികളില് ചോദ്യം ചെയ്യപ്പെട്ടിരുന്നു. പ്രതിമകളും പാര്‍ക്കുകളും നിര്‍മിക്കാന് സര്‍ക്കാര് ഖജനാവില് നിന്നു കോടിക്കണക്കിനു രൂപ ചെലവഴിച്ചതാണ് പ്രധാനമായും ചോദ്യം ചെയ്യപ്പെട്ടത്. ഭൂമി ഏറ്റെടുത്തതു സംബന്ധിച്ച മറ്റു ചില കേസുകള് വേറെയുമുണ്ട്. ഖജനാവില് നിന്നു കോടികള് ചെലവഴിക്കുന്നുവെന്ന പരാതി പരിഗണിക്കുമ്പോള് സുപ്രീം കോടതി ചില കാര്യങ്ങള് വ്യക്തമാക്കിയിരുന്നു. അതിലൊന്ന് പാര്‍ക്ക് നിര്‍മിക്കുക എന്നത് സംസ്ഥാന സര്‍ക്കാറിന്റെ തീരുമാനമാണെങ്കില് അതില് ഇടപെടാന് കോടതിക്കു കഴിയില്ല എന്നതാണ്. മറ്റൊന്ന് പൊതുഖജനാവില് നിന്നു പണം ചെലവഴിച്ചാണ് ഇവ നിര്‍മിക്കുന്നതെങ്കില് ഇങ്ങനെ പണം ധൂര്‍ത്തടിക്കാന് സര്‍ക്കാറുകള്‍ക്ക് അധികാരമുണ്ടോ എന്നു പരിശോധിക്കുമെന്നും.\nരാജ്യത്തെ ജനങ്ങളുടെ ജീവിതത്തെ നിര്‍ണായകമായി സ്വാധീനിച്ച വ്യക്തികളുടെ പേരില് സ്‌മാരകങ്ങള് നിര്‍മിക്കാന് പൊതു ഖജനാവില് നിന്നു പണം ചെലവഴിക്കുന്നതില് തെറ്റുണ്ടോ എന്നതാണ് പ്രധാന പ്രശ്‌നം. ജനങ്ങള് വോട്ട് ചെയ്‌ത് അധികാരത്തിലേറ്റിയ ഒരു മന്ത്രിസഭ, ആലോചിച്ചെടുത്ത തീരുമാനത്തില് ഇടപെടാതെ എങ്ങനെയാണ് ഈ പ്രശ്‌നം പരിഗണിക്കുക എന്നത് വ്യക്തമല്ല. സ്‌മാരകങ്ങള്‍ക്കു പഞ്ഞമില്ലാത്ത രാജ്യമാണ് നമ്മുടെത്. നേതാക്കളെ ഓര്‍ക്കുക മാത്രമല്ല ഇവയുടെ ലക്ഷ്യം. അവര് മുന്നോട്ടുവെച്ച ആശയങ്ങള്, അവര് അനുഷ്‌ഠിച്ച ത്യാഗങ്ങള് ഒക്കെ ഓര്‍ക്കുകയാണ്.\nരാജ്യ തലസ്ഥാനമായ ഡല്‍ഹിക്ക് അല്‍പ്പം പരിഹാസത്തോടെയാണെങ്കിലും ഒരു വിളിപ്പേരുണ്ട് - ശ്‌മശാനങ്ങളുടെ നഗരമെന്ന്. മഹാത്‌മാ ഗാന്ധി മുതല് ശങ്കര് ദയാല് ശര്‍മ വരെയുള്ളവരുടെ ശവകുടീരങ്ങള്‍ക്കായി ഇവിടെ സര്‍ക്കാറിന്റെ ഭൂമി ലഭ്യമാക്കിയിട്ടുണ്ട്. പൊതുജനങ്ങള്‍ക്കു കൂടുതല് ഗുണകരമായ രീതിയില് ഉപയോഗിക്കാവുന്ന കോടിക്കണക്കിന് രൂപ വിലയുള്ള ഭൂമി ശവകുടീരങ്ങള്‍ക്കായി നീക്കിവെച്ചതിനെ വേണമെങ്കില് വിമര്‍ശിക്കാം. താത്‌പര്യമുള്ളവര്‍ക്കു പൊതുതാത്‌പര്യ ഹരജി വഴി ഇക്കാര്യം കോടതിയുടെ ശ്രദ്ധയില് കൊണ്ടുവരാവുന്നതുമാണ്. അങ്ങനെ ശ്രമിക്കാന് താത്‌പര്യമുള്ളവര്‍ക്ക് സഞ്‌ജയ് ഗാന്ധിയുടെ കാര്യം പ്രത്യേകം പരാമര്‍ശിക്കാവുന്നതാണ്.\nനെഹ്‌റുവിന്റെ പേരക്കുട്ടി, പ്രധാനമന്ത്രിയായിരുന്ന ഇന്ദിരയുടെ മകന്, പിന്നീട് പ്രധാനമന്ത്രിയായ രാജീവ് ഗാന്ധിയുടെ സഹോദരന് എന്നതില് വലിയ പദവി സഞ്‌ജയ് ഗാന്ധിക്കില്ല. 1980 ജനുവരിയില് ഉത്തര് പ്രദേശിലെ അമേത്തിയില് നിന്ന് ആദ്യമായി തിരഞ്ഞെടുക്കപ്പെട്ടു ലോക്‌സഭാംഗമായി. ആ വര്‍ഷം ജൂണില് വിമാനാപകടത്തില് മരിക്കുകയും ചെയ്‌തു. അടിയന്തരാവസ്ഥക്കാലത്ത് സഞ്‌ജയ് നടത്തിയ ഇടപെടലുകളെല്ലാം കുപ്രസിദ്ധമാണ്. നിര്‍ബന്ധിത വന്ധ്യം കരണം മുതല് ചേരികള് തല്ലിത്തകര്‍ക്കല് വരെ നീളുന്ന കൊടിയ ക്രൂരതകളും അദ്ദേഹത്തിന്റെ നേതൃത്വത്തില് നടന്നു. എന്നിട്ടും രാഷ്‌ട്ര ശില്‍പ്പികളായ നേതാക്കള്‍ക്കൊപ്പം സഞ്‌ജയ് ഗാന്ധിക്കും ഡല്‍ഹിയില് ശവകുടീരമൊരുങ്ങി. ഇത് സംബന്ധിച്ച് അന്നുയര്‍ന്ന തര്‍ക്കങ്ങളൊന്നും കോടതി കയറിയിരുന്നില്ല.\nഇപ്പോള് മായാവതി സര്‍ക്കാര് അംബേദ്‌കറിനും കാന്‍ഷി റാമിനും സ്‌മാരകങ്ങള് നിര്‍മിക്കുമ്പോള് അത് കോടതിയിലെത്തുന്നു. കോടതി അത് പരിഗണിക്കുന്നു. മായാവതി സര്‍ക്കാറിനെ കുറ്റപ്പെടുത്തുന്നു. എന്തുകൊണ്ട് എന്ന ചോദ്യത്തിന് സഞ്‌ജയ് ഗാന്ധിയോളം കുലമഹിമ ഈ നേതാക്കള്‍ക്കില്ല എന്നതിനപ്പുറമൊരു മറുപടി നല്‍കാനില്ല. രാജ്യത്തു നിര്‍മിക്കപ്പെട്ട സ്‌മാരകങ്ങളും ഉദ്യാനങ്ങളുമൊക്കെ പിന്നീട് സര്‍ക്കാറുകള്‍ക്കു കോടികള് വരുമാനമുണ്ടാക്കിക്കൊടുക്കുന്ന സഞ്ചാര കേന്ദ്രങ്ങളായി മാറിയിട്ടുണ്ടെന്നതും വസ്‌തുതയാണ്. മൈസൂര് വിനോദ സഞ്ചാരികളുടെ ഇഷ്‌ട സ്ഥലമായി മാറിയത് അവിടുത്തെ ഉദ്യാനത്തിന്റെ മേന്‍മകൊണ്ടു മാത്രമാണ്. ഡല്‍ഹിയില് സഞ്ചാരികള് എത്തുന്ന സ്ഥലങ്ങളില് ഏറെയും ഇത്തരം സ്‌മാരകങ്ങള് തന്നെയാണ്.\nസ്‌മാരക നിര്‍മാണം പൊതുതാത്‌പര്യ ഹരജിയുടെ രൂപത്തില് കോടതിയില് ചോദ്യം ചെയ്യപ്പെട്ടതിന്റെ പിന്നില് വ്യക്തമായ രാഷ്‌ട്രീയമുണ്ട്. യു പിയില് അധികാരം പിടിക്കാന് ലക്ഷ്യമിടുന്ന എല്ലാ പാര്‍ട്ടികളും മായാവതിയെ ഇക്കാര്യത്തില് വിമര്‍ശിക്കുന്നത് മനസ്സിലാക്കാവുന്നതേയുള്ളൂ. എന്നാല് മുന്‍ചൊന്ന വസ്‌തുതകളൊക്കെ മുന്നില് നില്‍ക്കെ നമ്മുടെ നീതിന്യായ സംവിധാനം തിരഞ്ഞെടുക്കപ്പെട്ട ഒരു സര്‍ക്കാറെടുത്ത തീരുമാനത്തില് അമിത താത്‌പര്യം കാണിച്ച് ഇടപെടുന്നതിന്റെ പിന്നില് ഈ രാഷ്‌ട്രീയം മാത്രമല്ല ഉള്ളതെന്നു കരുതേണ്ടിവരും. അംബേദ്‌കര്, കാന്‍ഷി റാം എന്നീ പേരുകള് ഉയര്‍ത്തുന്ന രാഷ്‌ട്രീയത്തോടുള്ള വിയോജിപ്പ് കൂടി ഈ അമിത താത്‌പര്യത്തിലില്ലേ എന്ന് സംശയിക്കേണ്ടിയും വരും.\nഇതേ രാഷ്‌ട്രീയ നിലപാടിന്റെ മറ്റൊരു ഭാഷ്യമാണ് മുഖം മൂടുന്ന പര്‍ദ (ബുര്‍ഖ) ധരിക്കണമെന്നു നിര്‍ബന്ധമുള്ളവര് പോളിംഗ് ബൂത്തിലേക്കു പോകേണ്ടെന്നു കൂടി തീരുമാനിക്കണമെന്നു സുപ്രീം കോടതി അഭിപ്രായപ്പെടുമ്പോള് പുറത്തുവരുന്നത്. ഇത് സംബന്ധിച്ച കേസിന്റെ അന്തിമ വിധിയിലല്ല ഈ പരാമര്‍ശങ്ങളെന്നത് പ്രത്യേകം ശ്രദ്ധിക്കേണ്ടതാണ്. ഒരാളെ തിരിച്ചറിയുക എന്നതാണ് തിരഞ്ഞെടുപ്പ് കമ്മീഷന് നിര്‍ദേശിച്ചിരിക്കുന്ന തിരിച്ചറിയല് കാര്‍ഡിന്റെ ലക്ഷ്യം. ഈ കാര്‍ഡിലെ ചിത്രം നോക്കി വോട്ട് ചെയ്യാനെത്തിയയാള് അതുതന്നെ എന്ന് ഉറപ്പിക്കുക എന്നതാണ് പോളിംഗ് ബൂത്തിലെ ഉദ്യോഗസ്ഥര് ചെയ്യുന്നത്. അതിന് വിഘാതം സൃഷ്‌ടിക്കുന്ന സാഹചര്യത്തില് മുഖം മറക്കുന്ന പര്‍ദ നിര്‍ബന്ധമെന്നു വാദിക്കുന്നവര് പോളിംഗ് ബൂത്തിലേക്കു വരാതിരിക്കണമെന്നു കോടതി അഭിപ്രായപ്പെടുമ്പോള് അതില് അപകാതയില്ലെന്നു പ്രത്യക്ഷത്തില് തോന്നാം. എന്നാല് ഇത് കോടതി പറയേണ്ട അഭിപ്രായമാണോ എന്നതാണ് പ്രധാന ചോദ്യം.\nഅന്യപുരുഷന്‍മാരുടെ മുന്നില് മുഖം കാണിക്കാതിരിക്കുക എന്ന മതപരമായ ആചാരം പിന്തുടരുന്നവരാണ് മുഖം മറക്കുന്ന ബുര്‍ഖ ധരിക്കുന്ന സ്‌ത്രീകള്. തിരിച്ചറിയല് കാര്‍ഡിനായി ഇവരുടെ ചിത്രമെടുക്കാനും പോളിംഗ് ബൂത്തില് ഇവരെ തിരിച്ചറിയാനും സ്‌ത്രീ ഉദ്യോഗസ്ഥരെ നിയോഗിച്ചാല് തീരുന്ന പ്രശ്‌നമാണിത്. ഈ ഒരു സാധ്യത പരിശോധിക്കുന്നത് സംബന്ധിച്ചു തിരഞ്ഞെടുപ്പ് കമ്മീഷന്റെയോ സര്‍ക്കാറിന്റെയോ അഭിപ്രായം തേടാന് പോലും മിനക്കെടാതെ, കേസില് അന്തിമ തീര്‍പ്പുണ്ടാവും മുമ്പ് വളരെ രൂക്ഷമായ ചില പരാമര്‍ശങ്ങള് നടത്തേണ്ട ആവശ്യകത എന്തായിരുന്നു?\nഇന്ത്യയിലെ വോട്ടെടുപ്പിന്റെ ചരിത്രത്തിലൊരിടത്തും പര്‍ദ ധരിച്ചെത്തിയവര് ഏതെങ്കിലും വിധത്തിലുള്ള പ്രശ്‌നങ്ങളുണ്ടാക്കിയതായി റിപ്പോര്‍ട്ടുകളില്ല. ജനങ്ങളെ സേവിക്കാന് കച്ചകെട്ടി ഇറങ്ങിയവര് ആയുധങ്ങളുമായെത്തി ബൂത്തുകള് കയ്യേറി ജനഹിതം അട്ടിമറിച്ചതിന്റെ ഉദാഹരണങ്ങള് നിരവധിയുണ്ട്. ഇത്തരം എത്ര സംഭവങ്ങളില് ആരോപണവിധേയരായവര് ശിക്ഷിക്കപ്പെട്ടിട്ടുണ്ട്? വര്‍ഗീയ വിഷം വമിക്കുന്ന പ്രസംഗങ്ങള് നടത്തിയെന്ന് ആരോപണവിധേയനായ വരുണ് ഗാന്ധി മറ്റു ബുദ്ധിമുട്ടൊന്നും കൂടാതെ മത്സരിച്ചു ലോക്‌സഭാംഗമായി മാറിയ തിരഞ്ഞെടുപ്പ് സമ്പ്രദായം നിയമവിധേയമായി ഇപ്പോഴും രാജ്യത്തു നിലനില്‍ക്കുന്നു. പ്രത്യക്ഷത്തില് തന്നെ സമുദായസ്‌പര്‍ധ സൃഷ്‌ടിക്കാന് ശ്രമിച്ചവര്‍ക്കും ശ്രമിക്കുന്നവര്‍ക്കും തുണയാവുന്ന നീതിന്യായ സംവിധാനമാണ് പര്‍ദയുടെ കാര്യത്തില് വിധി തീര്‍പ്പിനു മുമ്പ് അഭിപ്രായപ്രകടനങ്ങള് നടത്തുന്നത്.\nബുര്‍ഖ നിരോധിക്കാന് നിയമം കൊണ്ടുവരുന്നതിനെക്കുറിച്ചു ഫ്രാന്‍സ് സംസാരിക്കാന് തുടങ്ങിയിട്ടു കാലമേറെയായി. അടുത്തിടെ ഡെന്‍മാര്‍ക്ക് ഈ വഴിക്കു നീങ്ങി. സമാനമായ ആശയം ലണ്ടനിലെ ഒരു രാഷ്‌ട്രീയ പാര്‍ട്ടിയും ഉന്നയിച്ചു. ഈ ആഗോള പരിസരത്തിന്റെ പ്രതിഫലനമാണ് നമ്മുടെ ജഡ്‌ജിമാരുടെ അഭിപ്രായങ്ങളിലുള്ളത്. ഫ്രാന്‍സും ബ്രിട്ടനും ഡെന്‍മാര്‍ക്കും നിരോധത്തെക്കുറിച്ചു സംസാരിക്കുമ്പോള് അതിനു സാമൂഹിക മാറ്റത്തിനപ്പുറത്ത് തലങ്ങളുണ്ട്. ബുര്‍ഖ ധരിക്കുന്ന മുസ്‌ലിം സ്‌ത്രീ ഭീകരവാദിയാവാമെന്ന സംശയം ആവര്‍ത്തിച്ച് ഉറപ്പിക്കുകയാണ് അവര്. ഏറെക്കുറെ സമാനമായ അവസ്ഥയില് ഇന്ത്യന് `രാഷ്‌ട്രീയം' എത്തി നില്‍ക്കുന്നു. കോടതികള് നടത്തുന്ന അഭിപ്രായപ്രകടനങ്ങള് കൂടിയാവുമ്പോള് ഈ `രാഷ്‌ട്രീയം' കുറേക്കൂടി ഉറക്കുകയും ചെയ്യുന്നു.\nഒരു ജനതയെ അവരുടെ മത, സാംസ്‌കാരിക പാരമ്പര്യത്തില് ജീവിതം തുടരാന് അനുവദിക്കുക എന്നത് പരിഷ്‌കൃതമായ ഏത് ഭരണ സംവിധാനത്തിന്റെയും ബാധ്യതയാണ്. ഈ ബാധ്യത നിറവേറ്റുക എന്നത് ഓരോ ജനവിഭാഗത്തിനും ഭരണ, നീതിന്യായ സംവിധാനത്തില് വിശ്വാസമുണ്ടാവാന് അനിവാര്യവുമാണ്. തങ്ങളുടെ ഉന്നമനത്തിനായി പ്രവര്‍ത്തിച്ചുവെന്നു കരുതുന്ന നേതാക്കളുടെ സ്‌മാരകം നിര്‍മിക്കുന്നതിനെ നീതിന്യായ സംവിധാനം ചോദ്യം ചെയ്യുമ്പോള് ദളിതുകള്‍ക്കുണ്ടാവുന്ന വികാരമെന്തായിരിക്കും? എന്തുകൊണ്ട് തങ്ങളുടെ നേതാക്കളുടെ കാര്യത്തില് മാത്രം ഇത്രമാത്രം പ്രശ്‌നങ്ങള് ഉന്നയിക്കപ്പെടുന്നുവെന്ന് അവര് ആലോചിച്ചു പോയാല് കുറ്റം പറയാനാവുമോ?\nഈ രണ്ട് പ്രശ്‌നങ്ങളിലും ഉത്തരങ്ങളുണ്ടാവേണ്ടത് ഭരണ, രാഷ്‌ട്രീയ സംവിധാനങ്ങളില് നിന്നാണ്, കോടതികളില് നിന്നല്ല. അത് ഭരണ, രാഷ്‌ട്രീയ സംവിധാനത്തിനു വിട്ടുകൊടുക്കുക എന്നതാണ് കോടതികള് ചെയ്യേണ്ടത്. ഇത്തരം പ്രശ്‌നങ്ങള് നിയമ വ്യവസ്ഥയേക്കാളുപരി സാമൂഹിക വ്യവസ്ഥയോടാണ് ബന്ധപ്പെട്ടിരിക്കുന്നത്. നിയമ വ്യവസ്ഥകള് പരിശോധിച്ചു വിധി കല്‍പ്പിക്കാം. തെറ്റില്ല. മുഖം മൂടുന്ന പര്‍ദ ധരിച്ചെത്തുന്നവര് പോളിംഗ് ഉദ്യോഗസ്ഥന്/ഉദ്യോഗസ്ഥ മുമ്പാകെ തിരിച്ചറിയലിനു വിധേയമാവണം എന്ന് വിധിക്കാം. അതിനു മുമ്പ് നിങ്ങള് പോളിംഗ് ബൂത്തിലേക്ക് പോകാതിരിക്കുന്നതാണ് നല്ലത് എന്ന തരത്തിലുള്ള അഭിപ്രായപ്രകടനങ്ങള് നടത്താതിരിക്കാം. സ്‌മാരകങ്ങള് നിര്‍മിക്കുന്നതിനു പൊതുപ്പണം ഉപയോഗിച്ചത് തെറ്റായിപ്പോയെന്നും വിധിക്കാം. അതിനു മുമ്പ് ഈ നേതാക്കള് ജനങ്ങള്‍ക്കിടയില് സ്വാധീനമുള്ളവരായിരുന്നുവെന്ന് ഓര്‍ക്കണം. എല്ലാ സ്‌മാരകങ്ങളുടെ കാര്യത്തിലും ഇത് ബാധകമാവുമെന്ന് ഉറപ്പാക്കുകയും വേണം.\nPosted by Rajeev Sankaran at 1:28 PM\nഉസാമ ബിന് ലാദന്റെ ഒരു പുതിയ ചിത്രം നമുക്ക് നിരവധി കാര്യങ്ങള് പറഞ്ഞുതരും. അതില് ഏറ്റവും പ്രധാനം ഒമ്പത് വര്‍ഷം അമേരിക്കയും സഖ്യശക്തികളും നടത്തിയ ആസുരമായ ആക്രമണത്തിന് ശേഷവും ഉസാമ ജീവനോടെയുണ്ട് എന്നതാണ്. നിരവധി വര്‍ഷം നീണ്ട ഒളിവു ജീവിതം ഉസാമ എന്ന വ്യക്തിയുടെ രൂപത്തിലുണ്ടാക്കിയ മാറ്റത്തെക്കുറിച്ചും ചിത്രം നമുക്ക് വിവരം തരും. ചിത്രത്തില് അത് എവിടെ വെച്ചാണോ എടുത്തത് ആ പ്രദേശത്തെ സൂചിപ്പിക്കുന്ന എന്തെങ്കിലുമുണ്ടെങ്കില് ഉസാമ എവിടെയാണ് ഉണ്ടായിരുന്നത് എന്നത് സംബന്ധിച്ച വിവരങ്ങളും ലഭിച്ചേക്കാം. ഇത്തരം യഥാര്‍ഥ ചിത്രം ഇല്ലാതിരിക്കെ അന്വേഷണ ഉദ്യോഗസ്ഥര് അവലംബിക്കുന്ന മാര്‍ഗം കൃത്രിമമായ ചിത്രം സൃഷ്‌ടിക്കുക എന്നതാണ്. ഭീകരാക്രമണം, വന് കവര്‍ച്ച തുടങ്ങിയ കേസുകളില് പ്രതിയെന്ന് സംശയിക്കുന്നയാളുടെ രൂപരേഖ സാക്ഷികളും മറ്റും നല്‍കുന്ന വിവരങ്ങളുടെ അടിസ്ഥാനത്തില് പോലീസ് തയ്യാറാക്കുന്നത് അപൂര്‍വമല്ല. ഇവയുടെ അടിസ്ഥാനത്തില് നടക്കുന്ന അന്വേഷണം യഥാര്‍ഥ പ്രതികളിലേക്ക് എത്തിച്ചേര്‍ന്നതിനും അവര്‍ക്ക് ശിക്ഷ ലഭിച്ചതിനും ഉദാഹരണങ്ങളുമുണ്ട്.\nഅമേരിക്കയും സഖ്യശക്തികളും കിണഞ്ഞു ശ്രമിച്ചിട്ടും അല്‍ഖാഇദ നേതാവ് ഉസാമയെക്കുറിച്ച് അടുത്തകാലത്തൊന്നും യാതൊരു വിവരവും ലഭിച്ചിട്ടില്ല. അമേരിക്കന് ഇന്റലിജന്‍സ് മേധാവി തന്നെ മാധ്യമങ്ങളോട് പറഞ്ഞ കാര്യമാണിത്. എങ്കിലും ഉസാമയെ ജീവനോടെയോ അല്ലാതെയോ പിടികൂടുക എന്ന ലക്ഷ്യത്തില് നിന്ന് പിന്‍മാറാന് അമേരിക്കക്ക് സാധിക്കില്ല. ഉസാമയെ ഇല്ലാതാക്കാതെ അല്‍ഖാഇദയെ പരാജയപ്പെടുത്താനാവില്ല എന്ന തിരിച്ചറിവ് തങ്ങള്‍ക്കുണ്ട് എന്ന് പരസ്യമായി പ്രഖ്യാപിച്ചതും അമേരിക്കയുടെ ഇന്റലിജന്‍സ് മേധാവിയാണ്. പിടികൂടാന് സഹായകമായ വിവരം കൈമാറുന്നവര്‍ക്ക് 2.5 കോടി ഡോളര് പാരിതോഷികവും പ്രഖ്യാപിച്ചിട്ടുണ്ട്. ഈ സാഹചര്യത്തില് ഉസാമയുടെ പുതിയ രൂപം എന്തായിരിക്കുമെന്ന് പരസ്യപ്പെടുത്തുക എന്നത് അമേരിക്കന് ഏജന്‍സികളുടെ കടമയാണ്. അതിനാണവര് പുതിയ ചിത്രങ്ങള് സൃഷ്‌ടിച്ചത്.\nഅമേരിക്കയടക്കം ഉസാമയെ വേട്ടയാടുന്ന രാജ്യങ്ങളുടെയൊക്കെ പക്കലുള്ള ചിത്രത്തിനും ദൃശ്യത്തിനും മൂന്നു വര്‍ഷത്തെ പഴക്കമുണ്ട്. 2007 സെപ്‌തംബര് ആറിന് അല്‍ഖാഇദ തന്നെ പുറത്തുവിട്ടുവെന്ന് പറയുന്ന ദൃശ്യമാണിത്. അതിനു മുമ്പ് 2004ലാണ് ഉസാമയുടെ ദൃശ്യങ്ങള് പുറത്തുവന്നത്. രണ്ട് ദൃശ്യങ്ങള് തമ്മിലും വലിയ മാറ്റമില്ല. `ഭീകരന്' എന്ന വാക്ക് ഉച്ചരിക്കുമ്പോള് എല്ലാവരുടെയും മനസ്സിലുയരുന്ന ചിത്രത്തെ പൂര്‍ണമായും തൃപ്‌തിപ്പെടുത്തുന്ന രൂപം. (ഈ വാക്ക് ഇത്തരമൊരു രൂപത്തിലേക്ക് തര്‍ജമ ചെയ്യപ്പെട്ടത് ഏതു വിധത്തിലാണെന്നത് ആലോചിക്കേണ്ടതാണ്) കാല്‍മുട്ട് കഴിഞ്ഞ് നീളുന്ന വെളുത്ത പൈജാമ, കുര്‍ത്ത, തലക്കെട്ട്, അല്‍പ്പം നര കയറിയ നീണ്ട താടി.\n1957ല് ജനിച്ച് 2007ല് അമ്പത് വയസ്സു പൂര്‍ത്തിയായ മധ്യവയസ്‌കന്. ഈ ദൃശ്യം പുറത്തുവന്നതിന് ശേഷം മൂന്നു വര്‍ഷമെത്തുമ്പോള് ഉസാമയുടെ രൂപം എന്തായിരിക്കുമെന്നാണ് ഫെഡറല് ബ്യൂറോ ഓഫ് ഇന്‍വെസ്റ്റിഗേഷന്റെ (എഫ് ബി ഐ) ചിത്രകാരന്‍മാര് ആലോചിച്ചത്. ഈ ആലോചനയുടെ നിര്‍മിതി എഫ് ബി ഐ ഔദ്യോഗികമായി പുറത്തുവിടുകയും ചെയ്‌തു. ഇതിനു പിറകെയാണ് ചിത്രമെഴുത്തിന് മാതൃകയാക്കിയ ആളെക്കുറിച്ചുള്ള വിവരങ്ങള് പുറത്തുവന്നത്.\nസ്‌പെയിനിലെ കമ്മ്യൂണിസ്റ്റ് പാര്‍ട്ടി നേതാവും ഇടതുപാര്‍ട്ടികളുടെ കൂട്ടായ്‌മയായ ഇസ്‌ക്വിറെഡ ഉനിഡയുടെ പാര്‍ലിമെന്ററി വക്താവുമായ ഗാസ്‌പര് എല് ലാമസറെസിന്റെ ചിത്രമാണ് 53 കാരനായ ഉസാമയുടെ രൂപം സൃഷ്‌ടിക്കുന്നതിന് ഉപയോഗിച്ചത്. ഒളിവില് കഴിഞ്ഞ വര്‍ഷങ്ങള് മുഖത്ത് സൃഷ്‌ടിച്ച ചുളിവുകള് എഫ് ബി ഐ സൃഷ്‌ടിച്ച ചിത്രത്തില് വ്യക്തം. നീണ്ട താടി നല്ലവണ്ണം വെട്ടിച്ചുരുക്കിയിട്ടുമുണ്ട്. ഒറ്റനോട്ടത്തില് ലാമസറെസും ലാദനും തമ്മില് മാറിപ്പോകും. ഇന്റര്‍നെറ്റില് നിന്ന് ലഭിച്ച ലാമസറെസിന്റെ ചിത്രം ഉപയോഗിച്ചതാണെന്ന് എഫ് ബി ഐയുടെ ചിത്രകാരന് വിശദീകരിച്ചിട്ടുണ്ട്. ലാമസറെസ് പ്രതിഷേധവുമായി രംഗത്തെത്തിയപ്പോള് എഫ് ബി ഐ ചിത്രം പിന്‍വലിച്ച് മാപ്പ് ചോദിച്ചു. എന്നാല് മാപ്പപേക്ഷ കൊണ്ട് കാര്യമില്ലെന്നും ഈ മോശപ്പെട്ട സംഭവത്തെക്കുറിച്ച് അന്വേഷണം വേണമെന്നുമാണ് ലാമസറെസിന്റെ ആവശ്യം.\nഒരു `മുസ്‌ലിം ഭീകര'ന്റെ പുതിയ രൂപം സൃഷ്‌ടിക്കാന് ഒരു കമ്മ്യൂണിസ്റ്റ് നേതാവിന്റെ ചിത്രം ഉപയോഗിച്ച അമേരിക്കന് ബുദ്ധിയില് കാവ്യ `നീതി'യുണ്ട്. മുന്‍കാലത്ത് അമേരിക്കന് സാമ്രാജ്യത്വത്തിന്റെ ഏറ്റവും വലിയ ശത്രു കമ്മ്യൂണിസ്റ്റ് പാര്‍ട്ടികളും അതിന്റെ നേതാക്കളുമായിരുന്നു. ഫിദെല് കാസ്‌ട്രോ ഉള്‍പ്പെടെ കമ്മ്യൂണിസ്റ്റ് നേതാക്കളെ വകവരുത്താന് സെന്‍ട്രല് ഇന്റലിജന്‍സ് ഏജന്‍സി തന്നെ പദ്ധതി തയ്യാറാക്കുകയും വാടകക്കൊലയാളികളെ ഏര്‍പ്പാടാക്കുകയും ചെയ്‌തിരുന്നു. ഇപ്പോള് ശത്രു സ്ഥാനത്ത് മുസ്‌ലിം ജനതയാണ്. സമ്പത്ത്, സംസ്‌കാരം, സാമുഹിക കാഴ്‌ചപ്പാട് എന്നിവയിലൊക്കെ പാശ്ചാത്യ നയത്തിന് ശക്തമായ ബദല് തീര്‍ക്കുന്നത് അവരാണ്. വിശ്വാസ കാര്യത്തിലും മറ്റും തീര്‍ത്തും വിരുദ്ധ ധ്രുവത്തിലാണെങ്കില് കൂടി സാമ്രാജ്യത്വത്തിനും മുതലാളിത്തത്തിനും എതിരായ പോരാട്ടത്തില് മുസ്‌ലിംകളും കമ്മ്യൂണിസ്റ്റുകളും യോജിക്കുന്നുവെന്ന വിലയിരുത്തല് അമേരിക്കന് നേതൃത്വത്തിനുണ്ട്. ഈ വിലയിരുത്തല് നമ്മുടെ നാട്ടിലെ തീവ്ര വലതുപക്ഷ രാഷ്‌ട്രീയ പാര്‍ട്ടികള് പ്രചരിപ്പിക്കുന്നത് ഒരു യാദൃച്ഛികത മാത്രവുമല്ല. ഈ സാഹചര്യത്തില് ലോകത്തെ കമ്മ്യൂണിസ്റ്റ് നേതാക്കളുടെ ചിത്രങ്ങള് അമേരിക്കന് രഹസ്യാന്വേഷണ സംഘടന ശേഖരിക്കുന്നുണ്ടോ എന്ന ലാമസറെസിന്റെ ചോദ്യം പ്രസക്തമാണ്. ഇന്ന് എതിരാളികളുടെ രൂപത്തില് കണ്ട സാദൃശ്യം നാളെ നയനിലപാടുകളില് കാണാന് പ്രയാസമുണ്ടാവില്ല. അധിനിവേശത്തിനെതിരായ ചെറുത്തുനില്‍പ്പ് പല രൂപത്തില് ലോകത്തിന്റെ പല ഭാഗങ്ങളില് ഉയരുമ്പോള് പ്രത്യേകിച്ചും.\nഉസാമ ബിന് ലാദന് എന്ന `ഭീകരന്' നിലനില്‍ക്കുകയും അദ്ദേഹത്തിന്റെ പുതിയ രൂപം ജനമനസ്സില് ഉറപ്പിച്ചു നിര്‍ത്തുകയും ചെയ്യേണ്ടത് അമേരിക്കയുടെ ആവശ്യമാണ് എന്നതാണ് പുതിയ ചിത്ര സൃഷ്‌ടിയുടെ പ്രധാന ഉദ്ദേശ്യം. 2001ല് ഉസാമയുടെ ഏറെ അടുത്ത് അമേരിക്കന് സൈന്യം എത്തിയിരുന്നുവെന്നും അന്ന് കൂടുതല് സൈനികരെ നിയോഗിച്ച് പിടികൂടാന് ശ്രമിക്കാതെ പിന്‍വാങ്ങുകയായിരുന്നുവെന്നും അടുത്തിടെ യു എസ് പ്രതിരോധ സെക്രട്ടറി റോബര്‍ട്ട് ഗേറ്റ്‌സ് വെളിപ്പെടുത്തിയിരുന്നു. ഉസാമയുടെ നിലനില്‍പ്പ് അമേരിക്കയുടെ ആവശ്യമായിരുന്നുവെന്നതിന് തെളിവാണിത്.\nഅഫ്‌ഗാനിസ്ഥാന്റെയും പാക്കിസ്ഥാന്റെയും അതിര്‍ത്തിയിലുള്ള എത്തിച്ചേരാന് പ്രയാസമുള്ള മലനിരകളില് എവിടെയോ ഉസാമ ഒളിവില് കഴിയുന്നുവെന്നതാണ് അമേരിക്കന് ഏജന്‍സികളുടെ വിലയിരുത്തല്. അമേരിക്കന് സൈന്യം, അഫ്‌ഗാന്റെയും പാക്കിസ്ഥാന്റെയും സേനകള്, ഇവയുടെ വലയത്തിലുള്ള പ്രദേശം, ഇവിടെ നിന്ന് ഉസാമ പുറത്തുകടന്ന് ലോകത്തെ മറ്റെവിടേക്കെങ്കിലും പോയിട്ടുണ്ടാവുമെന്ന് കരുതുക പ്രയാസം. പിന്നെ എന്തിനാണ് ലോകത്താകെയുള്ള ജനങ്ങളെ അറിയിക്കാനായി ഉസാമയുടെ പുതിയ രൂപം സൃഷ്‌ടിച്ചത്? മുപ്പതിനായിരം സൈനികരെ അഫ്‌ഗാനിലേക്ക് കൂടുതലായി നിയോഗിച്ച് നടത്താനിരിക്കുന്ന വലിയ നരനായാട്ടിന് ലോക ജനതയുടെ മുന്നില് ഒരു വിശദീകരണം ആവശ്യമാണ്. ഉസാമ എന്ന `ഭീകര യാഥാര്‍ഥ്യം' ഒരിക്കല് കൂടി അടിവരയിട്ട് ഉറപ്പിക്കുക എന്നതാണ് അതിന് ഏറ്റവും യോജിച്ച വഴി.\nപാത്ര സൃഷ്‌ടിയിലും അതിന് പ്രചാരം നല്‍കുന്നതിനും അമേരിക്കന് ഏജന്‍സികള് മുന്‍കാലത്തും മികച്ചു നിന്നിരുന്നുവെന്നതു കൂടി കണക്കിലെടുക്കണം. ഉദാഹരണം ഉസാമ തന്നെയാണ്. 1998 ആഗസ്റ്റ് 21ന് അഫ്‌ഗാനിലും സുഡാനിലും അമേരിക്ക നടത്തിയ മിസൈല് ആക്രമണത്തിന് മുമ്പുവരെ ഉസാമ എന്ന പേര് ലോക ജനതക്ക് പരിചിതമായിരുന്നില്ല. സഊദിയിലെ പ്രശസ്‌തമായ ബിന് ലാദന് കുടുംബത്തില് പിറന്ന് 1979ല് സോവിയറ്റ് യൂനിയന്റെ അധിനിവേശത്തിനെതിരെ പൊരുതാന് അഫ്‌ഗാനിലെത്തിയ ഉസാമയും കൂട്ടാളികളും അമേരിക്കയുടെയും സെന്‍ട്രല് ഇന്റലിജന്‍സ് ഏജന്‍സിയുടെയും സ്വന്തമായിരുന്നു. അബ്‌ദുല്ല യൂസുഫ് അസ്സമിന്റെ നേതൃത്വത്തില് മക്‌താബ് അല്‍ഖദാമത് രൂപവത്‌കരിച്ച് അഫ്‌ഗാന്റെ പരമാധികാരത്തിനു വേണ്ടി പോരടിച്ചവരില് പ്രമുഖന് ഉസാമയായിരുന്നു.\nസോവിയറ്റ് അധിനിവേശത്തിനു ശേഷം പാക്കിസ്ഥാനിലെ പെഷാവറില് തമ്പടിച്ച ഉസാമ 1998ല് മക്താബ് അല്‍ഖദാമതില് നിന്ന് വേറിട്ടു. ഇതിനു പിറകെയാണ് സുഡാനിലും അഫ്‌ഗാനിലും അമേരിക്കയുടെ മിസൈല് ആക്രമണമുണ്ടാവുന്നതും ഉസാമ ബിന് ലാദന് പരിഷ്‌കൃത ലോകത്തിനാകെ വെല്ലുവിളിയും ഭീഷണിയും വിനാശകാരിയുമാണെന്ന് അന്നത്തെ യു എസ് വിദേശകാര്യ സെക്രട്ടറി മെഡലിന് ഓള്‍ബ്രൈറ്റ് പ്രഖ്യാപിക്കുന്നതും. പിന്നീടങ്ങോട്ട് ഉസാമയെക്കുറിച്ചും അല്‍ഖാഇദയെക്കുറിച്ചുമുള്ള ഇന്റലിജന്‍സ് റിപ്പോര്‍ട്ടുകളുടെ പ്രളയമായിരുന്നു. അഫ്‌ഗാനിസ്ഥാനിലെ സോവിയറ്റ് വിരുദ്ധ പോരാട്ടത്തിന് പണവും ആയുധവും നല്‍കി സഹായിച്ച അമേരിക്കക്ക് പിന്നീടുടലെടുത്ത മറ്റൊരു സാഹചര്യത്തില് എതിര് സ്ഥാനത്തു നിര്‍ത്തി ആക്രമിക്കാന് പാകത്തിലേക്ക് ഉസാമയുടെ പ്രതിച്ഛായയെ മാറ്റിയെടുക്കുക എന്ന ദൗത്യം യു എസ് ഏജന്‍സികള് ഭംഗിയായി നിര്‍വഹിച്ചു.\n2001ല് ലോക വ്യാപാര കേന്ദ്രത്തിനു നേര്‍ക്കുണ്ടായ ആക്രമണത്തിന്റെ ഉത്തരവാദിത്വം കൂടി ചാര്‍ത്തപ്പെട്ടതോടെ സമാനതകളില്ലാത്ത `ഭീകരനാ'യി മാറുകയും ചെയ്‌തു.\nഈ സൃഷ്‌ടിയുടെ മറ്റൊരു അധ്യായമാണ് പുതിയ ചിത്ര സൃഷ്‌ടി. ലാമസറെസിന്റെ ചിത്രം ഉപയോഗിച്ചതിനെച്ചൊല്ലി ഉയര്‍ന്ന വിവാദമുണ്ടായിരുന്നില്ലെങ്കില്, ഉസാമയെ പിടികൂടുന്നതില് അമേരിക്കന് ഏജന്‍സികള് കാട്ടുന്ന ശുഷ്‌കാന്തിയുടെ തെളിവായി പൂതിയ ചിത്ര സൃഷ്‌ടി വാഴ്‌ത്തപ്പെടുമായിരുന്നു. സൃഷ്‌ടിക്കുകയും പിന്‍വലിക്കുകയും ചെയ്‌ത പുതിയ ചിത്രങ്ങളിലൊന്ന് കൂടുതല് ശ്രദ്ധേയമാണ്. നീണ്ട ശ്‌മശ്രുക്കളില്ല, തലപ്പാവുമില്ല. `ഭീകരന്' നല്‍കിയിരുന്ന രൂപ തര്‍ജമയില് നിങ്ങള് ഒതുങ്ങി നില്‍ക്കരുതെന്ന് ഓര്‍മിപ്പിക്കുകയാണ്. സംശയത്തിന്റെ നിഴലില് കൂടുതല് രൂപങ്ങളുണ്ടെന്ന ഓര്‍മപ്പെടുത്തലും.\nഇത്തരം രൂപ സൃഷ്‌ടികളുടെ പ്രചാരണത്തിന് മാധ്യമങ്ങളുടെ പിന്തുണയും കുറവല്ല. ഓപ്പറേഷന് ബ്ലൂ സ്റ്റാറിനെക്കുറിച്ച് ബി ബി സി തയ്യാറാക്കിയ പുതിയ ഡോക്യുമെന്ററിയിലുള്ള ഭിന്ദ്രന്‍വാലയുടെ ചിത്രത്തിന് ഉസാമ ബിന് ലാദന്റെ ഛായയാണുള്ളത്. ഉസാമയെ അമേരിക്ക (കു) പ്രസിദ്ധനാക്കും മുമ്പ് വിവാദ പുരുഷനായ വ്യക്തിയാണ് ജര്‍ണയില് സിംഗ് ഭിന്ദ്രന്‍വാല. അദ്ദേഹത്തിന് ഉസാമയുടെ ഛായ നല്‍കുന്നത് ചിത്രങ്ങളുപയോഗിച്ചുള്ള ആക്രമണം എത്രമാത്രം ഫലപ്രദമാണെന്ന് വ്യക്തമാവുന്നുമുണ്ട്\nPosted by Rajeev Sankaran at 9:26 PM\nദൃശ്യങ്ങള് തരംഗരൂപം പ്രാപിച്ച് അന്തരീക്ഷത്തിലൂടെ സഞ്ചരിച്ച് നമ്മുടെ സ്വീകരണമുറിയിലെ ചെറുപെട്ടിയിലെത്തി ആനന്ദിപ്പിക്കാന് തുടങ്ങിയിട്ട് അമ്പതാണ്ട് പൂര്‍ത്തിയായി. തുടക്കത്തില് ഭൂതല സംപ്രേഷണ നിലയങ്ങളിലൂടെ മാത്രം നടന്നിരുന്ന ഈ പ്രക്രിയ പിന്നീട് കൃത്രിമ ഉപഗ്രഹ സഹായത്തോടെയായതോടെ തരംഗങ്ങള് എല്ലായിടത്തും എത്തിച്ചേരാന് തുടങ്ങി. 1991ല് ആഗോളവത്‌കരണത്തിന്റെയും സ്വകാര്യ വത്‌കരണത്തിന്റെയും വാതിലുകള് ഡോ. മന്‍മോഹന് സിംഗ് തുറക്കുവോളം സര്‍ക്കാറുടമസ്ഥതയിലുള്ള ദൂരദര്‍ശന് മാത്രമാണ് ഈ രംഗത്തുണ്ടായിരുന്നത്. പിന്നീട് ലോകത്തെ വിവിധ കോണുകളില് നിന്നുള്ള ടെലിവിഷന് ചാനലുകള് സ്വീകരണമുറിയിലെ പെട്ടികളില് എത്തിത്തുടങ്ങി.\nസാധ്യതകള് കണ്ടറിഞ്ഞ ഇന്ത്യന് സംരംഭകരും ഈ വഴിക്ക് നീങ്ങി. കമ്പോളത്തിന്റെ വലിയ സാധ്യതകള് കണ്ടറിഞ്ഞ വന്‍കിട കുത്തകകളെല്ലാം ടെലിവിഷന് വ്യവസായ മേഖലയിലേക്ക് പ്രവേശിച്ചു. സിനിമകള്, സിനിമാ അധിഷ്‌ഠിത പരിപാടികള്, പരമ്പരകള്, ഇടക്കിടെ വാര്‍ത്തകള് എന്ന രീതിയാണ് ഇവയെല്ലാം പൊതുവില് അവലംബിച്ചത്. റൂപ്പര്‍ട്ട് മര്‍ഡോക് എന്ന മാധ്യമ മുതലാളിയുടെ സ്റ്റാര് ടെലിവിഷന് നെറ്റ്‌വര്‍ക്കിന്റെ 24 മണിക്കൂര് വാര്‍ത്താ ചാനല് ഏറ്റെടുത്ത് നടത്തിക്കൊണ്ട് ന്യൂഡെല്‍ഹി ടെലിവിഷന് (എന് ഡി ടി വി) വാര്‍ത്തയോട് അഭിരുചിയുള്ളവര്‍ക്ക് പുതുമകള് സമ്മാനിച്ചു. പിന്നീടിങ്ങോട്ട് മുഴുവന് സമയ വാര്‍ത്താ ചാനലുകളുടെ പ്രവാഹമായിരുന്നു.\nആകാശവാണിയിലുണ്ടായിരുന്നതുപോലുള്ള വാര്‍ത്തകള് ദൃശ്യങ്ങളുടെ അകമ്പടിയോടെ അവതരിപ്പിക്കുക എന്ന രീതിയാണ് ദുരദര്‍ശന് സ്വീകരിച്ചുപോന്നിരുന്നത്. ഭരണകൂടത്തിനോടുള്ള വിധേയത്വം പൂര്‍ണമായി നിലനിര്‍ത്തുന്നതില് ബദ്ധശ്രദ്ധരായിക്കൊണ്ട്. അസമിലോ വടക്കു കിഴക്കന് മേഖലയിലോ മറ്റ് ഇന്ത്യന് സംസ്ഥാനങ്ങളിലുള്ളവര് ചെന്നാല് നിങ്ങള് ഇന്ത്യയില് നിന്നാണോ എന്ന് ചോദിച്ചിരുന്ന കാലത്താണ് ദൂരദര്‍ശന്റെ പ്രവര്‍ത്തനങ്ങള് വ്യാപകമാക്കാന് കേന്ദ്ര സര്‍ക്കാര് തീരുമാനിക്കുന്നത്. ദേശീയ ഐക്യവും അഖണ്ഡതയും ഉറപ്പിക്കുന്നതില് ദൃശ്യമാധ്യമത്തിന് ഏറെ ചെയ്യാനാവുമെന്ന വിലയിരുത്തലിന്റെ ഭാഗമായി ദൂരദര്‍ശന്റെ പ്രവര്‍ത്തനം വ്യാപിപ്പിച്ചു. ഇതിനൊപ്പം തന്റെ മേധാവിത്വം ഉറപ്പിക്കാന് ഈ മാധ്യമത്തെ പ്രധാനമന്ത്രിയായിരുന്ന ഇന്ദിരാഗാന്ധി സമര്‍ഥമായി ഉപയോഗിക്കുകയും ചെയ്‌തു.\nഈ മാധ്യമം ഭരണകൂടത്തോട് ഏതളവില് കൂറു പുലര്‍ത്തിയിരുന്നുവെന്ന് വ്യക്തമാക്കുന്നതായിരുന്നു 1984ലെ സംഭവങ്ങള്. അംഗരക്ഷകരുടെ വെടിയേറ്റ് പ്രധാനമന്ത്രിയായിരുന്ന 1984 ഒക്‌ടോബര് 31ന് ഇന്ദിരാഗാന്ധി മരിച്ചപ്പോള് ദുരദര്‍ശന് അതിന് പരമാവധി കവറേജ് നല്‍കിയതില് അത്ഭുതമില്ല. പക്ഷേ, നവംബര് ഒന്നു മുതല് പത്തുദിവസത്തോളം ഡല്‍ഹിയിലെ തെരുവുകളില് സിഖുകാരുടെ ജീവന് പന്താടപ്പെട്ടപ്പോള് ഇവരുടെ ക്യാമറകള് ഒരിക്കല് പോലും അവിടേക്ക് തിരിഞ്ഞില്ല. ഡല്‍ഹിയിലെ ദൂരദര്‍ശന് ഓഫീസിന് മുന്നില് നടന്ന സംഭവങ്ങള് പോലും തമസ്‌കരിച്ചുകൊണ്ട് വിധേയത്വത്തിന് പുതിയ മാനങ്ങള് സൃഷ്‌ടിക്കുകയും ചെയ്‌തു.\nഇതിനിടയില് തന്നെ ഭൂരിപക്ഷ വര്‍ഗീയതയുടെ അനുരണനങ്ങള് ഈ ദേശീയ മാധ്യമത്തില് കണ്ടുതുടങ്ങിയിരുന്നു.\nഇതിഹാസങ്ങളുടെ പരമ്പരാ രൂപങ്ങള്, എന്തിനെയാണോ രചയിതാക്കള് തള്ളിപ്പറഞ്ഞത് അതിനെയൊക്കെ മഹത്വവത്‌കരിച്ചുകൊണ്ട് നമ്മുടെ സ്വീകരണ മുറികളില് നിറഞ്ഞു. തീവ്ര ഹൈന്ദവവാദികള് നടത്താനിരിക്കുന്ന വലിയ പദ്ധതികളുടെ മുന്നൊരുക്കമായിരുന്നു ഇതെന്ന് മനസ്സിലായില്ല. അല്ലെങ്കില് മനസ്സിലായവര് അതിന് അനുമതി നല്‍കി. 1990ല് ഗുജറാത്തിലെ സോമനാഥ ക്ഷേത്രത്തില് നിന്ന് അയോധ്യയിലേക്ക് എല് കെ അഡ്വാനി ആരംഭിച്ച രഥയാത്രക്ക് പരമാവധി കവറേജ് നല്‍കാന് ദുരദര്‍ശന് ശ്രദ്ധിച്ചിരുന്നു. ഭരണത്തെ താങ്ങിനിര്‍ത്തുന്ന പാര്‍ട്ടി എന്ന നിലയിലുള്ള സ്വാധീനം ബി ജെ പി ഉപയോഗിച്ചിട്ടുണ്ടാവുമെന്ന് ഉറപ്പ്. ദൃശ്യ, പത്ര മാധ്യമ പ്രവര്‍ത്തകര്‍ക്ക് പ്രത്യേകം സൗകര്യമൊരുക്കി കൃത്യമായി ആസൂത്രണം ചെയ്‌താണ് അഡ്വാനി യാത്ര നടത്തിയത്.\nദൂരദര്‍ശന്റെ ഇത്തരം രീതികളില് നിന്ന് ഭിന്നമാവും സ്വകാര്യ ചാനലുകളെന്നാണ് പ്രതീക്ഷിക്കപ്പെട്ടിരുന്നത്. മുഴുവന് സമയ വാര്‍ത്താ ചാനലുകള് അധികരിച്ചതോടെ അധികാരത്തിലേക്കുള്ള ദല്ലാള് ജോലി ഇവ ഏറ്റെടുക്കുന്നതാണ് കണ്ടത്. 1996ലെ ലോക്‌സഭാ തിരഞ്ഞെടുപ്പിനു ശേഷം ബി ജെ പിയുടെ നേതൃത്തിലുള്ള സഖ്യം രൂപവത്‌കരിക്കപ്പെട്ടത് ടെലിവിഷന് സ്റ്റുഡിയോകളിലായിരുന്നു. രാഷ്‌ട്രീയത്തിലെ ഓരോ സ്‌പന്ദനവും ജനങ്ങളിലെത്തിക്കാന് ജാഗ്രതയോടെ പ്രവര്‍ത്തിക്കുന്നു എന്ന ഭാവത്തില് ചാനല് തലവന്‍മാര് കൂടിയായ മാധ്യമ പ്രവര്‍ത്തകര് സഖ്യം വിളക്കിച്ചേര്‍ക്കുന്നതില് വ്യാപൃതരായി.\nകപട ദേശീയതയും അതിനെ നിയന്ത്രിക്കുന്ന ഹിന്ദുത്വ സംഘടനകളും ഒരു വശത്ത്. ശക്തിപ്രാപിക്കുന്ന മൂലധന വിപണിയും അതിനെ നിയന്ത്രിക്കുന്ന അമേരിക്കയുടെ നേതൃത്വത്തിലുള്ള സാമ്രാജ്യത്വവും മറു വശത്ത്. ഇവ രണ്ടിനെയും ഒരുപോലെ തൃപ്‌തിപ്പെടുത്തുകയും സ്വയം വളരുകയും ചെയ്യുക എന്ന മാര്‍ഗമാണ് മിക്കവാറും ചാനലുകള് സ്വീകരിച്ചത്. രാജ്യത്ത് പലഭാഗത്തും നടന്ന പൊട്ടിത്തെറികള്, അവയുടെ പലതിന്റെയും പിന്നിലുണ്ടായ പാക്കിസ്ഥാന് കേന്ദ്രമായ തീവ്ര/ഭീകര വാദ സംഘടനകളുടെ സാന്നിധ്യം ഇവ മൂന് ചൊന്ന രണ്ടു വിഭാഗങ്ങളുടെയും അജണ്ടകള്‍ക്കനുസരിച്ച് പ്രവര്‍ത്തിക്കാന് ഇവയെ സഹായിക്കുകയും ചെയ്‌തു. ഭീകരാക്രമണമുണ്ടാവുമ്പോള് ദേശീയ വികാരമുണര്‍ത്താന് ചെലവഴിക്കുന്ന സമയത്തിന്റെ നൂറിലൊരംശം മണിപ്പൂരിലോ ഉത്തരാഖണ്ഡിലോ ഗുജറാത്തിലോ കാശ്‌മീരിലോ വ്യാജ ഏറ്റുമുട്ടലുകളില് കൊല്ലപ്പെടുന്ന നിരപരാധികള്‍ക്കു വേണ്ടി നീക്കിവെക്കാന് ഇവര്‍ക്ക് ഉണ്ടാവാറില്ല.\nമുംബൈ ആക്രമണത്തിന്റെ ഒന്നാം വാര്‍ഷികത്തിന് ദിവസങ്ങള്‍ക്കു മുമ്പ് ലിബര്‍ഹാന് കമ്മീഷന് റിപ്പോര്‍ട്ട് ചോര്‍ന്നതും കേന്ദ്ര സര്‍ക്കാര് അത് തിരക്കിട്ട് പാര്‍ലിമെന്റില് വെച്ചതും രണ്ട് ദിവസത്തിന് ശേഷം നടന്ന മുംബൈ ആക്രമണ വാര്‍ഷികത്തില് റിപ്പോര്‍ട്ട് ഒലിച്ചുപോയതും നാം കണ്ടതാണ്. ബി ജെ പിയോട് പ്രത്യക്ഷത്തില് തന്നെ അനുകൂല മനോഭാവം പുലര്‍ത്തിയിരുന്ന ഇന്ത്യന് എക്‌സ്‌പ്രസ് (ഉത്തരേന്ത്യന് പതിപ്പ്) ദിനപ്പത്രത്തിലേക്കാണ് ലിബര്‍ഹാന് കമ്മീഷന് റിപ്പോര്‍ട്ട് ചോര്‍ന്നൊലിച്ചത് എന്നത് പ്രത്യേകം പ്രസ്‌താവ്യമാണ്. ബി ജെ പിക്കു മാത്രമല്ല, കോണ്‍ഗ്രസിനു കൂടി ആവശ്യമായിരുന്നു ഈ ചോര്‍ച്ച. റിപ്പോര്‍ട്ടിന്റെ ഒരു പ്രതി മാത്രമേയുണ്ടായിരുന്നുള്ളൂവെന്നും അത് ആഭ്യന്തര മന്ത്രാലയത്തിന്റെ പക്കല് ഭദ്രമാണെന്നും അന്ന് ചിദംബരം പറഞ്ഞിരുന്നു. റിപ്പോര്‍ട്ട് ചോര്‍ന്നതെങ്ങനെ എന്നത് കല്‍പ്പാന്തകാലത്തോളം അജ്ഞാതമായി തുടരുകയും ചെയ്യും.\n`കെ ആര് നാരായണനും കബീറും' എന്നതില് തുടരുന്നു\nദേശീയതലത്തിലെ ഈ മാധ്യമ `വിപ്ലവ'ത്തിന്റെ പശ്ചാത്തലത്തില് വേണം കേരളത്തിലെ മുഴുവന് സമയ വാര്‍ത്താ ചാനലുകളുടെ പ്രവര്‍ത്തനത്തെ വിലയിരുത്താന്. ദേശീയ സാഹചര്യത്തില് നിന്ന് ഭിന്നമായി ബി ജെ പിക്കും മറ്റ് സംഘ പരിവാര് സംഘടനകള്‍ക്കും കാര്യമായ വേരോട്ടമുണ്ടാക്കാന് കഴിഞ്ഞിട്ടില്ല എന്ന സാഹചര്യവും പരിഗണിക്കണം. ആകാശവാണിയും പിന്നീട് ദുരദര്‍ശനും നിശ്ചയിച്ച വാര്‍ത്താ സമയങ്ങളെ അധികരിച്ചുതന്നെയായിരുന്നു ഏഷ്യാനെറ്റിന്റെയും വാര്‍ത്താ സംപ്രേഷണം ആരംഭിച്ചത്. ഇതേ മാതൃക പിന്നീട് രംഗത്തു വന്ന സൂര്യ പോലുള്ള ചാനലുകളും സ്വീകരിച്ചു. മുഴുവന് സമയ വാര്‍ത്താ ചാനലുകള് വന്നതോടെ ഈ പരമ്പരാഗത സങ്കല്‍പ്പം അട്ടിറിക്കപ്പെട്ടു. മലയാളികള് ഏതു സമയത്തും വാര്‍ത്ത കാണാന് തയ്യാറാവുമോ എന്ന സംശയങ്ങള് തകര്‍ക്കപ്പെട്ടു. ഏതു നിമിഷവും ബ്രേക്കിംഗ് ന്യൂസ് പ്രതീക്ഷിക്കാവുന്ന അവസ്ഥയിലേക്ക് ഇന്ന് കാര്യങ്ങള് എത്തി. ദൃശ്യങ്ങള് ആദ്യം നല്‍കാനുള്ള മത്സരം. ഇതിനെല്ലാമിടയില് പരുക്കേല്‍ക്കുന്നവര്‍ക്ക് സ്ഥാനമില്ല. കഴിഞ്ഞതു കഴിഞ്ഞു എന്ന് ചാനലുകള് മുഖം തിരിക്കും. കഴിഞ്ഞുപോയ ഒരു നിമിഷത്തില് ലഭിച്ച വിവരം നിങ്ങളെ അറിയിച്ചു. ഇപ്പോള് ലഭിക്കുന്നത് ഇപ്പോള് പറയുന്നു എന്ന കേവലവാദം ഉന്നയിക്കാന് അവര്‍ക്ക് എളുപ്പമാണ്.\nഇതിലൊരു മാറ്റം ചൂണ്ടിക്കാട്ടാനാവുക, മുന് രാഷ്‌ട്രപതി കെ ആര് നാരായണന് അന്തരിച്ച സമയത്താണ്. നിര്യാണം ആശുപത്രി അധികൃതര് സ്ഥിരീകരിക്കും മുമ്പേ വാര്‍ത്ത നല്‍കിയവര് അത് പിന്നീട് പിന്‍വലിച്ച് പ്രേക്ഷകരോട് മാപ്പുചോദിച്ചു. പിന്നീടൊരിക്കലും തിരുത്തേണ്ട ആവശ്യം നമ്മുടെ വാര്‍ത്താ ചാനലുകള്‍ക്കുണ്ടായില്ല. കെ ആര് നാരായണന് തലപ്പൊക്കമുണ്ടായിരുന്നതുകൊണ്ടാണ് തിരുത്തല് വേണ്ടിവന്നത്. വയനാട് കോയപ്പത്തൊടി വീട്ടില് കബീറിന് അതില്ല. അതുകൊണ്ടാണ് തിരുവനന്തപുരം വിമാനത്താവളത്തില്‍വെച്ച് ആളുമാറി അറസ്റ്റിലായ കബീറിന് ലശ്‌കറെ ത്വയ്യിബ ബന്ധവും ഭീകരപ്പട്ടവും ചാര്‍ത്തി നല്‍കിയ ചാനലുകള്, എല്ലാം തെറ്റെന്ന് വ്യക്തമായപ്പോഴും മാപ്പു പറയാന് തയ്യാറാവാതിരുന്നത്. കബീര് പെണ്‍വാണിഭക്കേസില് പ്രതിയാണെന്ന വ്യാജ വാര്‍ത്ത നല്‍കി സായൂജ്യമടഞ്ഞത്.\nകബീര് എന്ന പേരിനെ ഉദാഹരണമായി ചൂണ്ടിക്കാട്ടിയതാണ്. ഇത്തരം പേരുകളില് നമ്മുടെ മാധ്യമങ്ങള്, ദൃശ്യ മാധ്യമങ്ങള് പ്രത്യേകിച്ചും, സ്വീകരിക്കുന്ന നിലപാട് ഇത് തന്നെയാണ്. ഏറ്റവും ഒടുവില് `ലൗ ജിഹാദ്' എന്ന പ്രചാരണത്തിന് സാധുത നല്‍കാന് മത്സരിച്ചപ്പോള് തെളിഞ്ഞതും മറ്റൊന്നല്ല. ഈ മാധ്യമങ്ങളെയാണ് സൂഫിയാ മഅ്‌ദനിയുടെ മുന്‍കൂര് ജാമ്യാപേക്ഷ തള്ളിക്കൊണ്ടുള്ള ഉത്തരവില് ഹൈക്കോടതി ജഡ്‌ജി ജസ്റ്റിസ് കെ ടി ശങ്കരന് പ്രശംസിച്ചത്. തീവ്രവാദ പ്രവര്‍ത്തനങ്ങള് പുറത്തുകൊണ്ടു വരുന്നതില് മാധ്യമങ്ങള് കാട്ടുന്ന ഉത്സാഹം ശ്ലാഘനീയമാണെന്നാണ് ജസ്റ്റിസ് കെ ടി ശങ്കരന് പറഞ്ഞത്.\nകഴിഞ്ഞ കുറെ വര്‍ഷങ്ങളായി സംസ്ഥാനത്തു നടന്ന തീവ്രവാദ പ്രവര്‍ത്തനങ്ങള് പുറത്തുകൊണ്ടു വന്നത് മാധ്യമങ്ങളാണ്. തീവ്രവാദത്തെ നേരിടാന് സ്വീകരിക്കേണ്ട നടപടികളും ആവശ്യകതയും മാധ്യമങ്ങള് അവതരിപ്പിച്ചുവെന്നും കോടതി പറഞ്ഞു. ഇത്തരം സര്‍ട്ടിഫിക്കറ്റുകള് കൂടിയാവുമ്പോള് ഏത് കബീറിനെ ഭീകരവാദിയാക്കുന്നതിലും ആര്‍ക്കും ശങ്കിക്കേണ്ടിവരില്ല.\nജസ്റ്റിസ് ശങ്കരന്റെ വാദം സ്വീകരിച്ചാല് ചാനലുകള് മുന്‍കാലത്ത് നമുക്ക് പറഞ്ഞുതന്ന ചില `വസ്‌തുത'കള്‍ക്ക് വിശദീകരണം തേടേണ്ടിവരും. മലയാളികളായ നാല് യുവാക്കള് കാശ്‌മീരില് കൊല്ലപ്പെട്ടത് വലിയ വാര്‍ത്തയാവുകയും ഇതേക്കുറിച്ച് കണ്ണൂര് കേന്ദ്രീകരിച്ച് അന്വേഷണം നടക്കുകയും ചെയ്യുമ്പോള് ചാനലുകള് നമ്മെ അറിയിച്ചത് കേരളത്തില് നിന്ന് മുന്നൂറു പേരെ ഭീകരവാദ പ്രവര്‍ത്തനത്തിനായി റിക്രൂട്ട് ചെയ്‌തുവെന്നാണ്. ഒന്നില് നിന്ന് ഒന്നിലേക്ക് പകര്‍ന്ന് ഏതാണ്ടെല്ലാ ചാനലുകളും ഇത് റിപ്പോര്‍ട്ട് ചെയ്‌തു. ഇപ്പോള് തടിയന്റവിട നസീര് കര്‍ണാടക പോലീസിന് നല്‍കിയ മൊഴി എന്ന പേരില് ഇതേ ചാനലുകള് പറയുന്നത് ദക്ഷിണേന്ത്യയില് നിന്ന് ഇരുപതു പേരെ ഭീകര പ്രവര്‍ത്തനത്തിന് റിക്രൂട്ട് ചെയ്‌തുവെന്നതാണ്. 280 പേരുടെ കുറവ് ഈ കണക്കില് കാണുന്നുണ്ട്. ഈ കുറവ് ചെറുതല്ല. അല്‍ഖാഇദയുടെ കേന്ദ്രമായി ഇപ്പോള് അമേരിക്ക പറയുന്ന യമനില് ആകെ മുന്നൂറോളം അല്‍ഖാഇദക്കാരുണ്ടെന്നാണ് ആ രാജ്യം പറയുന്നത്. 280 എന്നത് ചെറിയ സംഖ്യയല്ല എന്ന് ഇതില് നിന്ന് വ്യക്തം. നേരത്തെ നല്‍കിയ മൂന്നൂറ് ശരിയല്ലെങ്കില് തിരുത്താന് ചാനലുകള് തയ്യാറാവണം. മുന്നൂറ് എന്ന കണക്ക് എവിടെ നിന്ന് കിട്ടിയെന്ന് പുറത്തുപറയുകയും വേണം. അല്ല അതില് ഉറച്ചു നില്‍ക്കുന്നുവെങ്കില് മാധ്യമങ്ങളുടെ അത്യുത്സാഹത്തെ ശ്ലാഘിക്കുന്ന കോടതി തന്നെ ഇവര് എവിടെപ്പോയെന്ന് കണ്ടെത്താനുള്ള ഉത്തരവ് കൊടുക്കണം.\nകാര്യമുണ്ട്, കാരണമില്ലയില് തുടരുന്നു\nPosted by Rajeev Sankaran at 7:25 PM\nഎന്തുകൊണ്ടാണ് ഇത്തരം മണ്ടത്തരങ്ങള് തൊണ്ടതൊടാതെ വിഴുങ്ങാനും അത് നമ്മുടെ മുന്നിലേക്ക് ഛര്‍ദിക്കാനും മാധ്യമ പ്രവര്‍ത്തകര് തയ്യാറാവുന്നത്, എന്തുകൊണ്ടാണ് ഇവര്‍ക്ക് ഇതിന് അവസരം ലഭിക്കുന്നത് എന്നതാണ് പ്രധാന ചോദ്യം. ഉത്തരം ലളിതമാണ് - ഭൂരിപക്ഷ വര്‍ഗീയതയില് രമിച്ചതാണ് നമ്മില് പലരുടെയും മനസ്സ് എന്നത് തന്നെ. അതുകൊണ്ടാണ് സന്തോഷ് മാധവന്റെയും കണിച്ചുകുളങ്ങരക്കേസിലെ പ്രതി സജിത്തിന്റെയും അഭിമുഖമെടുക്കാന് ഉറക്കമിളച്ചു കാത്തിരുന്ന നമ്മുടെ ചാനല് പ്രവര്‍ത്തകര് `ലൗ ജിഹാദെ'ന്ന് സംഘ് പരിവാര് ആക്രോശിച്ചപ്പോള് അതില് ആരോപണവിധേയരായവരോട് പ്രതികരണം തേടാന് മിനക്കെടാതിരുന്നത്. അന്‍വാറുശ്ശേരിയിലെ വീട്ടില് നിന്ന് സൂഫിയ മഅ്‌ദനി ഒളിച്ചുകടന്നു (പോലീസും മാധ്യമപ്പടയും 24 മണിക്കൂറും കാവല് നില്‍ക്കുന്നതിനിടെ) എന്ന അഭ്യൂഹം പ്രചരിപ്പിച്ചപ്പോള് അവരെ ഹാജരാക്കണമെന്ന് ശഠിച്ചതിനു പിന്നിലും ഇതേ വികാരം തന്നെയാണ്. ഭൂരിപക്ഷ വര്‍ഗീയതയെ പ്രീണിപ്പിക്കുന്ന ഉത്‌പന്നങ്ങള്‍ക്ക് കൂടുതല് വിപണിയുണ്ടെന്ന ധാരണ മൂലമാണ് ഇതു മുഴുവനും സംപ്രേഷണം ചെയ്യാന് ചാനലുകള് തയ്യാറായതും.\nസംപ്രേഷണം ചെയ്യുന്ന ദൃശ്യം, അതിനൊപ്പം പറയുന്ന വാക്കുകള് ഇവ സൃഷ്‌ടിക്കുന്ന ആഘാതത്തെക്കുറിച്ചുള്ള വീണ്ടുവിചാരം ആവശ്യമില്ലാത്തതായി മാറിയിരിക്കുന്നു. കാര്യത്തില് നിന്ന് കാരണത്തിലേക്ക് യുക്തിപൂര്‍വമായി ആലോചിക്കേണ്ടതില്ല. തേടി വരുന്ന വിവരങ്ങളെക്കുറിച്ച് സ്വന്തം നിലക്ക് അന്വേഷണം നടത്തേണ്ടതുമില്ല. ഇപ്പോള് കിട്ടുന്നത് ഇപ്പോള് നല്‍കാം, അതിനു വിരുദ്ധമായ വിവരം പിന്നീട് ലഭിച്ചാല് വേണമെങ്കില് കൊടുക്കാം, ഇല്ലെങ്കിലും പ്രശ്‌നമില്ല. അപ്പോഴേക്കും നേരത്തെ നല്‍കിയ റിപ്പോര്‍ട്ട് വായുവില് ലയിച്ചിട്ടുണ്ടാവും. ഇരകളാവുന്നവര് വെറും കബീറുമാരായതിനാല് ചോദ്യം ചെയ്യലുകള് ഉണ്ടാവുകയുമില്ല.\nസംഘടിതരായവരില് നിന്നാണ് ചോദ്യങ്ങള് ഉയരുക. അതിനെ പ്രതിരോധിക്കാന് പുതിയ മാര്‍ഗങ്ങളുണ്ട്. ലോക്‌സഭാ തിരഞ്ഞെടുപ്പിലുണ്ടായ ദയനീയ പരാജയം വിലയിരുത്താന് സി പി എമ്മിന്റെ പോളിറ്റ് ബ്യൂറോയും കേന്ദ്ര കമ്മിറ്റിയും ചേര്‍ന്നപ്പോള് നടന്നത് മുമ്പ് പത്രങ്ങളില് പ്രവര്‍ത്തിച്ച വഴക്കം മാറാത്ത ഡല്‍ഹിയിലെ ഒരു ദൃശ്യമാധ്യമ പ്രവര്‍ത്തകന് പറഞ്ഞത് ഓര്‍ക്കുന്നു.\nകേരള ഹൗസില് ക്യാമറകള് രണ്ടുണ്ട്. ഒന്ന് പിണറായിയുടെ മുറിക്കു മുന്നില്. രണ്ടാമത്തേത് നേതാക്കള് കാറില് കയറുന്ന സ്ഥലത്ത്. പിന്നെയൊരു ക്യാമറ എ കെ ജി ഭവനില്. പിണറായി വിജയന് മുറിക്കു പുറത്തിറങ്ങുമ്പോള് ക്യാമറകളും മൈക്കുമെത്തും. താഴെ കാറില് കയറുന്നിടത്തെത്തുമ്പോള് അടുത്ത സെറ്റ്. എ കെ ജി ഭവന്റെ മുന്നില് മൂന്നാമത്തെ വിഭാഗത്തിന്റെ മൈക്കുകള്. ഉച്ചഭക്ഷണത്തിന് വരുമ്പോഴും തിരികെപ്പോവുമ്പോഴും ഇതിന്റെ ആവര്‍ത്തനം. തുടര്‍ച്ചയായി മൂന്നു ദിവസം ഇത് പതിവ്. പ്രത്യേകിച്ചൊന്നും പറയാനില്ലെന്ന് പറഞ്ഞ് പടിയിറങ്ങി താഴെയെത്തുമ്പോള് വീണ്ടും ചോദ്യങ്ങളുമായി വളയുന്നതിന്റെ മനശ്ശാസ്‌ത്രം മറ്റൊന്നുമല്ല. തിരികെ ചോദ്യം ചെയ്യാന് ത്രാണിയുണ്ട് പിണറായി വിജയന്. അങ്ങനെയൊന്നു ചോദ്യം ചെയ്‌തു കിട്ടിയാല് ഒരു ദിവസത്തേക്ക് ആഘോഷിക്കാന് വകയായി. (പിണറായിയെ വിശിഷ്‌ട മാതൃകയായി എടുത്തതാണ്, മുഖ്യമന്ത്രായിയിരിക്കെ ഉമ്മന് ചാണ്ടി ക്യാമറകള്‍ക്കു മുന്നില് നിന്ന് ഓടിയൊളിച്ചിരുന്നത് ഓര്‍ക്കുക. പ്രകോപിതനാവരുതെന്ന നിര്‍ബന്ധബുദ്ധിയുള്ളതുകൊണ്ടാവണം ഓടിയൊളിക്കാന് ശ്രമിച്ചത്)\nവാര്‍ത്താ ചാനലുകള് ഇത്രയില്ലാതിരുന്ന കാലത്ത് സി പി എം സംസ്ഥാന കമ്മിറ്റി കഴിഞ്ഞിറങ്ങിയ ഇ കെ നായനാര്‍ക്കു മുന്നിലേക്ക് മൈക്കും കൊണ്ടെത്തിയ മാധ്യമ പ്രവര്‍ത്തകനെ ഇ കെ നായനാര് `ഇഡിയറ്റ്' എന്ന് വിളിച്ചത് മറവിലെത്താറായിട്ടില്ല. ഇന്ന് 24 മണിക്കൂറും വാര്‍ത്തകള് സംപ്രേഷണം ചെയ്യുന്ന കാലത്ത് ഇത്തരമൊരു വിളിക്ക് മാധ്യമ പ്രവര്‍ത്തകര് കാത്തിരിക്കുകയാണ്. കാഴ്‌ചക്കാരന് കാര്യം മാത്രമേ അറിയൂ, കാരണം അജ്ഞാതമായിരിക്കും. അതുകൊണ്ടാണ് അബ്‌ദുന്നാസര് മഅ്‌ദനിയുടെ തീവ്രമായ പ്രസംഗങ്ങളെക്കുറിച്ച് (തീവ്രമായ വാദം = തീവ്രവാദം) നമ്മെ നിരന്തരം ഓര്‍മിപ്പിക്കുന്നവര്, അത് ചാനല് പ്രവര്‍ത്തകരായാലും അവരെ ഉപയോഗിക്കുന്ന രമേശ് ചെന്നിത്തലമാരായിലും ബാബരി മസ്‌ജിദ് തകര്‍ക്കപ്പെട്ടവരെക്കുറിച്ചും അക്കാലത്ത് കേന്ദ്ര ഭരണം നടത്തിയിരുന്ന പി വി നരസിംഹറാവുവിനെക്കുറിച്ചും മറന്നുപോവുന്നത്. കളമശ്ശേരി ബസ്സ് കത്തിക്കലിന്റെ ആസൂത്രക സൂഫിയ മഅ്‌ദനി തന്നെ എന്ന് ആവര്‍ത്തിച്ച് വിധിക്കുന്നവര്, ആ സമയത്ത് അന്യായമായ തടങ്കലിലായിരുന്നു അബ്‌ദുന്നാസര് മഅ്‌ദനിയെന്ന് ഓര്‍ക്കാത്തത്. അന്യായങ്ങളെ എതിര്‍ത്തും അവകാശങ്ങള് ആവശ്യപ്പെട്ടും മുന്‍കാലത്ത് ചാരമാക്കപ്പെട്ടത് ആളൊഴിഞ്ഞ ബസ്സുകള് മാത്രമായിരുന്നില്ലല്ലോ!\nപ്രസിഡന്റ് പെരിസ്‌ട്രോയിക്കയില് തുടരുന്നു\nചൈനീസ് കമ്മ്യൂണിസ്റ്റ് പാര്‍ട്ടിയുടെ കോണ്‍ഗ്രസ് നടക്കുന്നു. പ്രതിദിന ചാനല് ചര്‍ച്ചയുടെ വിഷയം ഇതാണ്. അവതാരകന് ചൈനീസ് കമ്മ്യൂണിസ്റ്റ് പാര്‍ട്ടിയുടെ ചരിത്രം തിരക്കി. അറിയാവുന്നതൊക്കെ പറയുന്ന കൂട്ടത്തില് (പൊട്ടും പൊടിയുമേ അറിയൂ എന്നത് വാസ്‌തവം) സോവിയറ്റ് യൂനിയന്റെ തകര്‍ച്ച, ഗോര്‍ബച്ചോവ്, ഗ്ലാസ്‌നോസ്‌ത്, പെരിസ്‌ട്രോയിക്ക തുടങ്ങിയ കാര്യങ്ങളും പറഞ്ഞു. ഗോര്‍ബച്ചോവിന് മുമ്പാണോ പിമ്പാണോ ഗ്ലാസ്‌നോസ്‌തും പെരിസ്‌ട്രോയിക്കയും സോവിയറ്റ് യൂനിയന്റെ പ്രസിഡന്റായിരുന്നത് എന്ന് അവതാരകന് തിരിച്ചുചോദിച്ചപ്പോള് വിയര്‍ത്തുപോയി.\nദീര്‍ഘകാലത്തെ പ്രവാസത്തിന് ശേഷം പാക്കിസ്ഥാന് മുസ്‌ലിം ലീഗ് നേതാവ് നവാസ് ശെരീഫ് നാട്ടിലേക്ക് മടങ്ങിയെത്തുന്ന ദിവസത്തിന് തലേന്നത്തെ രാത്രി. ചാനലിലെ മുതിര്‍ന്ന എഡിറ്റര് രാത്രി പോകും മുമ്പ് നാളത്തെ പ്രധാന സംഭവങ്ങളെക്കുറിച്ച് ചോദിച്ചു. നവാസ് ശരീഫ് മടങ്ങിയെത്തുന്നുണ്ട്, പാക്കിസ്ഥാന് രാഷ്‌ട്രീയത്തിലെ നിര്‍ണായക സംഭവമാവുമെന്ന് അല്‍പ്പം വിവരിച്ചുതന്നെ പറഞ്ഞു. അതിലൊക്കെ എന്ത് കാര്യമിരിക്കുന്നുവെന്ന് അല്‍പ്പം പുച്ഛത്തോടെ പറഞ്ഞ് മുതിര്‍ന്ന എഡിറ്റര് പുറത്തിറങ്ങി നടന്നു. അന്നുതൊട്ടിന്നോളം പാക്കിസ്ഥാനില് നിന്നുണ്ടായത്ര വലിയ സംഭവങ്ങള് ലോകത്തു മറ്റൊരിടത്തു നിന്നുമുണ്ടായിട്ടില്ല. ഇക്കാര്യം മുതിര്‍ന്ന എഡിറ്ററോട് നേരില് തന്നെ പിന്നീട് പറഞ്ഞിരുന്നുവെന്നതിനാല് ഭംഗിക്കുറവില്ല എന്നതിനാലാണ് ഇവിടെ കുറിക്കുന്നത്.\nനമ്മുടെ ടെലിവിഷന് ചാനലുകളെ നിയന്ത്രിക്കുകയും ചര്‍ച്ചകള് നയിക്കുകയും റിപ്പോര്‍ട്ട് ചെയ്യുകയും ചെയ്യുന്നവരുടെ അറിവിന്റെയും വാര്‍ത്തകളോടുള്ള സമീപനത്തിന്റെയും നിലവാരം സൂചിപ്പിക്കാനാണ് ഇത് പറഞ്ഞത്. ഇതേ ആളുകള് തന്നെയാണ് പ്രത്യയശാസ്‌ത്രങ്ങളെക്കുറിച്ചും വലതുപക്ഷ ചായ്‌വിനെക്കുറിച്ചും ഇടതു തീവ്രവാദത്തെക്കുറിച്ചും വിചാരണാ ബുദ്ധിയോടെ ചര്‍ച്ചകള് നയിക്കുക. ഇതേയാളുകള് തന്നെഅഫ്‌ഗാനിസ്ഥാനിലെയും പാക്കിസ്ഥാനിലെയും ഭീകരവാദത്തെക്കുറിച്ചും ചര്‍ച്ചകള് നടത്തും. അഫ്‌ഗാനിസ്ഥാനില് ഭരണത്തിലിരുന്ന താലിബാനും ഇപ്പോള് അമേരിക്കക്കെതിരെ പൊരുതുന്ന താലിബാനും ഇവരുടെ മുന്നില് ഒരേ ഭീകരവാദികളാവും. ഇറാഖില് ഇപ്പോള് നടക്കുന്ന സ്‌ഫോടനങ്ങള് ഭീകരാക്രമണങ്ങള് മാത്രമാവും. കൊലയും കൊള്ളയും ബലാത്സംഗങ്ങളും നടത്തുന്ന അധിനിവേശസേനക്കെതിരെ പൊട്ടിത്തെറിക്കാന് തീരുമാനിക്കുന്നവന് ഭീകരനാവും. എണ്ണക്കുമേല് പൂര്‍ണാധിപത്യം സ്ഥാപിക്കുവോളം ഇറാഖില് തുടരണമെങ്കില് അവിടെ സ്‌ഫോടനങ്ങള് തുടരണമെന്നത് അമേരിക്കയുടെ താത്‌പര്യമാവാനിടയുണ്ട് എന്ന തോന്നല് പോലും ഉണ്ടാവില്ല.\nവിവരം ശേഖരിക്കാനും അത് വിലയിരുത്തി കാര്യങ്ങളുടെ ഗൗരവം മനസ്സിലാക്കാനും ഇന്നത്തെ കാലത്ത് പ്രയാസമൊന്നുമില്ല. ഒന്നോ രണ്ടോ ക്ലിക്കുകള്‍ക്കപ്പുറത്ത് എല്ലാം ലഭ്യമാണ്. പക്ഷേ, അതൊന്നും ആവശ്യമില്ല. കേവല സംഭവങ്ങളായി എല്ലാറ്റിനെയും കാണുന്നതുകൊണ്ടോ നേരത്തെ പറഞ്ഞ വിവരമില്ലായ്‌മ കൊണ്ടോ മാത്രമല്ല ഇതൊന്നും സംഭവിക്കുന്നത്. മൂലധനം നിയന്ത്രിക്കുന്ന വലിയൊരു അജണ്ടയുണ്ട്. താലിബാന്, ഇറാഖ് എന്നിവയെടുക്കുക, ഇവിടെയൊക്കെ സൃഷ്‌ടി, സ്ഥിതി, സംഹാരം എന്നിവയില് അമേരിക്ക എന്ന പൊതുഘടകമുണ്ട്. അവരോ അവരുടെ സഹചാരികളോ തന്നെയാണ് നമ്മുടെ മൂലധന വിപണി നിയന്ത്രിക്കുന്നത്. ഈ വിപണി സജീവമായി നിര്‍ത്താന് സഹായിക്കുന്നവരാണ് ഇന്ത്യാ രാജ്യം ഭരിക്കുകയും ഭരിക്കാനുള്ള സാധ്യത നിലനിര്‍ത്തുകയും ചെയ്യുന്നത്.\nരാജ്യം ഭരിക്കുന്ന കോണ്‍ഗ്രസ് മൃദുഹിന്ദുത്വ നിലപാടുകളിലൂടെ വോട്ടുറപ്പിക്കുന്നു. ഭരിക്കാനുള്ള സാധ്യത നിലനിര്‍ത്തുന്ന ബി ജെ പിയും അവരെ തുണക്കുന്ന സംഘ പരിവാറും തീവ്ര ഹിന്ദുത്വക്കൊപ്പം ന്യൂനപക്ഷ വിരുദ്ധ നിലപാടെടുക്കുകയും കഴിയാവുന്നിടത്തൊക്കെ വംശഹത്യക്ക് പഴുതു നോക്കുകയും ചെയ്യുന്നു. ഏത് അജണ്ടക്കാണ് അമേരിക്കന് പിന്തുണ കൂടുതലുണ്ടാവുക എന്ന് മനസ്സിലാക്കാന് പ്രയാസമില്ല. ആ അജണ്ട നടപ്പാവണമെങ്കില് വലിയൊരു പ്രചാരണ കോലാഹലം അനിവാര്യമാണ്. ഇറാഖിന്റെ കാര്യത്തില് നടന്നതുപോലെ, ഇറാന്റെ കാര്യത്തില് നടക്കുന്നതുപോലെ. അരനൂറ്റാണ്ടിലേറെ നീണ്ട പ്രചാരണത്തിനും കോണ്‍ഗ്രസ് സര്‍ക്കാറുകളുടെ സഹായത്തോടെ നടത്തിയ വിഗ്രഹ സ്ഥാപനത്തിനും ശിലാന്യാസത്തിനു ശേഷം ഒരു പള്ളി തകര്‍ത്തതും അതിലൂടെ സൃഷ്‌ടിച്ച ധ്രുവീകരണത്തിലൂടെ അധികാരം പിടിച്ചതും നാം കണ്ടതാണ്. ഇതിന്റെയൊക്കെ ആവര്‍ത്തിനുള്ള ശ്രമമാണ് ഇപ്പോള് ഇവിടെ നടക്കുന്നത്. ലവ് ജിഹാദ് പ്രചരിപ്പിച്ചതും ക്ലിനിക്കല് ജിഹാദ് പ്രചരിപ്പിക്കാന് ശ്രമിച്ചതും അതിനു വേണ്ടിയാണ്. ഒറ്റക്കും തെറ്റക്കും വഴിതെറ്റിപ്പോയ ചിലര് ഭീകരവാദത്തിന്റെ ഏജന്റുമായതിന്റെ മറവില് സഹോദര സമുദായത്തെയാകെ ഭീകരരാക്കുന്നതും. അതിന് ചൂട്ടുപിടിച്ചു കൊടുക്കുന്നവര്‍ക്ക് മൂലധന വിപണിയുടെ പിന്തുണ വേണം. അതിന് അവര് ആരുടെ പക്ഷമായിരിക്കും തിരഞ്ഞെടുക്കുക? പര്‍ദ മാറ്റി സൂഫിയ മഅ്‌ദനിയെ ലോകത്തിന് മുന്നില് പ്രദര്‍ശിപ്പിക്കണമെന്ന് ശഠിക്കുന്നവരുടെ പക്ഷം. പര്‍ദക്കു പിന്നില് എപ്പോഴും ഒരു ഭീകരന് ഒളിഞ്ഞിരിക്കാന് സാധ്യതയുണ്ടെന്ന് പഠിപ്പിച്ചവരുടെ പക്ഷം.\nPosted by Rajeev Sankaran at 7:12 PM\nപീപ്പിള്‍സ് ഡെമോക്രാറ്റിക് പാര്‍ട്ടിയുമായി (പി ഡി പി) കേരളത്തിലെ രാഷ്‌ട്രീയ പാര്‍ട്ടികളും മുന്നണികളും പുലര്‍ത്തിപ്പോന്ന ബന്ധത്തെക്കുറിച്ചുള്ള തര്‍ക്കം ഒരു വര്‍ഷത്തോളമായി സജീവ ചര്‍ച്ചാവിഷയമാണ്. ഇസ്‌ലാമിക് സേവക് സംഘിന്റെ (ഐ എസ് എസ്) നിരോധത്തിനു ശേഷം അബ്‌ദുന്നാസര് മഅ്‌ദനി രൂപവത്‌കരിച്ച ഈ പാര്‍ട്ടി വര്‍ഗീയമാണെന്നും അതിനാല് ബന്ധം പാടില്ലെന്നുമുള്ള വാദമാണ് ലോക്‌സഭാ തിരഞ്ഞെടുപ്പിനു മുമ്പ് ഉയര്‍ന്നു കേട്ടിരുന്നത്. ഇപ്പോഴത്തെ സവിശേഷ സാഹചര്യത്തില് തീവ്രവാദ പാര്‍ട്ടിയായി പി ഡി പി മാറിയിരിക്കുന്നു. പി ഡി പി തീവ്രവാദ പാര്‍ട്ടിയാണെന്നും അബ്‌ദുന്നസര് മഅ്‌ദനി തീവ്രവാദിയാണെന്നും കെ പി സി സി പ്രസിഡന്റ് രമേശ് ചെന്നിത്തല ആവര്‍ത്തിച്ചുകൊണ്ടേയിരിക്കുന്നു.\nമുസ്‌ലിം വിഭാഗത്തെ മാത്രം പ്രതിനിധാനം ചെയ്യാന് ശ്രമിക്കുന്നുവെന്നതുകൊണ്ടാണ്, മതവും രാഷ്‌ട്രീയവും തമ്മില് ബന്ധം പാടില്ലെന്നു ശഠിക്കുന്നവര് പി ഡി പിയെ വര്‍ഗീയ പാര്‍ട്ടിയായി കാണുന്നത്. ചില കാര്യങ്ങളില് തീവ്ര നിലപാടെടുത്ത് ആ നിലപാടുകള് തീവ്രമായി തന്നെ പറഞ്ഞു എന്നതുകൊണ്ടാണ് അബ്‌ദുന്നാസര് മഅ്‌ദനി തീവ്രവാദിയാവുന്നത്. അദ്ദേഹം നേതൃത്വം നല്‍കുന്നതിനാല് ആ പാര്‍ട്ടി തീവ്രവാദ പാര്‍ട്ടിയുമായി മാറുന്നു. കോഴിക്കോട്, ബംഗളുരൂ തുടങ്ങിയ സ്ഥലങ്ങളില് സ്‌ഫോടനങ്ങള് നടത്തിയ കേസില് മുഖ്യ പ്രതിയായി ആരോപിക്കപ്പെടുന്ന തടിയന്റവിട നസീര് പോലുള്ളവരുമായി ഫോണില് സംസാരിച്ച ബന്ധമെങ്കിലും മഅ്‌ദനിക്കുള്ളതിനാല് തീവ്രവാദത്തിന്റെ ഗ്രേഡ് അല്‍പ്പം കൂടും. തമിഴ്‌നാട് ട്രാന്‍സ്‌പോര്‍ട്ട് കോര്‍പ്പറേഷന്റെ ബസ്സ് കളമശ്ശേരിയിലേക്കു തട്ടിക്കൊണ്ടുപോയി കത്തിക്കാന് സൂഫിയ മഅ്‌ദനി ഗൂഢാലോചന നടത്തി എന്നു കൂടി ആരോപിക്കപ്പെടുമ്പോള് തീവ്രവാദത്തിനു മേല് ഭീകരവാദത്തിന്റെ നിഴല് കൂടിയായി. ഈ സാഹചര്യത്തിലാണ് പി ഡി പി ബന്ധം തര്‍ക്ക വിഷയമാവുന്നത്. കോണ്‍ഗ്രസും മുസ്‌ലിം ലീഗും ഇവരടങ്ങുന്ന യു ഡി എഫും ഒക്കെ തങ്ങളൊരിക്കലും പി ഡി പിയുമായി ബന്ധമുണ്ടാക്കിയിട്ടില്ലെന്നാണ് ആവര്‍ത്തിക്കുന്നത്. പി ഡി പി വര്‍ഗീയപാര്‍ട്ടിയാണെന്നു മുന്നറിയിപ്പ് നല്‍കിയിരുന്നു, ആ ബന്ധം വേണ്ടെന്ന് പറഞ്ഞിരുന്നു എന്നാണ് സി പി ഐ അടക്കമുള്ള ഇടതു ഘടകക്ഷികള് വിശദീകരിക്കുന്നത്.\nനിലവിലുള്ള ഭരണ സംവിധാനത്തെ അട്ടിമറിക്കാന് ശ്രമിക്കുക (അത്തരം ശ്രമം ദേശത്തിനും ജനതക്കും വിരുദ്ധമായിരിക്കും), ക്രമസമാധാനത്തില് തകരാറുകളുണ്ടാക്കുക, സമുഹത്തില് ജാതി, മത വേര്‍തിരിവുണ്ടാക്കാന് ശ്രമിക്കുക തുടങ്ങിയവയാണ് തീവ്രതയുടെയും വര്‍ഗീയതയുടെയും പ്രധാന അളവുകോലുകളായി വരുന്നത്. ഈ മാനദണ്ഡങ്ങള് ഉപയോഗിച്ചു തന്നെയാണ് നാം മാവോയിസ്റ്റുകളെ തീവ്രവാദികളെന്നും ഒരു പടി കൂടി കടന്നു ഭീകരവാദികളെന്നും വിളിക്കുന്നത്. ഇത്രയും കാര്യങ്ങള് മുന്നില്‍വെച്ചുവേണം നായര് സര്‍വീസ് സൊസൈറ്റി (എന് എസ് എസ്) രാഷ്‌ട്രീയത്തില് ഇടപെട്ടുകൊണ്ട് നടത്തിയ പുതിയ പ്രസ്‌താവനകളെ കാണാന്.\nലോക്‌സഭാ തിരഞ്ഞെടുപ്പിലും നിയമസഭാ ഉപതിരഞ്ഞെടുപ്പിലും സ്ഥാനാര്‍ഥികളെ നിശ്ചയിച്ചപ്പോള് കോണ്‍ഗ്രസ് അര്‍ഹമായ വിഹിതം നായര് സമുദായത്തിനു നല്‍കിയില്ല. കേന്ദ്ര മന്ത്രിസഭയിലെ കേരളത്തിന്റെ പ്രതിനിധികളെ നിശ്ചയിച്ചപ്പോഴും മാന്യമായ സമീപനം സ്വീകരിക്കാതെ അവഗണിക്കുകയാണ് കോണ്‍ഗ്രസ് ചെയ്‌തത്. ഈ പ്രസ്‌താവന പുറത്തുവന്നു മണിക്കൂറുകള്‍ക്കകം പ്രതിപക്ഷ നേതാവ് ഉമ്മന് ചാണ്ടിയും കെ പി സി സി പ്രസിഡന്റ് രമേശ് ചെന്നിത്തലയും കോട്ടയം ചങ്ങനാശ്ശേരിയിലെ എന് എസ് എസ് ആസ്ഥാനത്തു പാഞ്ഞെത്തി. മുന്‍കൂട്ടി നിശ്ചയിച്ചതാവാമെങ്കിലും ദേവസ്വം മന്ത്രിയും കോണ്‍ഗ്രസ് എസ് നേതാവുമായ രാമചന്ദ്രന് കടന്നപ്പള്ളിയും എത്തി. ചങ്ങനാശ്ശേരിയില് പുക ഉയരുമ്പോഴേക്കും ആളോടിക്കൂടുന്നത് എന്തുകൊണ്ടാണ്? നേതാക്കള് കാട്ടുന്ന ഈ തിടുക്കം വര്‍ഗീയ/സാമുദായിക പ്രീണനമല്ലെങ്കില് പിന്നെ മറ്റെന്താണ്?\nസംബന്ധോദ്യുക്തരായ നമ്പൂതിരിമാരുടെ ചൂട്ടുകറ്റയുടെ വെളിച്ചം കാണുമ്പോള് വാതിലോടാമ്പല് നീക്കേണ്ടിവന്ന നായര് കുടുംബങ്ങളുടെ ദുര്‍ഗതി അവസാനിപ്പിക്കാനും സമുദായത്തിലെ പുതുതലമുറക്കു വിദ്യാഭ്യാസത്തിനും സാമൂഹിക പുരോഗതിക്കും അവസരമൊരുക്കാനും വേണ്ടിയാണ് മന്നത്ത് പന്മനാഭന് എന് എസ് എസ്സിനു രൂപം നല്‍കിയത്. തന്റെ സമുദായം അനുഭവിക്കുന്നതിനേക്കാള് മോശമാണ് താഴേത്തട്ടിലുള്ള മറ്റു സമുദായങ്ങളുടെ സ്ഥിതി എന്ന ബോധ്യം അദ്ദേഹത്തിന് അക്കാലത്തുണ്ടായിരുന്നു. വൈക്കം ക്ഷേത്രത്തിലേക്കുള്ള പാതകളിലൂടെ സഞ്ചരിക്കാന്, അയിത്തം കല്‍പ്പിച്ചു മാറ്റിനിര്‍ത്തപ്പെട്ടവര്‍ക്ക് അവകാശം നല്‍കണമെന്നാവശ്യപ്പെട്ട് നടന്ന സമരത്തില് മന്നം പങ്കെടുത്തത് അതിനാലാണ്. എന്നാല് ഇ എം എസ് നമ്പൂതിരിപ്പാടിന്റെ നേതൃത്വത്തിലുള്ള കമ്മ്യൂണിസ്റ്റ് മന്ത്രിസഭ ഭൂപരിഷ്‌കരണ, വിദ്യാഭ്യാസ പരിഷ്‌കരണ നിയമങ്ങള് മുന്നോട്ടുവെച്ചതോടെ മന്നത്തിന്റെയും എന് എസ് എസ്സിന്റെയും നിലപാട് മാറി.\nകിട്ടാവുന്ന ജാതി, മത സംഘടനകളെയെല്ലാം കൂട്ടിപ്പിടിച്ചു കോണ്‍ഗ്രസിന്റെ സമൂലമായ പിന്തുണയോടെ വിമോചന സമരത്തിന്റെ സര്‍വസൈന്യാധിപനായി മന്നം മാറി. ജനങ്ങള് തിരഞ്ഞെടുത്ത സര്‍ക്കാറിനെ അട്ടിമറിക്കാനായിരുന്നു ശ്രമം. അത് മന്നം രഹസ്യമാക്കിവെച്ചതുമില്ല. ഇ എം എസ്സിനെ പുറത്താക്കിയേ തന്റെ കുതിരയെ പൂട്ടുകയുള്ളൂ എന്നു പരസ്യമായി പ്രഖ്യാപിച്ചു. ഈ അട്ടിമറി ശ്രമത്തിന്റെ ഭാഗമായി നടന്ന പല സമരങ്ങളും ക്രമസമാധാനം തകരാറിലാക്കുന്നതായിരുന്നു. അന്നുയര്‍ന്ന പല മുദ്രാവാക്യങ്ങളും ജാതി സ്‌പര്‍ധ വളര്‍ത്തുന്നതും സമുദായത്തെ ഭിന്നിപ്പിക്കുന്നതുമായിരുന്നു. നടത്തിയ പ്രസംഗങ്ങളെല്ലാം തീവ്രവുമായിരുന്നു. തീവ്രതയുടെ വ്യവസ്ഥാപിത മാനദണ്ഡങ്ങള് അനുസരിച്ചു നോക്കിയാല് എന് എസ് എസ് മുന്‍കാലത്ത് തീവ്രവാദ സംഘടനയായിരുന്നു. പിന്നീട് തള്ളിപ്പറഞ്ഞാലും മുന്‍കാല തീവ്രതയുടെ കറ ഇല്ലാതാവുന്നില്ലെന്നു മഅ്‌ദനിയുടെയും പി ഡി പിയുടെയും കാര്യത്തിലുള്ള നിലപാട് തെളിയിക്കുന്നു. വര്‍ഗീയതയുടെ വ്യവസ്ഥാപിത മാനദണ്ഡമനുസരിച്ചാണെങ്കില് അന്നും ഇന്നും നായന്‍മാര്‍ക്കു വേണ്ടി മാത്രം വാദിക്കുന്നുവെന്നതിനാല് തീര്‍ത്തും വര്‍ഗീയമാണെന്നു പറയേണ്ടിവരും.\nഈ സംഘടനയെ അനുനയിപ്പിക്കാന് കോണ്‍ഗ്രസ് നേതാക്കള് പാഞ്ഞെത്തുന്നതിനെ ഏത് വാദവുമായുള്ള ബന്ധത്തിന്റെ കള്ളിയിലാണ് ഉള്‍പ്പെടുത്തുക? കോണ്‍ഗ്രസ് നേതാക്കളുടെ ഈ പരാക്രമം ഇത് ആദ്യത്തേതൊന്നുമല്ല, മുമ്പ് പലതവണ നടന്നതാണ്. എന് എസ് എസ് സമ്മേളനം പ്രമാണിച്ചു ലോക്‌സഭാ തിരഞ്ഞെടുപ്പിനു മുമ്പുള്ള തന്റെ രാഷ്‌ട്രീയ പ്രചാരണ യാത്രപോലും മാറ്റിവെക്കാന് ആലോചിച്ചയാളാണ് ഇപ്പോഴത്തെ കെ പി സി സി പ്രസിഡന്റ്.\nമറുപുറത്തു ദേവസ്വം മന്ത്രിയും കോണ്‍ഗ്രസ് എസ് നേതാവുമായ കടന്നപ്പള്ളി രാമചന്ദ്രന് എന് എസ് എസ് ആസ്ഥാനത്തെത്തിയത് ദേവസ്വം ബോര്‍ഡുകളുടെ രൂപവത്‌കരണം സംബന്ധിച്ച് അഭിപ്രായം തേടാനാണ്. സര്‍ക്കാറിന്റെ കീഴില് വരുന്ന ദേവസ്വം ബോര്‍ഡുകള്‍ക്കു നിയമാവലിയുണ്ട്, ബോര്‍ഡംഗങ്ങളെ നിശ്ചയിക്കുന്നതിനു കൃത്യമായ മാനദണ്ഡങ്ങളുമുണ്ട്. എന്നിട്ടും എന് എസ് എസ്സിന്റെ അഭിപ്രായം തേടേണ്ട കാര്യമെന്ത്? നിയമമനുശാസിക്കുന്ന വിധത്തില് ബോര്‍ഡംഗങ്ങളെ നിശ്ചയിക്കുകയും അവര് കാര്യങ്ങള് കൃത്യമായി നിര്‍വഹിക്കുകയും ചെയ്യുക എന്നതാണ് സര്‍ക്കാറിന്റെ ജോലി. അതിലപ്പുറത്ത് ഏതെങ്കിലും സമുദായത്തിന്റെ ഇഷ്‌ടവും ഇംഗിതവും നോക്കേണ്ട ആവശ്യമില്ല. കടന്നപ്പള്ളി രാമചന്ദ്രന് സ്വന്തം തീരുമാനപ്രകാരം എന് എസ് എസ് ആസ്ഥാനത്തെത്തിയതാവാന് വഴിയില്ല. ദേവസ്വം ബോര്‍ഡ് രൂപവത്‌കരണ കാര്യം ഇടതുമുന്നണിയിലോ മന്ത്രിസഭയിലോ ഒക്കെ ചര്‍ച്ചയായപ്പോള് എന് എസ് എസ്സിന്റെതുള്‍പ്പെടെ അഭിപ്രായങ്ങള് തേടാന് നിര്‍ദേശമുണ്ടായിക്കാണണം. അങ്ങനെയെങ്കില് പി ഡി പി വര്‍ഗീയ പാര്‍ട്ടിയാണെന്നും തീവ്രവാദ പാര്‍ട്ടിയാണെന്നും വാദിച്ച ഇടതു ഘടകകക്ഷികളുടെ അറിവോടെയാവണം ഈ സന്ദര്‍ശനം.\nരാഷ്‌ട്രീയത്തില് നേരിട്ടിടപെടുകയും പാര്‍ട്ടികളുടെ മേല് സമ്മര്‍ദം ചെലുത്താന് തുറന്ന സമുദായ കാര്‍ഡ് കളിക്കുകയും ചെയ്യുന്നതില് എന് എസ് എസ്സിനോളം വരില്ല മറ്റൊരു സംഘടനയും. വോട്ടു ബേങ്കെന്ന പേരില് ഈ സംഘടന ഉയര്‍ത്തുന്ന അവകാശവാദങ്ങള് കെട്ടുകഥയാണെന്നു കഴിഞ്ഞ തിരഞ്ഞെടുപ്പുകളെല്ലാം തെളിയിച്ചതാണ്, ഇക്കഴിഞ്ഞ ലോക്‌സഭാ തിരഞ്ഞെടുപ്പു പോലും. എന്നിട്ടും എന്തുകൊണ്ട് ഇത്തരം സന്ദര്‍ശക പ്രവാഹങ്ങള്? രാഷ്‌ട്രീയ പാര്‍ട്ടികളും നേതാക്കളും ഇത്തരം യാത്രകളിലൂടെ ലക്ഷ്യമിടുന്നത് ഒരു സംഘടനയെയോ അതിന്റെ നേതൃത്വത്തെയോ മാത്രമല്ല. ഇവരുടെ ഉച്ചത്തിലുള്ള ഭീഷണിപ്പെടുത്തലുകളോട് പെട്ടെന്നു പ്രതികരിക്കുമ്പോള് തൃപ്‌തിപ്പെടുന്ന ഭൂരിപക്ഷ വര്‍ഗീയതയെക്കൂടിയാണ്. അപ്പുറത്ത് പി ഡി പിയെപ്പോലുള്ളവയെ തീവ്ര, വര്‍ഗീയ വാദങ്ങളുടെ പേരില് കുറ്റം പറയുക കൂടി ചെയ്‌താല് ഫലം ഇരട്ടിക്കും.\nതീവ്രത, വര്‍ഗീയത, സാമുദായികത തുടങ്ങിയവ ചിലരുടെ കാര്യത്തിലേ ഉള്ളൂ എന്നതാണ് വസ്‌തുത. ഈ ചിലരെ തീരുമാനിക്കുന്നത് ഭൂരിപക്ഷത്തിന്റെ കാഴ്‌ചപ്പാടുമായാണ് യോജിച്ചിരിക്കുന്നത്. അത് പൊതുവില് സ്വീകരിക്കപ്പെടുന്നതുകൊണ്ടാണ് പി കെ നാരായണപ്പണിക്കരെയും വെള്ളാപ്പള്ളി നടേശനെയും രാഷ്‌ട്രീയ നേതാക്കള് അടിക്കടി കാണാന് പോകുമ്പോള് നമുക്ക് അസ്വാഭാവികത തോന്നാത്തത്. പി ഡി പിയുമായി പരസ്യ ബന്ധത്തിനു തയ്യാറാവാതെ രഹസ്യ ബാന്ധവത്തിന് വലത്, ഇടത് മുന്നണികള് ശ്രമിച്ചതിന്റെ കാരണവും മറ്റൊന്നല്ല.\nPosted by Rajeev Sankaran at 11:37 AM


കോവിഡിന്റെ ആശങ്കയിൽ MSME സംരംഭകർ, സർക്കാർ സഹായം അനിവാര്യം\nNews desk ChanneliamMay 15, 2021\nവലിയ സാമ്പത്തിക ആഘാതത്തിൽ നിന്ന് തിരിച്ചുവരാൻ ശ്രമിക്കുന്ന സംരംഭകരേയും രാജ്യത്തെ സമ്പദ് വ്യവസ്ഥയെയും കോവിഡ് രണ്ടാം തരംഗം ബാധിക്കുമെന്ന് ഉറപ്പാണ്. രാജ്യത്തെ MSME സെക്ടറുകളാകും ഒരു പക്ഷേ ഏറ്റവും വലിയ ഇര. ചെറുതും വലുതുമായ സംരംഭകരുടെ ആശങ്കകൾ എങ്ങനെ പരിഹരിക്കപ്പെടും?\nMSME കൾക്ക് പണലഭ്യത ഉറപ്പ് വരുത്തേണ്ടത് ജീവനക്കാരെ രക്ഷിക്കാനും ക്രെഡിറ്റേഴ്സിന്റെ ആശങ്ക പരിഹരിക്കാനും ആവശ്യമാണ്. സർക്കാർ പലിശയില്ലാതെ ആറുമാസത്തേക്ക് എല്ലാ വായ്പകൾക്കും മൊറട്ടോറിയം പ്രഖ്യാപിക്കണം. ചെക്ക് ബൗൺസിംഗ് ചാർജുകൾ ആവശ്യപ്പെടരുത്. കേന്ദ്രഗവൺമെന്റിന് നൽകേണ്ട Income tax, TDS, GST, PF, ESI, Capital Gains tax സംസ്ഥാന സർക്കാരുകൾക്ക് നൽകുന്ന എല്ലാ രജിസ്ട്രേഷൻ ചെലവുകളും, റോഡ് പെർമിറ്റുകൾ, പ്രൊഫഷണൽ ടാക്സ് എന്നിങ്ങനെയുള്ള എല്ലാ പേയ്‌മെന്റുകളും ആറുമാസത്തേക്ക് മാറ്റി വയ്ക്കണം. കേന്ദ്ര / സംസ്ഥാന / പൊതുമേഖലാ സ്ഥാപനം / SU / കോർപ്പറേറ്റുകളിൽ നിന്നുള്ള പെൻഡിംഗ് പേയ്‌മെന്റുകൾ ഉടൻ തന്നെ ലഭ്യമാക്കണം. റിക്കവറി / ഡിമാൻഡ് നോട്ടീസ് / വ്യവഹാര നോട്ടീസുകളിലെ എല്ലാ നടപടികളും ആറുമാസത്തേക്ക് നിർത്തി വയ്ക്കണം.\nCIBIL സ്കോറിന്റെ പേരിൽ ലോണുകൾ നിഷേധിക്കപ്പെടുന്ന അവസ്ഥ ഉണ്ടാകരുത്. CIBIL സ്കോർ മനദണ്ഡം വായ്പക്ക് കർശനമാക്കരുത്. ജീവനക്കാർക്കുളള വാക്സിനേഷൻ CSR ചിലവുകളിൽ ഉൾപ്പെടുത്തുക.എല്ലാ ECLGS ലോണുകൾക്കും മൊറട്ടോറിയം ഒരു വർഷം കൂടി നീട്ടുക. അപേക്ഷിച്ച് ഒരാഴ്ചയ്ക്കുള്ളിൽ ബാങ്കുകൾ അധിക വായ്പകൾ പരിഗണിക്കുകയും വിതരണം ചെയ്യുകയും വേണം. വ്യവസായത്തിന്റെ തരം അനുസരിച്ച് തിരിച്ചടയ്ക്കാനുള്ള നിബന്ധനകൾ ഉദാരമാക്കണം.\nകോവിഡിൽ ഉടമ മരണപ്പെട്ട സാഹചര്യം, കോവിഡിന് ശേഷം പ്രോഡക്ടോ സേവനമോ കാലഹരണപ്പെട്ടതാകുന്ന അന്തരീക്ഷം, പ്രവർത്തന ലാഭം കണ്ടെത്താനാവാത്ത അവസ്ഥ തുടങ്ങി ഗുരുതരമായ പ്രതിസന്ധികളിലുള്ള സംരംഭത്തിന് സർക്കാർ മാന്യമായ പിന്മാറ്റം നൽകണം. നിലവിലുള്ള വായ്പകളുടെ കുടിശ്ശിക തുകയുടെ 75 ശതമാനം അടച്ചുകൊണ്ട് ഒറ്റത്തവണ തീർപ്പാക്കലിലൂടെ ഫാസ്റ്റ് ട്രാക്ക് അടിസ്ഥാനത്തിൽ സ്വമേധയാ വൈൻഡ്-അപ്പ് അനുവദിക്കണം. സ്വത്ത് വിൽക്കുന്നതിനും വായ്പകൾ അടയ്ക്കുന്നതിനും പുതുതായി പുനരാരംഭിക്കുന്നതിനും capital gains tax ഒഴിവാക്കണം.\nകോവിഡ് വർഷം കണക്കിലെടുത്ത് എല്ലാ വായ്പാ കാലയളവുകളും കുറഞ്ഞ പലിശയിൽ ഒരു വർഷത്തേക്ക് സർക്കാർ നീട്ടണം. പുതിയ സംരംഭങ്ങൾ ആരംഭിക്കുന്നതിനും ബിസിനസ്സ് ആവശ്യങ്ങൾക്കും 25 ലക്ഷം രൂപ വരെ പുതിയ ക്യാഷ് ലിമിറ്റ് ലോൺ നൽകണം. എക്സ്പോർട്ടർമാരെ ഇൻപുട്ട് ജിഎസ്ടി ടാക്സിൽ നിന്ന് ഒഴിവാക്കുക. തടസ്സരഹിതമായ ക്ലിയറൻ‌സ് നൽ‌കുക, വിനിമയ നിരക്കിന്റെ ഏറ്റക്കുറച്ചിലുകളിൽ നിന്നും സംരക്ഷണവും നൽകണം.\n2016 മുതൽ ചെറുതും വലുതുമായ MSME സെക്ടറുകൾ പ്രതിസന്ധിയിലാണ്. തൊഴിലില്ലായ്മയിൽ നിന്നും മൈക്രോ, ചെറുകിട സംരംഭങ്ങളുടെ അടച്ചുപൂട്ടലിൽ നിന്നും രക്ഷ നേടാൻ ദീർഘകാല ദർശനവും പദ്ധതിയും ആവശ്യമാണ്. രാജ്യത്തെ സമ്പദ് വ്യവസ്ഥയുടെ കരുത്തായ MSMEകളെ തകർച്ചയിലേക്ക് പോകാതെ രക്ഷിക്കാൻ നടപടി ഉണ്ടായേ പറ്റൂ\nCapital Gains tax Channel I Am Covid-19 ESI gst income tax MOST VIEWED MSME Sector PF TDS\nസംരംഭകർക്കും ജീവനക്കാർക്കും മെഡിറ്റേഷനുമായി Google\nPre-registration for 'Battlegrounds Mobile India' to start on May 18\nPfizer, ഇന്ത്യയിൽ അംഗീകാരത്തിനുളള നടപടികൾ അവസാന ഘട്ടത്തിൽ\nചിപ്പ് ഇല്ല, ലാപ്ടോപ്പുകൾക്ക് പണി കിട്ടി, ഇനി അടുത്തത് മൊബൈൽ\nഎയർപോർട്ട് സർവീസ് ക്വാളിറ്റിയിൽ കൊച്ചി ഇന്റർനാഷണൽ എയർപോർട്ട് ലിമിറ്റഡിന് പുരസ്കാരം\nമെയ്ഡ് ഇൻ ഇന്ത്യ 5G നെറ്റ്‌വർക്കിനായി കൈകോർത്ത് Bharti Airtel, TCS\nJamsetji Tata, Founder of the Tata Group, tops the global list of the biggest philanthropists of the century


MALAYALAM EXPRESS: Online Malayalam News, മലയാളം വാർത്ത - യൂണിയൻ ബാങ്കിൽ ആംഡ് ഗാർഡ് തസ്തികയിലേക്ക് വിമുക്ത ഭടന്മാർക്ക് അപേക്ഷിക്കാൻ അവസരം; കേരളത്തിലും ഒഴിവുകൾ\nയൂണിയൻ ബാങ്കിൽ ആംഡ് ഗാർഡ് തസ്തികയിലേക്ക് വിമുക്ത ഭടന്മാർക്ക് അപേക്ഷിക്കാൻ അവസരം; കേരളത്തിലും ഒഴിവുകൾ\nയൂണിയൻ ബാങ്കിൽ ആംഡ് ഗാർഡ് തസ്തികയിലേക്ക് വിമുക്ത ഭടന്മാർക്ക് അപേക്ഷിക്കാൻ അവസരം. 100 ഒഴിവുകളാണുളളത്. കേരളത്തിലും ഒഴിവുകളുണ്ട്. എറണാകുളം (3), ഇടുക്കി (3), കോഴിക്കോട് (1), തിരുവനന്തപുരം (1) എന്നിങ്ങനെയാണ് ഒഴിവുകൾ.\nഎഴുത്തു പരീക്ഷ, കായികക്ഷമതാ പരീക്ഷ എന്നിവയുടെ അടിസ്ഥാനത്തിലായിരിക്കും തിരഞ്ഞെടുപ്പ്. പത്താം ക്ലാസ് ജയം അല്ലെങ്കിൽ തത്തുല്യ യോഗ്യതയുള്ളവർക്ക് അപേക്ഷിക്കാം. ഉയർന്ന യോഗ്യതയുളളവർ അപേക്ഷിക്കേണ്ടതില്ല. ശമ്പളം 9560-18,545 രൂപ.\nഓൺലൈൻ വഴിയാണ് അപേക്ഷിക്കേണ്ടത്. അപേക്ഷ ഫീസ് 100 രൂപയാണ്. ഓൺലൈനായി വേണം ഫീസ് അടയ്ക്കേണ്ടത്. ഫെബ്രുവരി 18 ആണ് അപേക്ഷ സ്വീകരിക്കുന്ന അവസാന തീയതി. വിശദ വിവരങ്ങൾക്ക് www.unionbankofindia.co.in എന്ന വെബ്സൈറ്റ് സന്ദർശിക്കുക.\nചളവറയിൽ എ.ടി.എം. കവർച്ചശ്രമം\nശബരിമലയിൽ ഇനിയും പോകുമെന്ന് കനകദുർഗ്ഗ


ഐജി അറിയാതെയാണ് ബി സന്ധ്യ ചോാദ്യം ചെയ്തത്; ദിലീപ് മൊഴി നല്‍കുമ്പോള് വീഡിയോ ക്യാമറ ഓഫ് ചെയ്തു, ജാമ്യ ഹര്‍ജിയില് വാദങ്ങള് ഏറെ | Malayalee Vision\nഐജി അറിയാതെയാണ് ബി സന്ധ്യ ചോാദ്യം ചെയ്തത്; ദിലീപ് മൊഴി നല്‍കുമ്പോള് വീഡിയോ ക്യാമറ ഓഫ് ചെയ്തു, ജാമ്യ ഹര്‍ജിയില് വാദങ്ങള് ഏറെ\nകൊച്ചിയില് നടി അക്രമിക്കപ്പെട്ട കേസുമായി ബന്ധപ്പെട്ട് എ.ഡി.ജി.പി. ബി.സന്ധ്യയ്‌ക്കെതിരേ ഗുരുതര ആരോപണവുമായി ദിലീപിന്റെ ജാമ്യഹര്‍ജി. കേസിന്റെ അന്വേഷണ സംഘത്തലവന് ഐ.ജി. ദിനേന്ദ്ര കാശ്യപ് അറിയാതെയാണ് ബി.സന്ധ്യ ദിലീപിനെ ചോദ്യം ചെയ്തത്.\nചോദ്യംചെയ്യല് വീഡിയോയില് പകര്‍ത്തുന്നുണ്ടായിരുന്നു. മാധ്യമങ്ങളുമായി അടുപ്പമുള്ള ശ്രീകുമാര് മേനോന് തനിക്കെതിരേ പ്രചാരണം നടത്തുന്നുവെന്നാരോപിച്ച് ദിലീപ് മൊഴി നല്‍കുമ്പോള് വീഡിയോ ക്യാമറ ഓഫ് ചെയ്തു. എന്നും ദിലീപ് തന്റെ ജാമ്യ ഹര്‍ജിയില് പറയുന്നു.\nപരസ്യചിത്ര സംവിധായകനായ ശ്രീകുമാര് മേനോന് ഭരണമുന്നണിയിലെ നേതാവിന്റെ മകനുമായി ബിസിനസ് ബന്ധമുണ്ടെന്നും ജാമ്യഹര്‍ജിയില് ആരോപിക്കുന്നുണ്ട്. ദിലീപിനോട് നീരസം വച്ചുപുലര്‍ത്തുന്ന വ്യക്തിയാണ് ശ്രീകുമാര് മേനോനെന്നും ഹര്‍ജിയില് പറയുന്നു.\nചലച്ചിത്ര മേഖലയിലെ ചിലര് തന്റെ ഭാവി തകര്‍ക്കാന് നടത്തിയ ശ്രമത്തിന്റെ ഭാഗമാണ് ഈ കേസ് എന്നാണ് ജാമ്യഹര്‍ജിയിലെ ദിലീപിന്റെ പ്രധാന വാദം. തകര്‍ക്കാന് മറ്റ് വഴിയൊന്നും കാണാതെ കേസില് കുടുക്കാന് ചിലര് നടത്തിയ ഗൂഢാലോചനയുടെ ഇരയാവുകയായിരുന്നു.\nജസ്റ്റിസ് സുനില്‍തോമസിന്റെ നേതൃത്വത്തിലുളള ബെഞ്ചാണ് ഇന്ന് ദിലീപിന്റെ ജാമ്യഹര്‍ജി പരിഗണിക്കുന്നത്. ഇന്നലെ അഡ്വ. ബി രാമന്‍പിളളയുടെ നേതൃത്വത്തില് വിശദമായ ജാമ്യഹര്‍ജിയാണ് ഹൈക്കോടതിയില് സമര്‍പ്പിച്ചത്. നേരത്തെ ജൂണ് 24ന് ഹൈക്കോടതി ദിലീപിന്റെ ജാമ്യഹര്‍ജി തളളിയിരുന്നു. കടുത്ത പരാമര്‍ശങ്ങളാണ് ഹര്‍ജി തളളിക്കൊണ്ട് കോടതി നടത്തിയത്.


ക്‌നാനായ കാത്തലിക് വനിതാ സമ്മേളനം ശ്രദ്ധേയമായി : Deepika.com Nri News Americas\nMonday, November 18, 2019 12:41 PM IST\nനവംബര് പതിനൊന്നിനു തിങ്കളാഴ്ച രാവിലെ മോണ്. തോമസ് മുളവനാല് അര്‍പ്പിച്ച ദിവ്യബലിക്കുശേഷം വിവിധ വിഷയങ്ങളെക്കുറിച്ച് സെമിനാറുകള് നടത്തപ്പെട്ടു. മാനസിക അസുഖങ്ങള്, ആത്മഹത്യാപ്രവണതയും മയക്കുമരുന്നു ഉപയോഗവും എങ്ങനെ തടയാം എന്ന വിഷയത്തെക്കുറിച്ച് നടത്തപ്പെട്ട സെമിനാറില് ആഞ്ചല ജോണ് കോരത് മുഖ്യപ്രഭാഷണം നടത്തി. തുടര്‍ന്ന് എട്ട് വിഷയങ്ങളെക്കുറിച്ച് എട്ട് ഗ്രൂപ്പുകളായി തിരിച്ച് ഗ്രൂപ്പ് ചര്‍ച്ച നടത്തപ്പെട്ടു. വിവിധ സെമിനാറുകള്‍ക്ക് മീന സാജു, ഷീബ മുത്തോലത്ത്, സീന ചെറുശ്ശേരില്, ആന് കരികുളം, റോഷ്‌നി കുര്യന്, ലിസ മാറമംഗലം, ലീന കുഞ്ഞമ്മാട്ടില്, പ്രമീള കാഞ്ഞിരത്തിങ്കല്, ജെസ്സി വെള്ളിയാന്, ജൂഡ്‌സി തെങ്ങുംതറയില്, സ്മിത വെട്ടുപാറപ്പുറം, കവിത മുകളേല്, ആന് വെട്ടിക്കല്, ജിസ്‌ന ഓളിയില്, ബിന്ദു ചെന്നങ്ങാട്ട്, ബിജിലി കണ്ടാരപ്പള്ളില്, ജോമോള് ചെറിയത്തില്, സ്വീറ്റ തെങ്ങുംതറയില്, സൂസന് തെങ്ങുംതറയില്, ദിവ്യ വള്ളിപ്പടവില്, സുനിത മാക്കീല്, ആന്‍സി കൂപ്ലിക്കാട്ട്, ചാരി വണ്ടന്നൂര്, ലിസ് മാമ്മൂട്ടില്, സോണിയ ഓട്ടപ്പള്ളി, അന്‍ജന ചക്കുങ്കല്, ജിജി പൂതക്കരി, അന്‍ജല കോരത് തുടങ്ങിയവര് നേതൃത്വം നല്‍കി.\nബാങ്ക്വറ്റോടുകൂടി സമ്മേളനം സമാപിച്ചു. പ്രസിഡന്റ് ഡോ. ബീന ഇണ്ടിക്കുഴി അധ്യക്ഷത വഹിച്ചു. വികാരി ജനറാള് മോണ്. തോമസ് മുളവനാല് സമ്മേളനം ഉദ്ഘാടനം ചെയ്തു. കെ.സി.സി.എന്.എ. പ്രസിഡന്റ് അലക്‌സ് മഠത്തില്‍ത്താഴെ മുഖ്യപ്രഭാഷണം നടത്തി. ജനറല് സെക്രട്ടറി ലിബി ചാക്കോ വെട്ടുകല്ലേല് എം.സി. ആയിരുന്നു. വൈസ് പ്രസിഡന്റ് ഡോ. സ്മിത തോട്ടം സ്വാഗതം ആശംസിച്ചു. ലാസ്‌വേഗസ് ക്‌നാനായ അസോസിയേഷന് പ്രസിഡന്റ് ജോണ് തോമസ് മംഗലത്തേട്ട് സന്നിഹിതനായിരുന്നു. മറ്റ് ഭാരവാഹികളായ റോണി വാണിയപുരയ്ക്കല്, ഷാന്റി കോട്ടൂര്, ലിജി മേക്കര, അപര്‍ണ വള്ളിത്തോട്ടത്തില്, സിമി താനത്ത് തുടങ്ങിയവര് സമ്മേളനത്തിന് നേതൃത്വം നല്‍കി.\nറിപ്പോര്‍ട്ട്: അപര്‍ണ്ണ വള്ളിത്തോട്ടത്തില്


സത്യസന്ധത നിത്യജീവിതത്തിൽ : Deepika.com Sunday Special\nപാശ്ചാത്യ സംസ്കാരത്തിൽ പാലിക്കപ്പെടുന്ന സത്യസന്ധത നമ്മെ അദ്ഭുതപ്പെടുത്തും. ഒന്നാലോചിച്ചാൽ ജീവിതം സുഖകരവും സുഗമവുമാക്കാൻ സത്യപാലനം തന്നെ ഉത്തമമാർഗം. തെറ്റുപറ്റിയാൽ ഖേദം പ്രകടിപ്പിച്ച് അതിന്‍റെ ഉത്തരവാദിത്വം ഏറ്റെടുക്കാൻ കുട്ടിക്കാലം മുതൽ പരിശീലനം നൽകപ്പെടുന്നു. അതിനു തയാറല്ലാത്തവരോടു പ്രതികരിക്കാനും പലരും തയാറാണ്.\nരസകരമായ രണ്ടനുഭവങ്ങൾ എനിക്കുണ്ടായി.\nഎന്‍റെ ഒരു അടുത്ത ബന്ധുവിന്‍റെകൂടെ ഷോപ്പിംഗ് സെന്‍ററിൽ പോയി. അദ്ദേഹം കുറെ സാധനങ്ങൾ വാങ്ങി. പായ്ക്കറ്റുകളും ബാഗുകളുമായി തിരിച്ചു കാറിന്‍റെയടുത്തെത്തി. ഡിക്കി തുറക്കാൻ ചെന്നപ്പോൾ കണ്ടു, കാറിന്‍റെ മൂലയിൽ ആരുടെയോ വാഹനമിടിച്ച് നന്നായി ചുളുങ്ങിയിരിക്കുന്നു. ദേഷ്യത്തോടെ പിറുപിറുത്തുകൊണ്ട് സാധനങ്ങൾവച്ച് ഡിക്കിയടച്ച് മുൻപിലത്തെ ഡോർ തുറക്കാനായി ചെന്നപ്പോൾ അവിശ്വസനീയമായ മറ്റൊരു കാഴ്ച. ഡോറിന്‍റെ കണ്ണാടിയിൽ ഒരു മഞ്ഞക്കടലാസ് തുണ്ട് ഒട്ടിച്ചിരിക്കുന്നു. "ഖേദിക്കുന്നു. ഞാനാണു കാറിനു കേടുവരുത്തിയത്. എന്‍റെ കാർ പുറകോട്ടെടുത്തപ്പോൾ പറ്റിയതാണ്.\nഎന്‍റെ ഫോണ് നന്പർ കുറിക്കുന്നു. നന്നാക്കാനുള്ള ചെലവ് ഞാൻ വഹിച്ചുകൊള്ളാം.’ ഞങ്ങൾ ഫോണ് ചെയ്തു. പുതുതായി ലൈസൻസ് കിട്ടിയ ഒരു ചെറുപ്പക്കാരനായിരുന്നു ’കുറ്റവാളി’. നൂറുകണക്കിനു വാഹനങ്ങൾ പാർക്കുചെയ്തിരിക്കുന്ന, സിസിടിവി ഒന്നുമില്ലാത്ത ഒരു സ്ഥലത്താണ് ആ കൊച്ചൻ ഈ മര്യാദപാലനം കാട്ടിയത്!\nമറ്റൊരിക്കൽ ഞങ്ങളുടെ കാറിന്‍റെ പുറകുവശത്തെ ലൈറ്റിൽ ആരോ ഇടിച്ചു; പൊട്ടിപ്പോയി. പൊട്ടിച്ചയാൾ ശരവേഗത്തിൽ സ്ഥലംവിട്ടു. പക്ഷേ, മറ്റൊരു കാറിലിരുന്ന ഒരു വനിത അയാളുടെ കാറിന്‍റെ നന്പർ കുറിച്ചെടുത്തു. ഞങ്ങൾക്ക് അതു തന്നിട്ട് അവർ പറഞ്ഞു. "കോർട്ടിലെങ്ങാൻ പോകേണ്ടിവന്നാൽ ഞാൻ സാക്ഷി പറയാം.’ എന്‍റെ നന്പർ ഇതാണ്.\nവർഷങ്ങൾക്കുമുന്പ് കെ.പി. കേശവമനോൻ പറഞ്ഞ ബിലാത്തിവിശേഷങ്ങളിൽ ഒന്ന് സത്യസന്ധതയുടെ മനോഹാരിതയാണ്.


കത്വ ഫണ്ട് തിരിമറി: യൂത്ത് ലീഗ് നേതാവ് സികെ സുബൈറിനെ എൻഫോഴ്സ്മെന്റ് ഡയറക്ടറേറ്റ് ചോദ്യം ചെയ്യുന്നു – News18 Malayalam\nകൊച്ചിയിലെ എൻഫോഴ്‌സ്‌മെന്റ് ഓഫീസിലാണ് സുബൈറിനെ ചോദ്യം ചെയ്യുന്നത്. മുൻ ലീഗ് നേതാവ് യൂസഫ് പടനിലം നൽകിയ പരാതിയിലാണ് എൻഫോഴ്സ്മെന്റ് സുബൈറിനെ ചോദ്യം ചെയ്യാൻ വിളിച്ചു വരുത്തിയത്.\nLast Updated : April 22, 2021, 16:47 IST\nകൊച്ചി: കത്വ പെൺകുട്ടിയുടെ കുടുംബത്തിന് നിയമ സഹായം ലഭ്യമാക്കുന്നതിനു വേണ്ടി നടത്തിയ പണപ്പിരിവിൽ തിരിമറി നടത്തിയെന്ന പരാതിയിൽ യൂത്ത് ലീഗ് നേതാവ് സി.കെ സുബൈറിനെ എൻഫോഴ്സ്മെന്റ് ഡയറക്ടറേറ്റ് (ഇ.ഡി) ചോദ്യം ചെയ്യുന്നു. കൊച്ചിയിലെ എൻഫോഴ്‌സ്‌മെന്റ് ഓഫീസിലാണ് സുബൈറിനെ ചോദ്യം ചെയ്യുന്നത്. മുൻ ലീഗ് നേതാവ് യൂസഫ് പടനിലം നൽകിയ പരാതിയിലാണ് എൻഫോഴ്സ്മെന്റ് സുബൈറിനെ ചോദ്യം ചെയ്യാൻ വിളിച്ചു വരുത്തിയത്.\nപെൺകുട്ടിയുടെ പേരിൽ പിരിച്ച ഒരു കോടി രൂപ കൂടുംബത്തിന് കൈമാറാതെ നേതാക്കൾ തന്നെ വകമാറ്റിയെന്നാണ് ആരോപണം. പണപ്പിരിവ് നടത്തിയതിൽ കള്ളപ്പണ ഇടപാട്, വിദേശനാണ്യ വിനിമയ ചട്ട ലംഘനം എന്നിവ ഉണ്ടായോ എന്നും ഇഡി അന്വേഷിക്കുന്നുണ്ട്. ആരോപണങ്ങളിൽ കഴമ്പില്ലെന്ന് സികെ സുബൈർ പ്രതികരിച്ചു. നേരത്തെ രണ്ട് തവണ ഹാജരാകാൻ ഇഡി നോട്ടീസ് നൽകിയെങ്കിലും ഭാര്യാ പിതാവ് കൊവിഡ് പോസിറ്റീവ് ആയതിനെ തുടർന്ന് സമയം നീട്ടി ചോദിക്കുകയായിരുന്നു.\nAlso Read ചൈനയിൽ യുവാവിന്റെ ബാഗിനുള്ളിലെ ഫോണിൽ നിന്ന് തീ പടർന്നു; ഞെട്ടിക്കുന്ന സംഭവത്തിന്റെ വീഡിയോ കാണാം\nകത്വ, ഉന്നാവ് പെണ്‍കുട്ടികള്‍ക്കായി യൂത്ത് ലീഗ് നടത്തിയ ധനസമാഹരണത്തില് അട്ടിമറി നടന്നു എന്നായിരുന്നു ആരോപണം. ഒരു കോടിയോളം രൂപ ഇരകള്‍ക്ക് കൈമാറാതെ സംസ്ഥാന നേതാക്കള് വിനിയോഗിച്ചു എന്നാണ് ആരോപണത്തില് പ്രധാനമായും പറയുന്നത്. 15 ലക്ഷത്തോളം രൂപ വകമാറ്റി ഉപയോഗിച്ചു എന്നും അദ്ദേഹം ആരോപിച്ചിരുന്നു.\nസംസ്ഥാന ജനറല് സെക്രട്ടറി പി കെ ഫിറോസ്, സി കെ സുബൈര് എന്നിവര്‍ക്കെതിരെ ആയിരുന്നു യൂസഫ് പടനിലത്തിന്റെ ആരോപണം. അതിനാല് തന്നെ സംഭവത്തില് സി കെ സുബൈറിനൊപ്പം പി കെ ഫിറോസിനേയും ചോദ്യം ചെയ്‌തേക്കും എന്ന സൂചനയും പുറത്ത് വരുന്നുണ്ട്. അതേസമയം, സി കെ സുബൈറിന് ഇഡി നോട്ടീസ് ലഭിച്ചതില് ആശങ്കയുണ്ടാക്കുന്ന കാര്യങ്ങള് ഒന്നും തന്നെ ഇല്ല എന്നാണ് ലീഗ് നേതാക്കളുടെ പ്രതികരണം.\nകോഴിക്കോട് നിയന്ത്രണങ്ങള് കടുപ്പിക്കുന്നു; ഞായറാഴ്ചകളില് വിവാഹങ്ങളില് പങ്കെടുക്കുന്നവര്‍ക്ക് കോവിഡ് നെഗറ്റീവ് സര്‍ട്ടിഫിക്കറ്റ് നിര്‍ബന്ധമാക്കി\nകോഴിക്കോട്: കോവിഡ് വ്യാപനം വര്‍ദ്ധിക്കുന്ന സാഹചര്യത്തില് കോഴിക്കോട് ജില്ലയില് നിയന്ത്രണങ്ങള് കടുപ്പിച്ചു. ഞായറാഴ്ചകളില് വിവാഹ ആഘോഷങ്ങളില് പങ്കെടുക്കുന്നവര്‍ക്ക് കോവിഡ് നെഗറ്റീവ് സര്‍ട്ടിഫിക്കറ്റ് നിര്‍ബന്ധമാക്കി ജില്ലാ കളക്ടര് ഉത്തരവിറക്കി. അതേസമയം ജില്ലയില് ഞായറാഴ്ച എല്ലാ കൂടിച്ചേരലുകള്‍ക്കും നിരോധനമേര്‍പ്പെടുത്തിയിട്ടുണ്ട്.\nവിവാഹത്തില് പങ്കെടുക്കുന്നവരെല്ലാവരും കോവിഡ് നെഗറ്റീവ് സര്‍ട്ടിഫിക്കറ്റ് കരുതണം. പങ്കെടുക്കുന്നവരുടെ എണ്ണം 20 പേരായിരിക്കണമെന്നും ജില്ലാ കളക്ടര് സാംബശിവ റാവു ഐഎഎസ് ഉത്തരവില് വ്യക്തമാക്കി. തദ്ദേശ സ്വയംഭരണ സ്ഥാപനങ്ങളിലെ പ്രസിഡന്റുമാരുടെയും സെക്രട്ടറിമാരുടെയും ഇന്ന് ചേര്‍ന്ന ചേര്‍ന്ന യോഗത്തിലാണ് തീരുമാനമെടുത്തത്. സംസ്ഥാനത്തെ ടെസ്റ്റ് പോസിറ്റിവിറ്റി നിരക്കിനെക്കാള് കൂടുതലാണ് ജില്ലയിലെ പല തദ്ദേശ സ്വയംഭരണ സ്ഥാപനങ്ങളിലെയും ടെസ്റ്റ് പോസിറ്റിവിറ്റി നിരക്ക്. അതിനാലാണ് നിയന്ത്രണങ്ങള് കര്‍ശനമാക്കുന്നതെന്ന് കളക്ടര് അറിയിച്ചു.\nAlso Read- Covid 19 | സംസ്ഥാനങ്ങളിലേക്ക് ആവശ്യമായ മെഡിക്കല് ഓക്‌സിജന് വിതരണം നടത്തും; ധനമന്ത്രി നിര്‍മല സീതാരാമന്\nഅതേസമയം ജില്ലയില് നാലു കെട്ടിടങ്ങള് കൂടി കോവിഡ് ഫസ്റ്റ്‌ലൈന് ട്രീറ്റ്‌മെന്റ് സെന്ററുകളായി ഏറ്റെടുത്തെന്ന് കളക്ടര് അറിയിച്ചു. അതാത് തദ്ദേശസ്വയംഭരണ സ്ഥാപനങ്ങള്‍ക്കായിരിക്കും ഇതിന്റെ നടത്തിപ്പു ചുമതല. നേരത്തെ ഞായറഴ്ടചകളില് കര്‍ശന നിയന്ത്രണങ്ങള് ഏര്‍പ്പെടുത്തി ജില്ലാ ഭരണകൂടം ഉത്തരവിറക്കിയിരുന്നു. പൊതുജനങ്ങള് അത്യവശ്യ കാര്യങ്ങള്‍ക്കല്ലാതെ പുറത്തിറങ്ങാന് അനുവാദമില്ല, കൂടിച്ചേരലുകള് ഒഴിവാക്കണം, അവശ്യവസ്തുക്കളുടെ സേവനങ്ങളും കടകളും മാത്രം രാത്രി ഏഴു മണിവരെ പ്രവര്‍ത്തിക്കാവുന്നതാണെന്ന് ഉത്തരവില് പറയുന്നു.\nഎറണാകുള ജില്ലയിലും കോവിഡ് വര്‍ദ്ധിക്കുന്ന സാഹചര്യത്തില് 98 വാര്‍ഡുകളെ കണ്ടെയ്ന്‍മെന്റ് സോണായി കളക്ടര് ബുധനാഴ്ച പ്രഖ്യാപിച്ചിരുന്നു. കൂടാതെ വരാപ്പുഴ പഞ്ചായത്ത് പൂര്‍ണമായി അടച്ചിടാനും ഉത്തരവിറക്കി. കളക്ടര് എസ് സുഹാസിന്റെ അധ്യക്ഷതയില് ചേര്‍ന്ന യോഗത്തില് ജില്ലയിലെ സ്ഥിതിഗതികള് വിലയിരുത്തി. കണ്ടെയ്ന്‍മെന്റ് സോണിന് പുറത്ത് നിന്ന് ജോലിക്കെത്തുന്നവര് കോവിഡ് പ്രോട്ടോക്കോള് പാലിക്കുന്നുണ്ടെന്ന് തൊഴിലുടമ ഉറപ്പുവരുത്തണം. കൂടാതെ വ്യവസായ സ്ഥാപനങ്ങളില് തൊഴിലാളികള്‍ക്ക് ഭഷണമടക്കമുള്ള സൗകര്യങ്ങള് ഏര്‍പ്പെടുത്തണം.\nFirst published: April 22, 2021, 16:47 IST\nEnforcement DirectorateKatwa fund controversyyouth league


എളുപ്പത്തിൽ ചോക്ലേറ്റ് കൂളന്റ് എങ്ങനെ ഉണ്ടാക്കാം - പാചകക്കുറിപ്പ് | പാചകക്കുറിപ്പ്\n12 ചോക്ലേറ്റ് കൂളന്റുകൾ ഉണ്ടാക്കുന്നു\n8 ഇടത്തരം മുട്ടകൾ\n150 ഗ്രാം വെണ്ണ\nഉരുകാൻ 250 ഗ്രാം ചോക്ലേറ്റ് തരം നെസ്‌ലെ ഡെസേർട്ടുകൾ\n25 ഗ്രാം ശുദ്ധമായ കൊക്കോപ്പൊടി\n1 സ്കൂപ്പ് വാനില ഐസ്ക്രീം അനുഗമിക്കാൻ\nപുതിനയുടെ കുറച്ച് വള്ളികളും അലങ്കരിക്കാൻ കുറച്ച് ബ്ലൂബെറിയും\nനിങ്ങൾ ഒരു റെസ്റ്റോറന്റിൽ പോയി മധുരപലഹാരത്തിനായി ഒരു ചോക്ലേറ്റ് കൂളന്റ് ഓർഡർ ചെയ്യുമ്പോൾ, നിങ്ങൾ വിചാരിച്ചേക്കാം. തയ്യാറാക്കാൻ പ്രയാസമാണ്, ഉള്ളിൽ ഉരുകാൻ നിങ്ങൾക്ക് ചോക്ലേറ്റ് എങ്ങനെ ലഭിക്കും? എനിക്ക് ഇത് വീട്ടിൽ തന്നെ ചെയ്യാമോ, അത് അതേപോലെ പുറത്തുവരാമോ? ഇന്ന് ഞാൻ നിങ്ങളുടെ ചോദ്യങ്ങൾക്ക് ഉത്തരം നൽകാൻ പോകുന്നു, അതെ. കാരണം നിങ്ങൾക്ക് വീട്ടിൽ തന്നെ ചോക്ലേറ്റ് കൂളന്റ് ഉണ്ടാക്കാം, വേഗത്തിലും വളരെ എളുപ്പത്തിലും. ഏത് റെസ്റ്റോറന്റിലും നിങ്ങൾക്ക് കണ്ടെത്താൻ കഴിയുന്നതിനേക്കാൾ സമ്പന്നമായത് തീർച്ചയായും നിങ്ങൾക്കുണ്ട്!\nമിക്സറിന്റെ സഹായത്തോടെ പഞ്ചസാര ഉപയോഗിച്ച് മുട്ട അടിക്കുക (വടി ഇടുക), ചേരുവകൾ നന്നായി സംയോജിപ്പിക്കുന്നതുവരെ.\nമൈക്രോവേവിൽ, അരിഞ്ഞ ചോക്ലേറ്റ് ഉരുകുക, 30 മുതൽ 30 സെക്കൻഡ് വരെ പ്രോഗ്രാം കത്തിക്കാതിരിക്കാൻ. മൈക്രോവേവിൽ ഇടുന്ന ഓരോ തവണയും അത് ഉരുകുകയും ഇളക്കിവിടുകയും ചെയ്യുന്നുവെന്ന് നിരീക്ഷിക്കുക, അങ്ങനെ എല്ലാ ഭാഗങ്ങളിലും ഇത് ഒരേ രീതിയിൽ ചെയ്യപ്പെടും.\nമുട്ടയും പഞ്ചസാരയും മിശ്രിതത്തിലേക്ക് വെണ്ണയും ചോക്ലേറ്റും ചേർക്കുക. മുട്ട സജ്ജമാകാതിരിക്കാൻ ചോക്ലേറ്റ് വളരെ ചൂടല്ലെന്ന് ഉറപ്പാക്കുക. എല്ലാം നന്നായി ഇളക്കി മാവും കൊക്കോപ്പൊടിയും ചേർത്ത് ബാക്കിയുള്ള മിശ്രിതത്തിലേക്ക് നന്നായി സംയോജിപ്പിക്കും വരെ ചേർക്കുക.\n15 അലുമിനിയം അച്ചുകൾ തയ്യാറാക്കുക (പുഡ്ഡിംഗ് ഉണ്ടാക്കാൻ അവർ വിൽക്കുന്ന തരം) ഓരോ പാത്രങ്ങളും അല്പം വെണ്ണയും കൊക്കോയും ഉപയോഗിച്ച് പരത്തുക, അങ്ങനെ കുഴെച്ചതുമുതൽ അച്ചിൽ പറ്റിനിൽക്കില്ല. ഓരോ പാത്രങ്ങളും അവയുടെ ശേഷിയുടെ പകുതിയായി പൂരിപ്പിക്കുക, കാരണം കുഴെച്ചതുമുതൽ അല്പം ഉയരും.\nഎല്ലാ അച്ചുകളും പൂരിപ്പിച്ചുകഴിഞ്ഞാൽ, കുറഞ്ഞത് ഒരു മണിക്കൂറെങ്കിലും ഫ്രീസറിൽ വയ്ക്കുക, നിങ്ങൾ അത് കഴിക്കാൻ പോകുന്ന നിമിഷം വരെ കൂളന്റ് ഉണ്ടാക്കരുത്.\nആ സമയം വരുമ്പോൾ, 180 ഡിഗ്രി വരെ അടുപ്പത്തുവെച്ചു ചൂടാക്കുക, 10 ഡിഗ്രിയിൽ 180 മിനിറ്റ് കൂളന്റുകൾ ചുടണം. അവർ തയ്യാറാണെന്ന് നിങ്ങൾ ശ്രദ്ധിക്കും, കാരണം കൂളന്റിന്റെ മധ്യഭാഗം ഒരു കഷണം പോലെ അല്പം മുകളിലേക്ക് പഫ് ചെയ്യുന്നു.\nആ സമയത്ത്, നിങ്ങൾ അവയെ അടുപ്പിൽ നിന്ന് പുറത്തെടുക്കണം, സ്വയം കത്തിക്കാതിരിക്കാൻ ശ്രദ്ധിക്കുക, ഞങ്ങൾ കത്രികയുടെ സഹായത്തോടെ അലുമിനിയം പൂപ്പൽ തകർക്കുന്നുഞങ്ങൾ കൂളന്റുകളെ കുറച്ച് പുതിന ഇലകളും കുറച്ച് ബ്ലൂബെറികളും ഒപ്പം വാനില ഐസ്ക്രീമും ചേർത്ത് അലങ്കരിക്കുകയും .ഷ്മളമായി സേവിക്കുകയും ചെയ്യുന്നു.\nനിങ്ങൾ‌ക്ക് ആദ്യമായി ദ്രാവകം ഉള്ളിൽ കൂളന്റുകൾ ഉണ്ടെങ്കിൽ, നിങ്ങൾ‌ക്ക് ഇഷ്‌ടമുള്ള പോയിൻറ് കണ്ടെത്തുന്നതുവരെ അവ കുറച്ച് സമയം പാചകം ചെയ്യാൻ ശ്രമിക്കുക എന്നതാണ് പ്രധാനം. നിങ്ങൾ എല്ലായ്പ്പോഴും ഇത് പുതിയതായി കുടിക്കേണ്ടതുണ്ടെന്ന് ഓർമ്മിക്കുക.\nലേഖനത്തിലേക്കുള്ള പൂർണ്ണ പാത: റെസെറ്റിൻ » പാചകക്കുറിപ്പുകൾ » യഥാർത്ഥ മധുരപലഹാരങ്ങൾ » എളുപ്പത്തിൽ ചോക്ലേറ്റ് കൂളന്റ് എങ്ങനെ ഉണ്ടാക്കാം\nചിക്കൻ ബ്രെസ്റ്റുകൾ ഹാം, ചീസ്, പിക്വില്ലോ കുരുമുളക് എന്നിവ ഉപയോഗിച്ച് നിറച്ചിരിക്കുന്നു\n2 മിനിറ്റിനുള്ളിൽ പൈനാപ്പിൾ സ്ലഷ്